
CAPITOLULI 


NOTIUNEA DREPTULUI 


1. SENSURILE SI ETIMOLOGIA TERMENULUI "DREPT". SENSUL FILOSOFIC 
ȘI SENSUL JURIDIC AL TERMENULUI 


Termenul "drept" poate fi înţeles în două sensuri, care acoperă două realităţi distincte. În 
limbajul filosofic care s-a conturat treptat, pornind de la ideile lui Aristotel şi Platon sau Thoma 
d'Aquino, dreptul este conceput în sensul de justete, echitate. În acest sens, prin drept înţelegem 
îndatorirea de a da sau a recunoaşte fiecăruia ceea ce îi aparţine sau 1 se cuvine. Sensul acesta 
este prezentat şi în operele jurisconsultilor romani, în lucrările lor de bază dintre care amintim: 
"Instituţiile", ,,Digestele", "Questiones", "Response", "Definiţiile". 

Cât priveşte sensul juridic al termenului şi aici va trebui să facem o distincție şi să deosebim 
dreptul obiectiv de dreptul subiectiv. 

Dreptul obiectiv reprezintă totalitatea normelor de conduită impuse indivizilor şi colectivitátilor în 
cadrul vieţii sociale, în anumite cazuri chiar prin forța de constrângere a statului. 

Dreptul subiectiv este îndrituirea subiecților participanţi la un raport juridic concret, respectiv ceea 
ce pot să pretindă ei de la ceilalți subiecți de drept în cadrul unui raport juridic. 

În situaţiile de mai sus, cuvintele "obiectiv" şi "subiectiv" nu sunt utilizate în sens filosofic, după 
care obiectiv este ceea ce există independent de voința noastră, iar subiectiv este ceea ce depinde de 
voință. Dreptul obiectiv ca totalitate a normelor juridice exprimă faptul că ele sunt independente de 
subiectele raportului juridic concret. Drepturile subiective decurg din dreptul obiectiv. 

În limba engleză există doi termeni diferiţi pentru a desemna cele două sensuri ale termenului 
„drept". Astfel sunt: LAW pentru dreptul obiectiv şi RIGHT pentru dreptul subiectiv. 

Sensul cel mai răspândit al termenului "drept" este cel de drept obiectiv. Din această cauză, ori de 
câte ori se foloseşte expresia „drept" fără un alt atribut se înțelege dreptul în sensul lui obiectiv. 

Dreptul obiectiv, privit ca un ansamblu de reguli de conduită, este menit să reglementeze viața 
oamenilor grupaţi în societate. Şi dreptul obiectiv, la rândul lui, poate fi privit sub un dublu aspect: ca 
un ansamblu de izvoare (acte normative, obiceiuri, practică judiciară), care reprezintă aspectul static al 
dreptului şi care presupune cercetarea, descrierea, sistematizarea formelor sub care se prezintă regulile 
de drept — pe de o parte, iar, pe de altă parte, formele prin care se realizează dreptul precum şi 
autorităţile (organele de stat) care sunt competente să utilizeze aceste forme şi care reprezintă aspectul 
dinamic al dreptului. 

Există unii autori care înțeleg prin ,,drept" nu numai o totalitate de norme ci şi o totalitate de 
concepte care permit transpunerea în drept a cerințelor de fond ale vieţii sociale. Ei arată: "În acelaşi 
timp cu substanţa (şi pentru a-i da satisfacție) dreptul ar apărea deci, prin intermediul tehnicii, nu numai 
ca un ansamblu de norme, ci şi ca un ansamblu de concepte. Prin semnificaţia pe care conceptele o au 
(sau prin procedeele potrivit cărora se ajunge la organizarea lor în sistem), dreptul, privit nu în scopurile 


care îl comandă, ci în mijloacele prin care se exprimă s-ar înfățișa, cu alte cuvinte, într-un fel specific ca 
o construcţie logică”. 

În sfârşit, mai amintim că pentru a denumi totalitatea normelor de drept care sunt în vigoare la un 
moment dat şi care se aplică într-o anumită ţară se utilizează expresia de "drept pozitiv”. 

Distincția dintre sensul filosofic al termenului "drept" şi sensurile juridice ale lui constă în faptul că, 
pe câtă vreme sensul filosofic presupune o acţiune internă a ceea ce este just sau injust în sfera afectivă 
a indivizilor, sensurile juridice nu cer din partea subiecților cărora li se adresează decât supunerea la 
perceptele lor (a normelor) fără a pretinde o adeziune internă, de conştiinţă. Sensurile juridice ale 
termenului "drept" lasă individului o libertate de critică a dreptului în vigoare şi de eventuale propuneri 
pentru schimbarea normelor existente sau modificarea lor. 

Toate limbile au în vocabularul lor sensuri multiple pentru termenul ,,drept", având însă, între ele, 
linii de interferenţă mai mult sau mai puţin strânse. 

Etimologia cuvântului „drept" porneşte din limba latină, de la latinescul directum, răspândit apoi în 
diverse limbi (droit în franceză, diritto în italiană; în alte limbi, are alte etimologii: right sau law în 
engleză, Recht în germană, pravo în rusă ş.a.). 


2. DREPTUL CA OBIECT DE STUDIU AL ŞTIINŢEI 

Dreptul, conceput ca totalitate a normelor juridice impuse în societate, face obiectul ştiinţei 
dreptului. 

Privită în contextul general al activităţii umane, ştiinţa reflectă existența oamenilor. Ea face 
abstracţie de orice apreciere umană subiectivă şi de orice valori în afara valorilor de adevăr şi fals. 

Ştiinţa reprezintă un sistem de cunoştinţe despre natură, societate şi gândire, format în mod istoric şi 
care se dezvoltă pe baza practicii sociale. Există o multitudine de ramuri ale ştiinţei: ştiinţe ale naturii 
(astronomia, fizica. chimia, biologia etc.), ştiinţe particulare ale omului şi ale societăţii (antropologia, 
etnografia, psihologia, sociologia, politologia, ştiinţa dreptului, istoria ş.a.), ştiinţe generale (logica, 
matematica, cibernetica etc.), ştiinţe ale acţiunii (ştiinţe tehnice, medicale, educaţionale, organizatorice 
etc.). 

Granițele dintre ştiinţe nu sunt fixe. Adâncirea specializării şi necesitatea integrării rezultatelor 
cercetării au dus la apariția unor ştiinţe de graniță sau de contact (biochimia, astrofizica, biofizica). 

Ştiinţa dreptului are şi ea mai multe subdiviziuni. Unele dintre acestea studiază diferite grupuri de 
norme juridice care au un obiect comun ( ştiinţa dreptului civil, a dreptului penal, administrativ ş. a.). 
Altele se referă la organizarea diferitelor organe de stat (dreptul constituţional, dreptul administrativ). În 
normele de drept îşi găsesc expresie şi elemente ale activităţii statale: elaborarea dreptului, aplicarea 
normelor de drept, interpretarea lor, aplicarea constrângerii. Aceste activităţi legate de elaborarea şi 
acțiunea normelor juridice sunt denumite, de regulă, cu un termen mai general, acela de "juridic". Astfel 
se spune despre un raport social, reglementat de norme de drept, că este "raport juridic". Despre un act, 
care produce consecinţe pe planul dreptului, că este "un act juridic", sau despre acele evenimente şi 
acțiuni care, potrivit normelor de drept, dau naştere, modifică sau sting un raport juridic că sunt „fapte 
juridice". Din această cauză şi diferitele subdiviziuni ale ştiinţei dreptului se mai numesc şi "ştiinţe 
juridice”. Într-un anumit fel şi ştiinţele juridice pot fi privite ca, ştiinţe de graniță. Dacă pornim de la 
clasificarea exemplificativă a ştiinţelor făcută mai sus, unele dintre ştiinţele juridice se integrează atât în 
categoria ştiinţelor particulare ale omului şi societăţii, cât şi în categoria ştiinţelor acţiunii, unele ramuri 
ale ştiinţelor juridice putând fi privite ca ştiinţe administrativ-organizatorice. De asemenea, unele dintre 


ştiinţele auxiliare, după cum se va vedea, au caracterul unor ştiinţe de contact sau de graniță. De 
exemplu: medicina legală, statistica judiciară etc. 

Specificul ştiinţelor juridice, în comparaţie cu alte ştiinţe despre om şi societate, constă în faptul că 
ele studiază atât aspectele legate de drept şi de cele trei puteri ale statului: legislativă, executivă şi 
judecătorească, cât şi normele de drept cuprinse în actele normative în vigoare. 

Dreptul şi fenomenele juridice pot fi studiate fie în ansamblul lor, fie în evoluţia lor istorică concretă, 
fie pe anumite părți care grupează normele, instituţiile şi ramurile de drept care au anumite trăsături 
specifice. Ştiinţele juridice se pot împărți în trei categorii: a) cele care studiază dreptul în ansamblul lui 
(teoria generală a dreptului, filosofia dreptului, sociologia juridică.); b) ştiinţele juridice istorice, al 
căror obiect îl formează studiul dreptului în evoluţia sa istorică, concretă; c) ştiinţele juridice de ramură 
care studiază diferite categorii ale normelor de drept, grupate pe baza obiectului lor comun. 

În afară de aceste trei grupe ale ştiinţelor juridice se mai disting şi ştiinţele auxiliare ale dreptului. 


3. TEORIA GENERALĂ A DREPTULUI CA PARTE COMPONENTĂ A 
ȘTIINȚELOR JURIDICE 

O teorie despre drept poate fi ştiinţifică şi generală în măsura în care reuşeşte să facă abstracție de 
particularitátile fiecărei ramuri de drept, pe de o parte, cât şi de particularitátile nationale ale dreptului 
din fiecare ţară. 

Această ştiinţă despre drept, în ansamblul ei, s-a dezvoltat sub diferite denumiri, acoperind realități 
care uneori difereau unele de altele, fie şi numai prin anumite nuanțe iar nu prin trăsături fundamentale. 
Aceşti termeni au fost, în special, patru: enciclopedia juridică, teoria generală a dreptului, filosofia 
dreptului şi introducere în studiul dreptului. 

În ţara noastră, în primele decenii ale secolului nostru, problemele generale despre drept au fost 
studiate sub denumirea de enciclopedia dreptului. Termenul enciclopedie este de origine elenă şi 
însemnează "învăţământul în cerc", având deci înţelesul unei ştiinţe care arată obiectul de studiu, sfera 
de probleme, prin care se delimitează de alte ştiinţe. 

Enciclopedia dreptului a mai fost denumită şi "enciclopedia formală", subliniindu-se că se extrage 
din toate elementele dreptului ceea ce este esențial, ceea ce constituie articulația însăşi a gândirii 
juridice şi făcând conştient procesul logic al ei definind astfel ce este dreptul. 

În sensul arătat mai sus, enciclopedia formală nu avea ca obiect prezentarea cunoştinţelor parţiale ale 
diferitelor ramuri ale dreptului, ea retinánd ceea ce este esențial în ele şi arătând în final ce este dreptul. 
În felul acesta rezultă şi subdiviziunea dreptului precum şi legătura dintre drept şi celelalte ştiinţe. 

Această disciplină ştiinţifică s-a studiat şi sub denumirea de: introducere în drept (în Germania: 
"Einführung in die Rechtwissenschaft", în Franţa "Introduction au Droit"). 

În ultimii ani se vorbeşte mai frecvent de teoria generală a dreptului şi de filosofia dreptului. 
Termenul de filosofia dreptului este utilizat mai mult de autorii germani, în timp ce expresia "teoria 
generală" este folosită mai ales în Franţa, Belgia, Anglia şi Statele Unite ale Americii. 

Trebuie precizat însă că între termenul de "teorie generală" şi cel de "filosofia dreptului" nu este 
numai o diferenţă de denumire. Există între ei şi o oarecare deosebire în ce priveşte materia la care se 
referă. 

Încercarea de a pătrunde în esenţa dreptului este în primul rând un demers filosofic întrucât ,,a 
filosofa" înseamnă încercarea de a pătrunde în realitate. Cu toate acestea, nu se poate spune că filosofia 
dreptului ar fi acea ramură a filosofiei care se ocupă cu dreptul, întrucât în acest caz numărul ramurilor 


filosofiei ar trebui să fie egal cu cel al obiectelor care se pretează la o reflecţie filosofică, adică practic 
nelimitate. 

Dacă cercetăm tratatele referitoare la drept în general şi cele de filosofie a dreptului, se poate observa 
că în ele se găseşte mai multă filosofie decât drept. Dacă despártim dreptul de aparatul său tehnic, sub 
pretextul de a-i dezvălui mai bine esenţa, dreptul rămâne un concept pur filosofic bazat pe termeni mai 
largi cum sunt: intersubiectivitatea, existenţa, viaţa în comun, teme elaborate ele însele în dependenţă 
de o filosofie şi mai generală. 

În aceste condiţii putem fi destul de sceptici cu privire la ajutorul pe care îl poate da studentului în 
drept sau juristului format filosoful care probabil nu a deschis în viata lui un cod, o culegere de practică 
judiciară sau o carte de literatură juridică. Dacă sistemele filosofice ale lui Kant, Hegel, Marx, Sartre şi 
a multor altora, mai vechi sau mai moderni, i-au putut influenţa pe jurişti, trebuie să admitem că dreptul 
reprezintă, în raport cu premizele sale filosofice, un element nou de suprastructură care are propria sa 
filosofie particulară, distinctă formal de filosofia socială şi politică şi de filosofia generală. 

Toată gândirea sistematică asupra teoriei dreptului se realizează, pe de o parte, prin referiri la 
filosofie, iar, pe de altă parte, la teoriile politice. Uneori punctul de plecare poate fi filosofia şi ideologia 
politică; acestea nu joacă decât un rol secundar, ca în cazul teoriei metafizicienilor germani clasici sau a 
neokantienilor. "Anumiți filosofi ai dreptului au fost înainte de toate filosofi şi nu au fost jurişti decât 
pentru a-şi perfecționa sistemul lor filosofic. Alţi autori au fost înainte de toate politicieni şi nu au fost 
jurişti decât pentru că au simţit nevoia sá exprime gândirea lor politică într-o formă juridică. Un al 
treilea grup a fost condus recent de ideea de a considera scopul ultim al dreptului prin prisma unui 
studiu profesional şi al politicii judiciare”. 

Până în secolul XIX-lea teoria dreptului a fost o subdiviziune a filosofiei, a religiei, a eticii sau a 
politicii. Marii gânditori ai dreptului au fost înainte de toate filosofi, oameni ai bisericii sau politicieni. 
Trecerea decisivă a filosofiei dreptului de la filosofi şi politicieni la jurişti este de dată relativ recentă. 
Această tranziție a urmat unei perioade de transformări importante în cercetare, tehnică juridică, şi în 
învățământul juridic universitar. Noua eră a filosofiei dreptului îşi are izvorul principal în confruntarea 
juristului profesionist, în cursul activității sale juridice, cu problemele justiţiei sociale. 

Pentru considerentele arătate mai sus ne alăturăm şi noi acelor autori care, în încercarea lor de a da o 
explicație dreptului în ansamblul său, folosesc termenul de "teorie generală a dreptului”. 

Teoria dreptului nu trebuie înțeleasă ca o simplă trecere în revistă. a normelor şi instituțiilor juridice, 
ci ca. o explorare în profunzime a conceptului de "drept". Această explorare are, desigur, şi ea o tentă 
filosofică. Tocmai prin această notă filosofică, prin felul în care o concepem, ea se deosebeşte de 
„Teoria pură a dreptului”, formulată de Hans Kelsen. Aşa cum subliniază Jean Dabin, dacă Kelsen a 
avut meritul de a dezvălui specificitatea regulei de drept, el a avut scăderea de a nu reţine, pentru ştiinţa 
juridică, decât elementul formal, normativ, abandonând altor discipline extra sau meta juridice 
preocuparea pentru conținutul normelor. O teorie generală a dreptului, văzută sub unghi filosofic, 
trebuie să fie capabilă să dezvolte nu numai elementul formal sau normativ ci şi de conţinut al dreptului, 
întrucât conţinutul şi forma se influenţează reciproc. 

Teoria generală a dreptului formulează cele mai generale categorii valabile pentru ramurile ştiinţei 
Juridice. Asemenea categorii sunt: normă juridică, izvor de drept, sistem de drept, instituția juridică, 
raport juridic, răspundere juridică ş.a. Fără cunoaşterea acestora nu este posibilă cercetarea, mai mult 
sau mai puţin aprofundată, a celorlalte discipline juridice, istorico juridice sau de ramură. 

Ştiinţele juridico-istorice. Ele studiază dreptul în evoluția lui istorică, concretă, în mod cronologic. 
Din punct de vedere istoric, dreptul poate fi studiat fie în general, fie pe anumite ramuri sau instituţii. În 


ipoteza, în care dreptul este cercetat în dezvoltarea lui istorică generală, incluzând majoritatea țărilor 
care au lăsat o urmă în organizarea lor juridică şi statală vorbim de istoria generală a dreptului. 

Există o disciplină, ştiinţifică, cu caracter istoric, care studiază dreptul numai în cadrul national al 
unei țări, purtând, în mod firesc, denumirea, țării respective; istoria dreptului românesc, istoria dreptului 
bulgar, istoria dreptului italian etc. 

Studierea diferitelor concepții care au existat de-a lungul istoriei cu privire la drept formează obiectul 
unei discipline distincte: istoria doctrinelor juridice sau istoria doctrinelor politico-juridice. 

Ştiinţele juridice de ramură. Normele de drept reglementează diferite categorii de relaţii sociale în 
forme specifice. Aceste forme specifice, determinate de particularitátile relațiilor sociale pe care le 
reglementează, constituie criteriul principal de diviziune a dreptului în mai multe ramuri, pe baza cărora 
se formează ştiinţele juridice de ramură. 

Fiecare dintre ramurile dreptului formează obiectul de studiu al unei discipline juridice aparte, astfel 
încât fiecăreia dintre ele îi corespunde o ramură a ştiinţei juridice. 

În literatura juridică universală se consideră că ramurile dreptului ar fi, în general, următoarele: 
dreptul constituţional, dreptul administrativ, dreptul financiar, dreptul civil, dreptul familiei, dreptul 
muncii, dreptul penal, dreptul agrar, dreptul procesual penal, dreptul procesual civil ş.a. Un loc aparte il 
ocupă dreptul international public şi dreptul internattional privat. 

Ceea ce dă o fizionomie proprie unei ramuri de drept, făcând-o recunoscută în doctrina juridică, sunt, 
în general: o legislaţie cu o problematică unitară, de cele mai multe ori sistematizată sub formă de cod, 
lucrări ştiinţifice de profil care să-i teoretizeze obiectul reglementării şi o disciplină didactică, inclusă în 
planul de învățământ al facultăţilor de drept. 

Între aceste trei aspecte: ramură de drept, ramură a ştiinţei dreptului şi disciplină didactică, există o 
strânsă legătură, dar nu corespondenţă perfectă. Ramura de drept cuprinde un grup de norme juridice 
care au acelaşi obiect de reglementare, deosebite de alte grupuri de norme, dar cu un anumit grad de 
relativitate. Lucrările ştiinţifice, monografiile, tratatele, manualele, studiile de legătură şi despre 
normele de drept ce formează o anume ramură, constituie ramura ştiinţei respective, pe plan mondial 
sau într-o anumită ţară. Astfel întâlnim dreptul constituțional, ca ramură universală (existentă în toate 
țările) format din totalitatea constituţiilor şi dispoziţiilor constituționale, sau dreptul constituțional 
national al fiecărei țări, format din constituţia țării respective şi a dispozițiilor normative din domeniul 
dreptului constituţional din tara respectivă. În acelaşi timp întâlnim ştiinţa dreptului civil sau penal, pe 
plan mondial formată din totalitatea studiilor, monografiilor, articolelor ştiinţifice, tratatelor, în materie 
civilă sau penală, sau ştiinţa dreptului penal sau civil etc. 

Desigur ramurile ştiinţei dreptului sunt mai multe decât ramurile dreptului. Nu fiecărei ramuri a 
ştiinţei dreptului îi corespunde o ramură a dreptului material. De exemplu: Teoria generală a dreptului 
studiază dreptul în ansamblul său, iar nu pe ramuri. Există apoi, după cum s-a văzut — disciplinele 
juridice cu caracter istoric. 

Ramurile dreptului şi ramurile ştiinţei dreptului pot fi deci observate pe două niveluri: pe plan 
mondial şi pe plan național. 

În cele mai multe cazuri, ramurile nationale de drept şi ramura ştiinţei dreptului dintr-o anumită ţară 
au un corespondent în învățământul juridic universitar sub forma unor discipline didactice. Acestea din 
urmă nu coincid perfect, ca sferă, ca problematică, cu ramura respectivă sau cu ştiinţa ramurii 
respective. Aşa de pildă dreptul civil român, ca ramură a dreptului este o ramură unitară, formată din 
totalitatea normelor de drept civil în vigoare. La fel, ca ramură a ştiinţei dreptului ea este o ramură 
unitară. Ca disciplină didactică însă, dreptul civil nu coincide cu ramura dreptului civil, nici cu ştiinţa 


dreptului civil. Dreptul civil se predă, în învățământul juridic universitar, în cadrul mai multor 
discipline didactice. El este divizat pe probleme: teoria generală a obligaţiilor, persoanele fizice şi 
Juridice, contractele speciale, succesiuni ş.a. Dreptul penal se predă şi el în cadrul a două discipline de 
studiu: drept penal general şi drept penal special. Există însă şi discipline didactice al căror obiect de 
studiu nu este divizat. De exemplu: dreptul financiar, dreptul familiei, dreptul procesual civil, dreptul 
procesual penal ş.a. 

Întotdeauna ramura ştiinţei dreptului este mai largă, ca sferă, decât disciplina didactică. Aceasta din 
urmă cuprinde numai anumite probleme din cadrul ştiinţei respective. În acelaşi timp, cursurile, 
manualele, tratatele universitare fac parte din ramura ştiinţei respective, ele fiind şi lucrări ştiinţifice nu 
numai didactice. În general tratatele, cursurile, manualele universitare au jucat şi joacă un mare rol în 
dezvoltarea ştiinţei dreptului. O disciplină didactică constituie o sinteză care cuprinde atât o parte a 
dreptului pozitiv, deci a unei ramuri de drept, cele mai importante reglementări cu caracter normativ, 
cât şi o parte a ştiinţei din ramura respectivă, problemele teoretice de bază din cadrul unei ramuri a 
ştiinţei dreptului. 

Ştiinţele juridice auxiliare. Dezvoltarea tot mai impetuoasă a ştiinţelor a făcut să crească numărul 
ştiinţelor speciale de care se serveşte practica judiciară şi ştiinţa Juridică. Unele din acestea au o 
importanţă atât de mare încât viața juridică, nu se poate lipsi de aportul lor, ele aducând o contribuţie 
valoroasă la rezolvarea unor cazuri. Rolul lor este acela de a ajuta activitatea juridică desfăşurată de 
unele organe jurisdictionale. Asemenea ştiinţe juridice auxiliare sunt: medicina legală, criminalistica, 
psihologia judiciară, contabilitatea, statistica judiciară. 

Ştiinţele juridice se dezvoltă în strânsă legătură cu practica judiciară şi cu celelalte ştiinţe, ele 
contribuind la o generalizare a practicii judiciare. În acelaşi timp şi ştiinţele juridice contribuie la 
dezvoltarea practicilor juridice, pornesc de la practică, ajung la generalizări teoretice, pentru ca apoi, cu 
ajutorul lor, să contribuie la perfecționarea practicii judiciare. Prin practică înțelegem aici activitatea 
organelor de stat competente atât în cadrul procesului de elaborare a dreptului cât şi a aplicării lui. 


4. CUNOAȘTERE SI LIMBAJ ÎN ȘTIINȚELE JURIDICE 

Procesul cunoaşterii nu poate fi cercetat în afara semnelor ca instrumente ale cunoaşterii. 
Cunoaşterea umană se bazează pe concepte şi propoziții. Expresia lingvistică ce desemnează un concept 
este termenul. Sistemul semnelor lingvistice constituie forma obişnuită prin care rezultatele procesului 
cunoaşterii dobândite de către o generație se transmit generațiilor ce urmează. 

Rolul conceptului este acela de a capta şi fixa un anumit conţinut informaţional ce poate fi, apoi, 
reprodus în mod identic de către agenții cunoscători. Conceptul surprinde ceea ce este comun, 
permanent, statornic în lucruri. Conceptele utilizate în ştiinţă sunt produse istorice, ele reprezintă forme 
în continuă devenire ce se îmbogăţesc de la o etapă la alta a dezvoltării sociale. 

Cunoaşterea poate fi ostensivă şi discursivă. Cunoaşterea ostensivă reprezintă actul însuşirii de 
către agent a înțelesului unui nume sau expresii lingvistice ca urmare a perceperii nemijlocite, într-un 
context praxiologic determinat. Cu ajutorul cunoaşterii ostensive se dobândesc informaţii primordiale 
asupra mediului înconjurător şi se formează vocabularul de bază. Cunoaşterea ostensivă presupune 
prezenţa obiectului cunoaşterii în fața agentului cunoscător. 

Spre deosebire de cunoaşterea ostensivă care este o cunoaştere directă, cunoașterea discursivă este o 
cunoaştere mediată, ea poate avea loc în absenţa obiectului cunoaşterii. Ea are loc numai prin 
intermediul semnelor emise de agenţii cunoscători. 


În domeniul ştiinţelor juridice este folosită cunoaşterea discursivă. Prin intermediul acestui fel de 
cunoaştere, agentul cunoscător, folosind semnele lingvistice, poate reactiva oricare dintre experiențele 
sale anterioare, dar, mai ales, el poate lua cunoştinţă de experienţa celorlalți agenţi, contemporani sau 
înaintaşi, prin intermediul rostirii şi scrierii. Cunostintele despre stat şi drept au fost transmise de-a 
lungul istoriei. 

Trebuie relevat, de asemenea, faptul că, folosind semnele lingvistice, analiza şi investigația umană în 
domeniul ştiinţelor juridice — ca în oricare alt domeniu al ştiinţei — depăşesc sfera evenimentelor 
petrecute în prezent sau în trecut şi se extind asupra unor evenimente ce vor apare în viitor. 

Dintre operaţiile logico-semantice şi sintactice, ce intervin în procesul cunoaşterii, în domeniul 
ştiinţelor juridice se întâlnesc: denumirea, descriptia, definiţia. diviziunea, clasificarea, 
abstractizarea şi determinarea, generalizarea şi particularizarea. 

Denumirea constă în asocierea unui semn tip care în domeniul ştiinţelor juridice nu se face la un 
obiect fizic, ci la un conținut informațional determinat. De exemplu, denumirea de stat a fost introdusă 
pentru a desemna o organizație politică cu anumite trăsături distinctive. Denumirea reprezintă, într-un 
fel, o convenţie intervenită între agenţii cunoscători pentru a face disponibilă transmiterea de 
cunoştinţe. 

Descripţia, spre deosebire de denumire, reprezintă un mijloc de cercetare a informaţiei, este un 
mijloc de analiză a structurii obiectului sau a intensiunii conceptului asociat acestuia. Descriptia, din 
punct de vedere informațional, este mai valoroasă întrucât ea nu numai că indică evenimentul sau 
conceptul, ci îl şi caracterizează printr-un număr de însuşiri. De exemplu, pentru cunoaşterea statului nu 
este suficientă exprimarea conceptului, ci este necesară descrierea însuşirilor lui, modul în care s-au 
conturat de-a lungul istoriei. Definiţia lexicală este operaţia prin care se stabileşte o identitate de 
designat între un nume comun şi o descriptie nominală generală. De exemplu, definind dreptul ca o 
totalitate de norme instituite sau sancţionate de stat, noi stabilim o identitate de designat între numele 
comun "drept" şi descriptia generală definită: "totalitatea normelor de conduită instituite sau sancţionate 
de stat". 

Diviziunea poate fi privită ca o operaţie ale cărei elemente constitutive sunt: obiectul diviziunii, 
criteriul diviziunii ce constă dintr-un predicat sau o descriptie în raport cu care se săvârşeşte diviziunea 
şi rezultatul diviziunii, constând din două clase complementare. De exemplu, în domeniul dreptului 
bunurile se divid în: bunuri mobile şi bunuri imobile. 

Clasificarea este operația logico-semantică prin care se analizează extensiunea unui concept. Spre 
deosebire de diviziune, în cazul căreia asistăm la o scindare în două subclase, clasificarea nu limitează 
numărul subclaselor. De pildă, normele de drept, dacă luăm drept criteriu caracterul dispozitiei lor, se 
clasifică în: norme onerative, permisive, prohibitive, de recomandare şi supletive. 

Abstractizarea şi determinarea sunt operaţii logico-semantice ce se efectuează asupra intensiunii 
conceptelor care duc, de regulă, la schimbarea corespunzătoare a extensiunii acestora. Pe măsura 
abstractizării unui concept se înlătură unele dintre notele sale şi astfel devine posibilă extensiunea 
conceptului şi generalizarea, care este o consecinţă a abstractizării. De exemplu, în ştiinţele juridice 
sunt considerate ca izvoare de drept: legea, decretele, Hotărârile Guvernului, ordinele şi instrucțiunile 
miniştrilor etc., care au fost înglobate în conceptul abstract de "acte normative”. Un alt exemplu: în 
jurul anilor 1950 a apărut, ca ramură a dreptului şi ca ramură a ştiinţelor juridice de ramură, dreptul 
cooperatist agricol. Cu timpul, cercetările juridice cu privire la sistemul cooperatist din tara noastră au 
fost aprofundate şi s-a constatat că există unele trăsături valabile pentru toate ramurile cooperatiei, 
respectiv cooperatia agricolă, meşteşugărească şi de consum, şi astfel s-a încetățenit conceptul "drept 


cooperatist", care s-a ridicat la un grad mai înalt de abstractizare, renuntándu-se la nota distinctivă: 
"agricol". 

Generalizarea şi particularizarea. Pe măsura abstractizării unui concept, a înlăturării treptate a 
unora dintre notele sale, sporeşte posibilitatea lărgirii extensiunii conceptului. Generalizarea este, deci, 
o consecinţă a abstractizării. Dimpotrivă, particularizarea înseamnă adăugarea de noi note, unui 
concept, determinarea sa, care este însoțită de restrângerea extensiunii conceptului. De pildă, pentru 
determinarea încălcării normelor de drept se foloseşte conceptul abstract de "faptă ilicitá". Pornind de la 
analiza tuturor faptelor ce reprezintă încălcări ale dreptului s-a reținut numai nota lor comună, făcând 
abstracție de particularitátile fiecărui fel de încălcare în parte (gradul de pericol social, valorile 
prejudiciate, calitățile autorului faptei etc.) şi s-a ajuns, pe această cale, la o lărgire a extensiunii 
conceptului, respectiv la o generalizare. Dimpotrivă, dacă la conceptul de "faptă ilicitá" adăugăm 
anumite note distinctive şi spunem, de exemplu, „fapta ilicitá care prezintă pericol social şi este 
prevăzută de legea penală", prin aceasta ne referim numai la o varietate a faptelor ilicite (infracțiunea), 
restrângem astfel extensiunea conceptului şi ne găsim deci în prezența unei particularizări. 


5. METODOLOGIA STUDIERII PROBLEMELOR STATULUI SI 
DREPTULUI 

Teoria generală a dreptului, fiind cea mai generală dintre ramurile ştiinţei juridice, are şi un rol 
metodologic. Teoria generală a dreptului, prin premisele metodologice pe care le oferă celorlalte 
discipline juridice, asigură unitatea metodologică a cercetării ştiinţifice în cadrul acestor discipline. În 
etapa actuală de dezvoltare a ştiinţelor juridice, asistăm la două tendinţe: pe de o parte, o tendinţă de 
diversificare, de particularizare, iar pe de altă parte, un proces de integrare ce se desfăşoară mai ales pe 
plan metodologic şi care constă în egalizarea nivelului dezvoltării, a exactității metodelor folosite în 
ştiinţele juridice. "Integrarea pe plan metodologic prezintă nu numai avantajul unei integrări complete, 
ci şi al uneia rapide, deoarece latura metodologicá. care include căile, modurile şi mijloacele de 
descoperire a adevărului despre obiectul cercetat, modul de orientare şi organizare a investigaţiei, 
reprezintă latura cea mai dinamică a ştiinţelor". 
prin aceasta creşte capacitatea de sinteză a teoriei statului şi dreptului în raport cu alte discipline 
juridice. 

În ultimii ani au fost scoase în evidenţă cu pregnantá problemele metodologice, necesitatea 
reexaminării modalitátilor tradiționale de cercetare în domeniul statului şi dreptului, cât şi necesitatea 
integrării ştiinţelor juridice în ansamblul ştiinţelor sociale. 

Problemele metodologiei în domeniul ştiinţelor juridice au constituit o preocupare permanentă 
pentru cercetătorii domeniului dreptului. Astfel, autorul polonez Karziemierz Opalek referindu-se la 
obiectul şi metoda teoriei generale a dreptului sublinia că fenomenul denumit ,,drept”, are mai multe 
aspecte: normativ, sociologic şi psihologic. Aceasta însă nu înseamnă, după părerea lui, că aspectele 
amintite ar trebui să constituie obiectul unor ştiinţe juridice distincte: semiotica şi logica juridică sau 
psihologia şi sociologia juridică, fiecare cu problematica, metoda şi scopul lor. Dimpotrivă, aspectele 
amintite trebuie să îmbogăţească problematica şi metodologia teoriei dreptului. 

Anita M. Naschitz, mergând pe linia adâncirii specializării, susţinea necesitatea cuprinderii în 
obiectul filosofiei dreptului a unor domenii distincte de cercetare, a unor aspecte mai filosofice şi de 
largă sinteză, printre care şi metodologia juridică. 

Încercând o diferenţiere a teoriei dreptului de filosofia dreptului, unii autori au susţinut că. filosofia 
dreptului, ca ştiinţă despre ştiinţele juridice, are o funcție metodologică juridică cât şi o funcție de 
cunoaştere şi de aplicare a datelor cunoaşterii în domeniul dreptului. 

În legătură cu necesitatea constituirii filosofiei dreptului ca ramură de sine stătătoare a ştiinţelor 
juridice s-a susținut că obiectul acesteia ar trebui să fie gnoseologia realității juridice. Printre 
problemele metodologice pot fi amintite: perfecţionarea cercetării sociologice concrete, în special în 
domeniul eficienţei sociale a actelor normative şi al activităţii organelor statului: necesitatea unei mai 
bune cunoaşteri a laturilor cantitative ale acţiunii dreptului asupra relațiilor sociale, a folosirii metodelor 
matematice şi demografice; necesitatea perfecţionării metodelor de culegere şi prelucrare a informației 
în cercetarea problemelor prevenirii infracționalității şi combaterii ei. 

Teoria generală a dreptului, cât şi celelalte ramuri ale ştiinţelor juridice folosesc în acelaşi timp şi 
anumite metode concrete de cercetare "luate în sensul de procedee, mijloace, tehnici folosite pentru 
investigarea fenomenului juridic şi fără de care nu poate fi conceput studiul sau cercetarea oricărui 
fenomen". Aceste metode concrete sunt următoarele : 

A. Metoda istorică. Ştiinţa juridică prezintă dreptul în evoluţia lui istorică, studiind în acelaşi timp 
şi modul în care s-au format o serie de categorii cu care ea lucrează în momentul de față, cum sunt: tipul 
de drept, esenţa dreptului, forma dreptului, funcțiile dreptului ş.a. 


B. Metoda logică se găseşte în strânsă legătură cu metoda istorică. Unitatea dintre aceste aspecte 
logice şi cele istorice ale fenomenului constituie un principiu de bază al filosofiei şi metodologiei care 
este valabil şi pentru ştiinţe juridice. Metoda logică poate fi definită ca o "totalitate de procedee şi 
operaţii metodologice şi gnoseologice specifice, prin care se creează posibilitatea surprinderii structurii 
şi dinamicii interne a formei şi raporturilor sociale interne, într-un cuvânt, a logicii obiective a 
dezvoltării sociale". 

Utilizarea metodei logice în studierea problemelor dreptului este deosebit de utilă dacă ne gândim la 
faptul că instaurarea puterii de stat, constituirea sistemului de organe ale statului, corelatia dintre ele 
sunt orientate în conformitate cu un model relational, iar activitatea de elaborare a dreptului, cât şi cea 
de aplicare a lui trebuie să aibă un caracter logic. Logica este aplicată unei sfere largi de probleme 
Juridice cum sunt: definiţii legale, metodele de formare şi clasificare a conceptelor juridice, 
sistematizarea normelor juridice, soluționarea concursului sau conflictelor de norme, regulile 
rationamentului juridic, interpretarea normelor juridice ş.a. 

Folosirea logicii în cercetarea juridică nu trebuie să ducă la neglijarea conţinutului normelor juridice, 
a fundamentului lor normal sau să exagereze aspectul ei speculativ în detrimentul cerințelor vieții 
sociale şi a practicii judiciare. 

C. Metoda experimentală. Dreptul acţionând asupra relaţiilor sociale, modelându-le, tinde mereu la 
perfecționarea acestora. Mijloacele lor specifice de acțiune asupra relațiilor sociale presupun o 
permanentă adaptare şi perfecţionare. În acest sens trebuie subliniate încercările de a aplica în domeniul 

Juridic unele metode şi procedee care initial aparțineau ştiinţelor exacte, printre care şi experimentul. 
Multă vreme ştiinţele sociale au privit cu rezervă această metodă, considerând-o potrivită numai pentru 
ştiinţele naturii. S-a constatat însă că experimentul, fiind o observaţie provocată, oferă posibilitatea 
repetării de un număr mare de ori a fenomenului cercetat, cât şi desprinderea obiectului experienţei din 
contextul interdependentelor în care el evoluează în mod firesc. Experimentul ar fi "acea metodă de 
cunoaştere în care subiectul cunoscător obligă obiectul de cunoscut să se manifeste acolo şi unde vrea 
el, în condițiile pe care i le impune, cu scopul precis al descrierii şi sesizării esentelor şi legilor lui”. 

Experimentul poate fi făcut în laborator sau „pe teren". În domeniul ştiinţelor juridice se utilizează 
atât experimentul de laborator (în special în domeniul criminalisticii, al cercetărilor penale), cât şi 
experimentarea pe teren (mai ales în domeniul reglementării juridice). 

Aplicarea metodei experimentale în activitatea legislativă reprezintă un pas înainte pe linia sporirii 
eficienţei reglementării prin norme juridice a relaţiilor sociale. 

D. Metode cantitative. Introducerea metodelor cantitative în ştiinţele sociale urmăreşte, ca şi în 
cazul metodei experimentale, obținerea unui spor de precizie caracteristic ştiinţelor exacte la care se 
adaugă posibilitatea folosirii cunoştinţelor din domeniul matematicii a căror exactitate este 
incontestabilă. 

"Cuvintele limbajului matematic sunt, față de cele ale limbii uzuale, ceea ce este o cheie de siguranță 
față de una obişnuită. Există destulă indeterminare într-un cuvânt obişnuit, pentru ca doi interlocutori să 
aibă impresia că se înțeleg fără a gândi exact acelaşi lucru; limbajul matematic avea să scape de această 
ambiguitate”. 

Aplicarea datelor matematice în domeniul ştiinţelor juridice întâmpină unele greutăţi obiective, 
având anumite limite. Astfel, în activitatea juridică intervin o serie de stări psihologice volitive legate 
de reglementarea juridică, poziţia individului față de prevederile normative şi stările lui afective în 
raport cu aceste prevederi. Pe de altă parte, trebuie să ţinem seama de faptul că relaţiile sociale sunt 
foarte complexe. Nu toate relaţiile sociale pot fi reglementate juridic printr-o reprezentare cantitativă, 
prin cifre şi simboluri matematice. Cu toate acestea, metodele cantitative se pot aplica şi în domeniul 
ştiinţelor juridice. Normele de drept conțin în ele o măsură, o proporţie, o dimensionare reflectând în 
felul acesta anumite legături cantitative ce se găsesc în cadrul relaţiilor sociale supuse reglementării. 
Dreptul apare, deci, ca un instrument de măsurare a relaţiilor sociale pe care le supune unui proces de 
formalizare. 

Urmărind certificarea fenomenelor juridice este necesară o traducere a specificului normativ a 
fenomenului juridic în limbaj cantitativ şi apoi retraducerea rezultatelor astfel obținute în limbaj juridic. 

Măsurarea constă în compararea succesivă a intensității supusă măsurării cu şirul intensitátilor etalon 
şi găsirea unei intensitáti etalon, cât mai apropiate de intensitatea măsurată. 

O aplicare a datelor matematice o întâlnim în domeniul statisticii judiciare. Cu ajutorul metodelor 
statistice se poate observa regularitatea cu care apar diferite fenomene supuse observaţiei în diverse 
domenii ale relaţiilor sociale, semnalând în acest fel necesitatea adoptării unor măsuri juridice ce se 
impun. Uneori, organele de urmărire penală folosesc datele statistice în studierea fenomenului 
infracțional, putând astfel evidenția caracteristicile cantitative ale criminalisticii în vederea descoperirii 

specificului lor calitativ. De asemenea, metodele statisticii aduc o contribuţie însemnată la prevenirea si 
combaterea fenomenului criminalității. 

organelor administraţiei de stat. Cunoscând activitățile individuale, durata medie a realizării lor, pot fi 
optimizate diferite tipuri de activităţi ale organelor administrative. Ținând seama de similitudinea ce 
există între circuitele informaţiilor şi deciziile transmise de indivizii ce compun o structură 
organizatorică dată (de exemplu: un minister, o prefectură, o primărie) şi tipurile de circuite electrice se 
poate realiza un grafic ce poartă numele de organigramă. Cu ajutorul ei se pot trage concluzii cu privire 
la structura organizației respective cât şi la reţelele organizatorice care se pretează cel mai bine la 
diverse sarcini. 

E. Metode prospective. Introducerea metodelor prospective în domeniul ştiinţei dreptului urmăreşte 
nu numai creşterea rolului funcției de previziune în viitor, ci şi creşterea rolului funcției explicative. 
Capacitatea de a descoperi legitátile dezvoltării fenomenelor juridice depinde de gradul cunoaşterii 
evoluţiei fenomenelor sociale. Prognoza juridică presupune un aparat metodologic complex, folosirea 
celor mai noi procedee şi tehnici. Metodele prospective se utilizează în fundamentarea adaptării unor 
noi acte normative, cuprinzând şi interpretarea pe care le vor da organele de aplicare care vor urmări 
realizarea lor. 

CAPITOLUL II 


SISTEMUL DREPTULUI 


|. UNITATEA SI DIVERSITATEA NORMELOR DE DREPT. INSTITUŢIA 
JURIDICA SI RAMURA DE DREPT 


Normele juridice reprezintă o anumită unitate în ansamblul lor, fiind legate între ele şi grupate 
într-un sistem. Cauzele care fac ca dreptul să fie pătruns de o unitate în ansamblul normelor sale şi ca 
între acestea să existe o concordanţă internă sunt determinate de structura economică şi socială a 
societăţii respective, ce condiționează principiile de drept. 

În cadrul acestei unităţi a dreptului, normele juridice se repartizează, după diferite criterii, în grupe 
distincte, cunoscute sub denumirea de instituţii juridice şi ramuri de drept. 

Nici o normă juridică nu-şi poate găsi o aplicabilitate practică dacă este privită în mod izolat, ruptă 
de ansamblul celorlalte norme. Instituţiile juridice şi ramurile de drept nu sunt grupări de norme 
complet separate. Toate normele juridice apar ca o unitate, iar principiile pe care fiecare din ele le 
reflectă sunt în concordanță şi, totodată, sunt subordonate principiilor generale care caracterizează tipul 
de drept respectiv. 

Pe baza celor arătate mai sus, am putea spune că normele juridice dintr-un stat formează un sistem în 
care se reflectă atât unitatea dintre ele, cât şi caracterul lor diferențiat pe ramuri şi instituţii juridice. 
Această structură internă a dreptului în literatura juridică este denumită sistem al dreptului. Sistemul de 
drept este deci unitatea dreptului şi diviziunea lui în anumite părți interdependente - ramuri de drept şi 
instituţii juridice. 

Cunoaşterea sistemului de drept are o importanță deosebită, întrucât el ajută celor care lucrează în 
cadrul aparatului de stat să se orienteze în mod just în procesul de elaborare a normelor juridice, să 
descopere şi să completeze anumite lacune, să elimine normele perimate şi să asigure armonia şi 
concordanța principială dintre normele dreptului în vigoare. 

Cunoaşterea sistemului dreptului contribuie, în acelaşi timp, la o justă aplicare a dreptului, atrăgând 
atenţia asupra a ceea ce este esențial în diferite prevederi ale normelor juridice, oferind o privire de 
ansamblu asupra legăturilor dintre diferite norme şi instituţii juridice. Sistemul dreptului are importanță 
mare şi pentru scopuri didactice şi ştiinţifice, privind buna organizare a predării dreptului în 
învățământul juridic universitar, cât şi a muncii de cercetare ştiinţifică. 

Sistemul dreptului nu trebuie confundat cu sistematizarea legislaţiei sau cu sistematizarea actelor 
normative. El apare odată cu tipul de drept respectiv, legătura internă, concordanța normelor juridice şi 
diviziunea lor în ramuri şi instituţii fiind determinată în ultimă instanță de relaţiile din societatea 
respectivă. Acest lucru este independent de faptul că normele juridice sunt sistematizate sau se găsesc 
dispersate în diferite izvoare, independent de gradul de dezvoltare al codificării şi de sistematizare a 
legislației. 

A.INSTITUTIA JURIDICA 

Sfera cea mai restrânsă a legăturii de conținut între mai multe norme juridice o formează instituția 
Juridică. Aceasta cuprinde totalitatea normelor juridice care reglementează o anumită categorie (o grupă 
unitară) de relaţii sociale, generând astfel o categorie aparte de raporturi juridice. De exemplu, normele 
juridice care reglementează proprietatea formează instituția dreptului de proprietate, cele care 
reglementează proprietatea personală formează instituția dreptului de proprietate personală. 

Unele instituţii juridice, având o sferă mai largă, îşi pot împărți normele în mai multe subgrupe care, 
la rândul lor, formează şi ele o instituţie juridică. În cadrul instituţiei succesiunii putem distinge 
instituţia succesiunii legale şi instituţia succesiunii testamentare. La fel, în cadrul instituției contractelor 
se pot distinge numeroase alte instituţii care formează un fel de subdiviziuni ale acestora, cum sunt: 
contractul de locatiune, de furnizare etc. Aceste instituţii juridice mai restrânse nu trebuie confundate cu 
elementele componente ale instituţiei de drept, concretizate în diferite norme juridice care singure nu 
pot forma o instituţie juridică, întrucât nu reprezintă un gen aparte de relaţii sociale. 

Acesta este cazul instituţiei căsătoriei - de exemplu - în cadrul căreia distingem numeroase norme 
Juridice care stabilesc condiţiile încheierii căsătoriei, nulitatea căsătoriei, efectele căsătoriei, drepturile 
şi obligaţiile soţilor. Nici unul din aceste elemente, nici una dintre aceste norme, luate separat, nu pot 
forma o instituţie juridică. 

Instituţia juridică poate să grupeze atât norme exclusiv din cadrul unei singure ramuri de drept, cât şi 
din mai multe ramuri de drept, având în acest caz un caracter complex. Astfel, instituţia căsătoriei, 
succesiunii, căilor de atac, grupează norme dintr-o singură ramură de drept, dreptul familiei, dreptul 
civil, dreptul procesual. 


B. RAMURA DE DREPT 

Aceasta reprezintă o grupare mai largă de norme şi instituții juridice, care sunt legate între ele prin 
obiectul lor comun (un anumit complex de relaţii sociale pe care le reglementează), prin anumite 
principii comune care stau la baza lor, precum şi prin unitatea de metodă folosită în reglementarea 
relațiilor sociale respective, potrivit intereselor din societatea respectivă. 

O problemă importantă pentru studiul sistemului dreptului este aceea a stabilirii criteriilor care stau 
la baza grupării normelor juridice în ramuri distincte. 

În literatura juridică, majoritatea autorilor subliniază, ca un prim criteriu de grupare a normelor 
Juridice în ramuri de drept, caracterul relaţiilor sociale pe care ramura de drept respectivă le 
reglementează, considerând că acesta ar fi obiectul reglementării juridice. Trebuie să precizăm, însă, că 
deşi acest criteriu este dominant, totuşi el are un anumit grad de relativitate. Problema cea mai 
complicată, care nu şi-a găsit o rezolvare corespunzătoare, constă în faptul că un anumit grup de relații 
sociale (ceea ce în general se numeşte obiectul reglementării juridice) devine autonom tocmai pentru că, 
este reglementat de anumite norme juridice. Aşadar, ceea ce se înțelege prin caracterul distinct, unitar, 
al relaţiilor sociale este dat de o anumită categorie de norme juridice. 

Alături de criteriul obiectului, a fost propusă metoda pe care statul o alege pentru reglementarea 
diferitelor categorii de relaţii sociale şi care face ca anumite norme - deşi au un obiect comun - să se 
separe într-o ramură de drept aparte. Prin metodă se înţelege în general modul în care statul acționează 
asupra unor relaţii sociale. Astfel, se pot distinge: metoda autonomismului, metoda recomandării, 
autoritarismul ş.a. Trebuie să subliniem că metoda este privită în literatura juridică, drept un criteriu 
auxiliar, folosit alături de obiectul reglementării juridice şi subordonat acestuia. 

Aceeaşi metodă poate fi folosită de mai multe ramuri de drept şi, în acelaşi timp, aceeaşi ramură 
poate folosi mai multe metode. Astfel, în dreptul civil întâlnim, în general, metoda autonomismului, dar 
alături de ea apare şi metoda autoritarismului care are un caracter categoric, imperativ. 

Obiectul reglementării juridice este privit ca un criteriu obiectiv de grupare a normelor juridice în 
aceste ramuri, iar metoda - un criteriu subiectiv. De aici nu trebuie să tragem concluzia că gruparea 
normelor juridice în anumite ramuri este un fapt absolut obiectiv, cu totul independent de voinţa 
statului, aşa cum susțin unii autori. 

Ținând seama de obiectul distinct al reglementării juridice (un anumit grup de relaţii sociale) şi de 
metoda pe care statul o foloseşte în reglementarea acestor relații, putem avea o reprezentare (cu un 
anumit grad de relativitate) asupra construcției sistemului de drept. 

Delimitarea unei ramuri de drept de alta este o problemă complexă. Greutatea delimitării provine 
tocmai din faptul că este greu de stabilit care este gradul de diferenţiere a relațiilor sociale care să dea 
posibilitatea ca acestea să fie reglementate de un grup de norme "aparte" şi să fie astfel unite într-o 
ramură de drept. De asemenea, nu este destul de clar şi ce înseamnă grup de norme "aparte". 


Pornind de la cele arătate până acum, am putea preciza că ramura de drept este un ansamblu relativ 
distinct de norme juridice, legate organic între ele, care reglementează relații sociale ce au acelaşi 
specific, folosesc aceeaşi metodă sau acelaşi complex de metode. 


2. EVOLUȚIA ISTORICĂ A SISTEMULUI DE DREPT. DREPTUL PUBLIC 
ȘI DREPTUL PRIVAT 

Sistemul de drept s-a format în mod istoric, având o anumită structură în cadrul fiecărui tip istoric de 
stat, structură determinată de forma de proprietate dominantă într-o societate. Trebuie să menționăm, în 
acelaşi timp, că asupra formării sistemului de drept dintr-o anumită ţară influenţează şi tradițiile 
legislative şi nivelul tehnicii legislative din tara respectivă. 

După cum se ştie, ştiinţa dreptului roman a fost cea care a elaborat o serie de concepte de bază ale 
dreptului, dintre care unele s-au transmis până în zilele noastre. O mare importanţă au avut-o operele 
jurisconsultilor Paul, Gaius, Papinian, Ulpian ş.a. 

Prima încercare de grupare a dreptului aparţine tocmai jurisconsultilor amintiţi. Ulpian a fost primul 
jurisconsult care a introdus o diviziune a dreptului în jus publicum şi jus privatum. În domeniul lui jus 
publicum a inclus acele norme de drept care priveau interesele generale ale statului. Jus privatum a fost 
divizat, la rândul lui, în dreptul civil, dreptul ginţilor şi dreptul pretorian. Această diviziune însă nu a 
avut la bază un criteriu unitar. Primele două subdiviziuni (dreptul civil şi dreptul ginţilor) porneau de la 
subiecții cărora li se aplicau normele juridice respective (dreptul civil era cel care se aplica cetăţenilor 

romani, iar dreptul gintilor se aplica străinilor), iar cea de-a treia subdiviziune, dreptul pretorian - avea 
la bază organul emitent - pretorul. Într-o definiţie datorată, probabil, compilatorilor lui Justinian, se 
vorbeşte despre un "drept natural" (jus naturale) - care în concepţia autorilor ar fi fost un drept comun 
tuturor vieţuitoarelor, sădit de natură în conştiinţa oamenilor şi în instinctele celorlalte vieţuitoare. 

O altă grupare a dreptului o întâlnim la jurisconsultul Paul, care distinge dreptul de excepție (jus 
singulare) şi dreptul comun (jus comune). 

În sfârşit, mai amintim o distincţie făcută de juriştii romani, distincţie ce se referă la izvoarele 
dreptului, în: drept scris şi drept nescris. 

Observăm că toate aceste grupări nu au avut la bază un criteriu unitar, iar, pe de altă parte, nu au 
folosit drept criteriu al grupării lor natura relaţiilor sociale pe care o reglementau respectivele norme. 
Nici codificarea făcută de Justinian nu poate fi socotită o grupare sistematică pe probleme sau instituții 
juridice. 

Feudalismul a dus la o fárámitare excesivă teritorial-economicá şi juridică. Cutumele locale erau 
principalul izvor al dreptului în perioada de început a feudalismului. Începând cu secolele XII-XIV, 
apar premisele lichidării fárámitárii feudale. Se dezvoltă oraşele şi raporturile marfá-bani. Începe să 
apară proprietatea burgheză. Noul tip de proprietate şi noile raporturi de proprietate în devenire 
necesitau reglementări juridice corespunzătoare. Ele au fost găsite în dreptul roman, care reglementase 
foarte minuţios proprietatea privată. Dreptul roman este în asemenea măsură expresia juridică clasică a 
raporturilor de viață, a ciocnirilor din sânul unei societăţi în care domneşte proprietatea particulară pură 
încât nici una din legislaţiile următoare n-a reuşit să mai aducă îmbunătăţiri simtitoare în acest domeniu. 

În secolul al XIV-lea, codificarea lui Justinian a continuat să rămână baza teoriei şi, în mare măsură, 
a practicii dreptului. Receptarea legislaţiei lui Justinian s-a realizat treptat pe cale cutumiară. Ea a avut 
loc în Germania, în Ţările de Jos şi, în proporții mai reduse, în Italia, Franța şi Anglia. 

O mare importanţă în procesul de receptare au avut-o studiile de drept roman, glosele, care cu timpul 
au devenit ultimul cuvânt al ştiinţei. Şcolile juridice şi Universitățile au avut şi ele un rol important în 
receptarea şi în studiul dreptului roman. 

În orânduirea feudală, cercetările ştiinţifice legate de studiul dreptului au dus la conturarea unei 
ştiinţe a dreptului care a tins să se autonomizeze tot mai mult de filozofie şi religie, o ştiinţă a dreptului 
în ansamblul lui, fără să se contureze încă anumite ramuri ale ei. Lucrările lui Montesquieu, Hugo 
Grotius, Spinoza, John Locke, Jean Jacques Rousseau ş.a. sunt o mărturie în acest sens. 

Dreptul roman a rămas vreme îndelungată principalul izvor de drept în multe ţări. De exemplu, în 
Olanda sau în Germania el s-a aplicat chiar până la punerea în funcţiune a Codului civil german din 
1900. "Chiar şi codurile burgheze din secolul trecut sau dintr-o epocă mai apropiată poartă amprenta 
formală a dreptului roman, atât în structura instituțiilor, cât şi în prezentarea lor". 

Dezvoltarea relațiilor economice şi sociale în orânduirea burgheză a făcut necesară elaborarea unei 
legislații corespunzătoare intereselor burgheziei. A început o sistematizare a legislaţiei sub forma unor 
coduri pe materii. O importanţă deosebită în reglementarea relaţiilor economice ale țărilor burgheze din 
Europa Apuseană a avut Codul civil francez din 1804. El a influenţat puternic şi legislaţia din tara 
noastră. Au apărut o serie de alte coduri: penal, comercial, industrial, în țări ca: Franţa, Italia, Germania 

ş.a. Apariția codurilor a fost cauza care a dus la împărțirea dreptului în ramuri, în sensul în care le 
cunoaştem astăzi. 

Apariţia codurilor pe materii a impulsionat şi cercetarea ştiinţifică după cum aceasta, la rândul ei, a 
influenţat apoi mai buna grupare a legislaţiei pe materii. 

În universităţi, predarea dreptului tinde şi ea la specializare, dreptul nemaifiind predat în ansamblul 
lui, ci pe materii. Se profilează şi anumite discipline didactice. La început se conturează două mari 
ramuri: civil şi penal. 

Ştiinţa juridică burgheză nu a renunțat la tradiționala grupare din dreptul roman, în drept public şi 
privat. Cu timpul, dreptul public, în orânduirea burgheză, a început să se divizeze şi el în drept 
constituțional, administrativ, financiar, penal şi altele, iar cel privat în drept civil, comercial agrar ş.a. 
Începe să ia amploare cercetarea ştiinţifică, ce se dezvoltă, şi ea, în general în jurul şi pe profilul 
codurilor, cât şi al disciplinelor didactice predate în facultăţile de drept: drept constituțional, drept 
administrativ, civil şi altele. 

Se poate constata că dezvoltarea dreptului a îmbinat strâns disciplinele didactice universitare cu 
dreptul expus în diverse coduri şi cu comentarea în lucrări ştiinţifice a diferitelor aspecte juridice. 
Astfel, începe să se contureze treptat noţiunea de ramură a dreptului şi, strâns legată de aceasta, cea de 
ramură a ştiinţei dreptului, precum şi cea de disciplină juridică în sens didactic. 

În ştiinţa dreptului, însă, nu s-au purtat prea multe discuţii pe tema sistemului de drept conceput ca o 
totalitate de ramuri. Nu s-a pus cu acuitate problema delimitării unor ramuri de drept de altele sau a 
găsirii criteriilor care să stea la baza unei asemenea grupări. S-a vorbit doar despre tradiționala grupare 
în drept public şi drept privat. Cercetătorii din domeniul dreptului s-au mulțumit doar să scrie lucrări 
aprofundând una sau alta dintre problemele juridice, rezolvând în felul acesta diferite aspecte teoretice 
sau practice ale dreptului, fără să insiste prea mult asupra faptului că prin lucrările lor au contribuit la 
conturarea sau la îmbogățirea obiectului de studiu al uneia sau alteia dintre ramurile ştiinţei dreptului. 
Cel mult profesorii universitari, în cursurile lor, abordau problema obiectului de studiu a disciplinei lor, 
urmărind sá o circumscrie față de alte discipline didactice. 


3. RAMURILE DREPTULUI 

Problema cea mai dificilă din punct de vedere teoretic este cea a găsirii unor criterii care să stea la 
baza grupării normelor şi instituţiilor în anumite ramuri de drept. De ce anumitor norme de drept le 
spunem că sunt norme de drept penal, altora de drept civil, de drept administrativ sau constituţional 
etc.? 

Criteriul de bază care serveşte la gruparea normelor de drept în anumite ramuri în cadrul sistemului - 
aşa cum este el conceput în mod convenţional acum - este socotit, după cum s-a văzut, a fi obiectul 
reglementării juridice, înțelegând prin acesta un grup de relații sociale “distincte” sau cu particularități 
proprii. Astfel, se spune că relaţiile patrimoniale şi cele nepatrimoniale, strâns legate de acestea, 
constituie obiectul de reglementare a dreptului civil, relaţiile dintre organele administrative de stat, 
precum şi cele dintre acestea şi alte organizații, sau cetăţeni, constituie obiectul de reglementare a 
dreptului familiei ş.a. 

Desi la prima vedere s-ar părea că obiectul reglementării juridice este un criteriu obiectiv - şi unii 
autori îl prezintă ca atare - în realitate el este un criteriu subiectiv şi destul de labil. De pildă, se ştie că 
relațiile patrimoniale — care se pretinde că ar forma obiectul de reglementare al dreptului civil, există nu 
numai între cetăţeni, organizații economice şi cetăţeni sau organizaţii între ele, ci şi între organele 
administraţiei de stat. În acest fel se pune problema care anume relaţii patrimoniale trebuie să fie 
considerate ca aparţinând sferei de reglementare a dreptului civil şi care aparțin dreptului administrativ, 
recurgându-se pentru aceasta la criterii complementare (metoda de reglementare, calitatea subiecților 
ş.a.) 

Dar obiectul reglementării juridice - criteriu de bază al grupării normelor de drept în ramuri - nu este 
elucidat nici din alt punct de vedere. Atunci când se vorbeşte de un anumit grup de relații sociale, 
"distincte", care prin reglementarea de către normele juridice devin relaţii de drept, se presupune că 
există o altă specificitate decât cea juridică, ce dă o notă specifică grupului de relaţii sociale respective. 
Adică, există mai întâi un grup de relaţii sociale determinat prin anumite particularități, de pildă, 
relațiile dintre sexe, relații de muncă, relaţii între stat şi cetăţeni ş.a., care reclamă, din anumite 
considerente, şi în anumite împrejurări, şi o reglementare juridică. Şi totuşi, lucrurile nu stau 
întotdeauna aşa. Ceea ce noi socotim "relații sociale distincte”, acest “distincte” se pare că nu 
întotdeauna este anterior reglementării juridice. Uneori tocmai dreptul este cel care imprimă relațiilor 
respective nota distinctivă care le deosebeşte de alt grup de relaţii sociale. Câteva exemple în acest sens 
considerăm că vor fi edificatoare. 

Relatile de familie sunt cele mai vechi relaţii sociale, cu un specific distinct, relații dintre sexe, relații 
dintre părinţi şi copii. Cu toate acestea, deşi dreptul există de câteva milenii (numai de la formarea 
dreptului roman s-au scurs aproape două milenii), abia mai recent ele au primit o reglementare distinctă 
din punct de vedere juridic, prin apariția unor coduri. Evident, norme juridice care să se refere la familie 
au existat din cele mai vechi timpuri. Ele sunt prezente încă în Codul lui Hammurabi, în Codul legilor 
lui Manu etc. Cu toate acestea, ca. ramură de drept ea este cea mai tânără. Specificul relațiilor de 
familie nu a fost considerat de către jurişti ca fiind atât de important încât să-l considere o ramură de 
drept distinctă, decât foarte târziu. 

În cazul altor ramuri de drept, rezultă cu claritate că nu poate fi vorba de anumite relaţii sociale 
preexistente, care ulterior au primit o reglementare juridică, ci relațiile care formează obiectul ramurii 
respective au apărut concomitent (de la începutul lor) ca relaţii sociale şi juridice, în acelaşi timp, iar 
altele au luat naştere ca rezultat al apariţiei unor norme juridice care le-au consacrat. Este cazul ramurii 
dreptului constituțional şi al dreptului administrativ. Aici mai întâi au apărut diferite constituții şi acte 
normative şi apoi au apărut relaţiile de drept constituţional şi administrativ sau cel mult au apărut 
concomitent. 

Făcând o apreciere asupra modului în care s-au conturat ceea ce noi numim "ramuri de drept”, se 
poate observa că ele au apărut mai întâi în orânduirea burgheză, ca rezultat al unui proces de 
sistematizare a dreptului, ca rezultat al apariţiei unor coduri. Pe baza lor au apărut apoi ramurile ştiinţei 
dreptului, precum şi disciplinele didactice care au început să fie predate în învăţământul juridic 
universitar. Bineînţeles, aceasta nu înseamnă că sistematizarea este acelaşi lucru cu sistemul dreptului. 
Sistematizarea este numai un proces care a facilitat apariția sistemului, aşa cum îl concepem noi astăzi. 

Printr-un proces de abstractizare s-a ajuns la elaborarea unor concepte care exprimă sintetic legătura 
dintre ramura de drept, ramura ştiinţei dreptului şi disciplina didactică. Astfel, când spunem "drept 
civil", sau "drept penal", sau "drept constituțional", fără sá mai facem alte precizări, ne gândim, mai 
întâi, la ramura de drept respectivă, concepută ca o totalitate de norme penale, civile etc., la ramura 
ştiinţei dreptului, cât şi la disciplinele didactice respective, aceste trei aspecte formând un tot unitar. 

Dacă în feudalism, dreptul era studiat în ansamblul lui, tinzându-se la o fundamentare a ştiinţei 
dreptului — pe baza normelor dreptului pozitiv — deosebită de religie, filozofie, morală, în orânduirea 
burgheză asistăm la o specializare în interiorul dreptului şi a ştiinţei dreptului în sensul apariţiei unor 
ramuri de drept, ramuri ale ştiinţei dreptului şi discipline didactice. La rândul lor, ramurile ştiinţei 
dreptului şi disciplinele juridice didactice au influenţat şi ele legislația. 

a) Dreptul constituţional format din totalitatea normelor juridice care reglementează raporturi 
sociale ce iau naştere în procesul exercitării puterii de stat. În general, normele dreptului constituțional 
se referă la orânduirea socială şi de stat, cetățenie, drepturile şi îndatoririle fundamentale ale cetățenilor, 
categoriile de organe ale statului. 

b) Dreptul administrativ cuprinde normele juridice care reglementează raporturile sociale din 
domeniul administraţiei de stat, activitate îndeplinită de organele administrative. 

c) Dreptul financiar cuprinde acele norme juridice care se referă la formarea, repartizarea şi 
Intrebuintarea fondurilor băneşti. Normele dreptului financiar reglementează următoarele probleme mai 
importante: bugetul de stat, finanţele întreprinderilor şi organizaţiilor economice, asigurările sociale de 
stat, creditul. 

d) Dreptul muncii este format din ansamblul normelor juridice care reglementează raporturile 
sociale de muncă ale muncitorilor şi funcționarilor, precum şi alte raporturi sociale derivate din 
raporturile sociale de muncă. Ele se referă la încheierea şi desfacerea contractului de muncă, disciplina 
muncii, timpul de lucru şi timpul de odihnă, asigurările sociale, protecția muncii şi tehnica securității 
ş.a. 

e) Dreptul funciar cuprinde normele juridice ce reglementează relaţiile sociale născute în legătură 
cu atribuirea terenurilor în administrare sau în folosință şi cu aplicarea măsurilor pentru folosirea 
efectivă, rațională şi completă a terenurilor, cu organizarea şi evidenţa funciară. 

f) Dreptul civil cuprinde normele juridice care reglementează raporturile patrimoniale ce se nasc 
între organizațiile economice, între organizaţiile economice, pe de o parte, şi persoanele fizice, pe de 
altă parte, precum şi cele care iau naştere între persoanele fizice. Dreptul civil cuprinde şi normele care 
se referă la relaţii personale nepatrimoniale, dar care sunt legate de cele patrimoniale. Normele juridice 
ale dreptului civil reglementează relaţii privitoare la: proprietate, contracte, succesiuni etc. 

g) Dreptul procesual civil este format din acele norme juridice care reglementează ordinea 
dezbaterii de către instanţe a cauzelor civile, precum şi îndeplinirea hotărârilor judecătoreşti în aceste 
cauze. Normele de drept procesual reglementează raporturile care apar între organele de înfăptuire a 
Justiţiei (judecătorii, tribunale) şi cetățeni, precum şi între cetățeni ca părți în proces - reclamant, pârât. 

h) Dreptul familiei. Din ramura dreptului familiei fac parte acele norme juridice care reglementează 
relațiile ce se stabilesc între membrii familiei, precum şi unele relații dintre aceştia şi alte persoane. 

Normele dreptului familiei se referă la: încheierea şi desfacerea căsătoriei, relațiile personale şi 
patrimoniale dintre soți, relaţiile dintre părinţi şi copii, relațiile născute din adopţie etc. 

i) Dreptul penal cuprinde normele juridice prin care se stabilesc acele fapte care sunt considerate 
infracțiuni, pedepsele şi condiţiile în care statul trage la răspundere penală persoanele care săvârşesc 
infracțiuni. 

j) Dreptul procesual penal este alcătuit din normele juridice care reglementează activitatea 
organelor de urmărire, a procuraturii şi a justiției în judecarea cauzelor penale, pentru descoperirea 
infracțiunilor. 

k) Dreptul comercial (Dreptul afacerilor) reglementează faptele de comert. 


4. DREPTUL INTERN SI DREPTUL INTERNATONAL 

În procesul colaborării şi al luptei dintre statele comunității internaţionale s-a creat dreptul 
internațional, cu cele două ramuri ale sale: dreptul internaţional public şi dreptul internațional privat. 

A. Dreptul internațional public. Poziția specifică a dreptului internațional public constă în faptul că 
el se formează prin acordul de voinţă al statelor suverane şi egale în drepturi, în relaţiile lor reciproce, 
pe când dreptul intern este creat - după cum am văzut - în mod unilateral de către un singur stat, care 
edictează norme juridice obligatorii pentru toate persoanele de pe teritoriul statului respectiv. Datorită 
acestei particularităţi, uneori se susține că dreptul internațional ar fi un drept "coordonator", în timp ce 
dreptul intern este un drept “subordonator” . 


Dacă în dreptul intern subiectele pot fi atât statul cât şi persoanele fizice şi juridice din interiorul unei 
țări, subiectele dreptului international sunt în principal statele. Dreptul intern reglementează relaţiile 
sociale din cadrul unui singur stat. Dreptul internațional reglementează relaţiile dintre mai multe state, 
respectiv relațiile din cadrul comunității internaționale. 

O altă particularitate a dreptului international constă în faptul că normelor lui li se supun cei care au 
creat aceste norme, respectiv statele. În dreptul intern, organul creator de norme este distinct de 
destinatarii normelor. Acest lucru şi explică inexistența unui organ legislativ internațional care să fie 
situat deasupra statelor. 

În legătură cu particularitátile dreptului international mai subliniem faptul că aici nu există un aparat 
centralizat care să asigure prin constrângere respectarea dreptului, să rezolve în mod obligatoriu litigiile 
născute din încălcarea normelor juridice, aşa cum sunt în dreptul intern organele judecătoreşti, 
administrative etc. 

Lipsa unui aparat centralizat de constrângere nu trebuie să ducă la concluzia că normele dreptului 
internațional nu pot fi apărate printr-o constrângere organizată. Constrângerea în domeniul dreptului 
internațional se aplică de către state în mod individual sau colectiv, atunci când este necesar pentru a se 
restabili drepturile încălcate. 

B. Dreptul internaţional privat. Este constituit din totalitatea normelor juridice care reglementează 
rezolvarea conflictelor de legi generate de raporturile de drept civil ce cuprind unul sau mai multe 
elemente de extraneitate. Ele se ocupă, de asemenea, cu problemele situaţiei juridice sau condiției 


22 


străinilor, cu monopolul de stat al comerţului exterior, precum şi cu problemele procedurii civile, legate 
de apărarea drepturilor izvorâte din relaţiile civile cu caracter internaţional. 

Dezvoltarea unor legături comerciale stabilite între diferite state a dat naştere şi relaţiilor, mai mult 
sau mai puţin îndepărtate de economie, cum sunt: culturale, tehnico-stiintifice, turistice ş.a. În acest fel 
au apărut condiţii favorabile pentru contactele personale dintre cetăţenii diferitelor state şi relaţiile între 
persoanele juridice aparţinând unor state diferite. Astfel, pe lângă circuitul civil a luat fiinţă şi un circuit 
civil internațional. 

Aceste relaţii continuă să fie reglementate de legislatiile interne ale statelor, dar, aşa cum obiectul 
reglementării se leagă prin natura sa de un circuit internaţional, şi normele juridice care reglementează 
aceste relații au un efect spațial adecvat, respectiv ele ies din sfera dreptului intern. 

CAPITOLUL III 


IZVOARELE DREPTULUI 


1. NOŢIUNEA DE IZVOR AL DREPTULUI 


Izvoarele sau sursele dreptului sunt manifestări ale relaţiilor sociale care generează norma juridică, 
indiferent de natura ei (de drept public sau privat etc.). 

Doctrina, abordând acest subiect, menţionează totdeauna că izvoarele dreptului pozitiv sunt de două 
feluri: materiale şi formale. 

În orice caz, modul de apariţie a ideii de dreptate şi, în final, a dreptului, este strâns legat de acele 
realităţi sociale care produc situaţia juridică, adică forma de drept. În acest sens, conştiinţa individuală 
şi conştiinţa socială sunt, în ultimă instanță, responsabile pentru apariția dreptului, printr-un proces 
complex în care motivațiile, decurgând din interesele individului, din interesele diverselor grupuri 
sociale şi, în final, din interesele obiective generale ale societăţii, se interconditioneazá reciproc, 
construind în dialectica evoluţiei lor o unitate extrem de complexă pe care o denumim, generic, izvor al 
dreptului. 

Noţiunea de izvor al dreptului identifică tocmai aceste surse complexe de natură obiectivă şi 
subiectivă, individuală şi socială care, la un moment dat, într-o anumită conjunctură istorică, duc la 
apariția dreptului. 

După Hegel, putem identifica în postura de surse ale dreptului orice proces istoric, cât şi 
determinările pozitive, care nu sunt altceva decât relațiile sociale transformate prin acțiunea normei 
juridice în raporturi juridice. 

Izvorul este izvorul real al dreptului pozitiv. Această definiţie a izvorului dreptului reprezintă, în 
concepţia lui Mircea Djuvara, un complex de factori, extrem de diverşi, care configurează însuşi 
conținutul relațiilor sociale. Realitátile juridice, însă, sunt deja produsul acestor relaţii sociale şi, de 
aceea, de foarte multe ori izvorul juridic apare mai pregnant dacă studiem obiectul realitátilor juridice. 

În acest sens, M. Djuvara afirmă, îndreptăţit de altfel, că “dreptul pozitiv este secretiunea conştiinţei 
Juridice a societăţii”. Afirmația este exactă. Izvorul material priveşte conţinutul sursei normei juridice. 
El este produs de conştiinţa oamenilor, determinată, la rândul ei, în acest sens, de relaţiile obiective şi 
subiective care se nasc în relațiile interpersonale ce se manifestă în cadrul social-istoric, economic, 
politic, cultural etc. Putem spune, în această ordine de idei, că, cu cât este mai bogată în semnificații 
viața socială, cu atât şi determinările obiective şi subiective ale apariției normei juridice sunt mai 
numeroase şi mai puternice. 

Există, desigur, “o conştiinţă juridică a societăţii care naşte dreptul pozitiv”, dar este interesant de 
studiat modul acesteia de formare, deoarece această conştiinţă colectivă îşi are, şi ea, originile ei, origini 
care se constituie în tot atâtea surse ale juridicului. Ontogeneza fiecărui individ presupune acumularea 
unei experienţe de viaţă, o îngemănare a intereselor cu idealurile, care, treptat, îl determină sá ocupe o 

anumită poziţie în societate. Individul îşi formează propriile percepții despre ideea de justiţie socială şi 
promovează o opinie puternic marcată de experiența sa. 

Pe de altă parte, conştiinţa socială, la formarea căreia conştiinţa individuală are o puternică 
contribuţie (desigur, nefiind vorba de o însumare aritmetică a acesteia din urmă), generează, la rândul 
ei, conştiinţa juridică. Din aceasta din urmă apare dreptul, ca atare conştiinţa juridică socială 
prefigurându-se ca fiind izvorul material al dreptului. 

Pe de altă parte, problema izvoarelor dreptului este inseparabilă de cea a naturii dreptului. Cele două 
mari concepții, care încearcă să clarifice natura dreptului, şi anume dreptul natural şi concepția 
pozitivistă, folosesc, inevitabil, argumente referitoare şi la izvoarele dreptului. Cele două aspecte: 
izvorul şi natura dreptului se interconditioneazá inevitabil. 

Astfel, în concepția dreptului natural, izvorul material al dreptului îl constituie comandamentele 
naturale, adică ceea ce este în concordanță cu legile universale ale naturii. În ultimă instanţă şi potrivit 
orientării creştine din dreptul natural, izvorul şi natura dreptului pozitiv sunt de esență divină. 

Giorgio del Vecchio amendează aceste consideraţii ale dreptului natural, dându-le o anumită 
clarificare, în sensul că dreptul pozitiv este un dat al experienţei şi numai astfel poate fi integrat “în 
ordinea producţiilor naturii”. După del Vecchio, această integrare nu conduce neapărat la consideratia 
că dreptul este “întotdeauna natural şi în sens deontologic” ci, mai degrabă, se poate ajunge la concluzia 
că, deşi dreptul, ca fapt, este a priori natural, el îşi are izvorul şi în natura umană. Această concluzie este 
în concordanţă cu altă afirmaţie, făcută de acelaşi autor, referitoare la izvoarele dreptului, în sensul că 
dreptul pozitiv corespunde voinţei poporului sau, altfel spus, modurile în care voinţa socială 
predominantă se manifestă reprezintă, în realitate, izvoarele dreptului, conducând, în ultimă instanţă, la 
acea dimensiune esențială a naturii dreptului pozitiv care este natura sa umană. 

Noi vorbim de izvor material al dreptului (noţiune care este sinonimă cu aceea de izvor al dreptului) 
ca de un fenomen, idei, interes sau situație care nu au încă existență Juridică, ci determină, la un 
moment dat, această existență. Raportul dintre faptul material şi Dreptul pe care îl generează a fost 
considerat în doctrină ca un raport dintre “dat” şi “construit”. Problema se pune, mai exact, în sensul 
determinării fenomenului care creează dreptul. Este aceasta dreptul natural (şcoala justnaturalistá) sau 
este relația socială (şcoala sociologică)? 

Curentul normativist consideră că, în identificarea izvoarelor dreptului, accentul trebuie să se pună 
pe “izvoarele de calificare”, acestea fiind, în realitate, altceva decât “izvoarele de constituire” a 
dreptului. Prin izvoare de calificare s-ar înțelege, cu prioritate, modul în care se califică (se identifică) 
regulile de conduită ca reguli juridice. Cum se remarcă, de altfel, în literatura juridică, diferenţa, mai 
clar exprimată, dintre aceste opinii este aceea dintre o concepţie care vizează determinarea genetică a 
dreptului şi o concepţie care se preocupă de aspectul gnoseologic al acestor izvoare. 


2. CUTUMA CA IZVOR DE DREPT 

Cutuma (tradiţia sau obiceiul) reprezintă unul dintre izvoarele formale cele mai importante ale 
dreptului. Este foarte greu să se decanteze de către istoric nu numai caracterul real, veridic al obiceiului 
invocat ca izvor de drept, dar şi să se fixeze caracteristicile lui şi, mai ales, condiţiile care, însoţindu-l, 
l-au ajutat să devină un astfel de izvor. “Tradiţia care ne-a parvenit, cu multitudinea ei de denumiri 

încâlcite ale popoarelor si de legende obscure, se aseamănă cu frunzele uscate, greu de conceput că au 
fost cândva verzi”, afirmă inspirat Theodor Mommsen. Este deosebit de expresivă această afirmaţie, ea 
evidențiind problemele, unele aproape insurmontabile, cu care se confruntă istoricul atunci când 
încearcă să identifice adevăratele obiceiuri care, cu timpul, s-au transformat în norme de drept. Astfel, 
marele istoric mai înainte citat spune, pe bună dreptate, că în locul parcurgerii acestui labirint şi 
încercării de clarificare a unor frânturi ale umanității, ar fi mai potrivită cercetarea vieții reale a 
poporului şi a modului în care ea s-a exprimat în legislaţie şi în cultură, în general. În acest sens pot fi 
justificate instituţii de drept care, apărute la începutul dreptului roman, sunt şi astăzi valabile. 
Contractul referitor la împrumutul de consumatie (mutuum) de astăzi, îşi are originea juridică în 
contractul cu aceeaşi denumire din dreptul roman, iar în dreptul roman izvorul material al acestui 
contract îl constituie o practică ce constă în transferul unei sume de bani sau al anumitor bunuri mobile 
de la o persoană la o altă persoană. Subiectii acestei relaţii sociale — devenită ulterior raport juridic — 
vor fi denumiți, în drept, creditor şi debitor. Această practică, spune Mommsen, avea initial drept obiect 
numai banii şi exista în relaţiile romanilor cu străinii. 

O apariţie în drept, relativ asemănătoare o are şi nexum-ul, care a devenit un contract din cumulul 
obiceiurilor referitoare la înstrăinarea (vânzarea-cumpărarea) de bunuri. El definea şi alte realități 
Juridice (apărute tot din obiceiuri) cum sunt cele referitoare la proprietatea temporară. 

Pe teritoriul țării noastre cutumele geto-dace au constituit un izvor deosebit de bogat pentru dreptul 
pozitiv, atât în dreptul intern cât şi în relaţiile juridice externe. Reglementarea unor astfel de relații, 
apărută în perioada democraţiei militare sub forma unor obiceiuri nejuridice şi, deci, nesanctionate, a 
căpătat, probabil, o sancțiune juridică în perioada de formare a statului geto-dac. 

Începând cu secolul al VI-lea î.e.n., procesul transformării obiceiurilor în norme juridice, sancţionate 
ca atare, a fost favorizat, şi poate chiar accelerat, de faptul că triburile geto-dacice se uneau în uniuni 
tribale, care aveau un pronunţat caracter politico-juridic. În acest sens ne vin informaţii de la istoricul 
Trogus Pompeius, care afirmă că regele scit Ateos are confruntări militare în anul 339 î.e.n. cu un rege 
geto-dac conducător al unei uniuni de triburi, iar Diodor din Sicilia aminteşte că în jurul anului 300 
î.e.n. exista o uniune puternică de triburi geto-dacice sub comanda lui Dromichete, rege legendar 
geto-dac. Considerăm că formarea uniunilor tribale a condus la o decantare a obiceiurilor, care au 
beneficiat de un cadru propice pentru a deveni, mai repede şi într-un mod mai sigur, norme de drept. 
Existenţa formațiunilor statale pe teritoriul țării noastre mai înainte de influenţele greceşti în Dobrogea 
şi anterior cuceririlor romane, a consolidat un drept geto-dacic format, în cea mai mare parte a lui, prin 
ridicarea obiceiurilor la nivelul unor norme juridice. 

Istoricii români arată că aplicarea dreptului roman în Dacia avea în vedere dreptul roman clasic, ce 
se aplica cetăţenilor romani rezidenţi aici şi peregrinilor (locuitori liberi ai unei provincii romane care 
nu deţineau cetăţenie romană — civitas romana — şi nici statutul de latini). Relațiile dintre cetăţenii 
romani şi peregrini erau reglementate de ius gentium care, în esenţă, era tot drept roman. Deci, pe 
teritoriul țării noastre sistemele juridice aveau un dublu izvor de drept: a) cutuma pentru normele 
juridice ale statului geto-dac şi b) dreptul roman pentru provinciile romane. Dar, dreptul autohton, 
format pe baza cutumei, a existat în provinciile romane, în paralel cu dreptul roman, timp îndelungat. În 
acest sens, în doctrina de specialitate se remarcă faptul că după cucerirea Daciei, dreptul autohton 

geto-dac rămâne în vigoare pentru a reglementa acele raporturi pe care romanii le mai îngăduiau să fie 
guvernate de dreptul local. Aceste norme erau cuprinse în obiceiurile sau cutumele (consuetudo, mos 
maiorum) geto-dace tolerate de noii stăpânitori şi, în continuare, cu privire la măsura în care dreptul 
roman îngăduie aplicarea dreptului local — în speţă cel geto-dac — o constituție din Codul lui Justinian, 
al cărui text datează din anul 224, vorbeşte de necesitatea de a se respecta în aşezările urbane 
provinciale obiceiurile locale, probabil cu condiţia de a nu contraveni dispozițiilor de ordine publică 
romane. Această situaţie juridică se conciliazá (şi se coroboreazá) cu un alt text, din Ulpian — secolul al 
III-lea e.n. — care există în Digeste, şi care prevede respectarea în orice loc a constututiilor imperiale. 

În studiul cutumei, ca izvor material al dreptului, unii cercetători stabilesc două etape: prima ar 
reprezenta studiul folclorului juridic si a doua studiul obiceiurilor juridice care există în evoluția 
istorică a unei comunități etnice. Ambele etape alcătuiesc studiul etnologiei juridice. Analizând acest 
mod de a cerceta problema cutumei ca izvor de drept, deducem că ar trebui să se întreprindă inițial un 
studiu al conținutului juridic existent în folclor, adică în obiceiuri, datine şi tradiții, un fel de studiu 
analitic şi, după aceea, să constituie concepţii, principii ale experienţei juridice, în comunități sociale 
fără un caracter etnic distinct şi în comunităţi sociale cu caractere etnice distincte şi cu personalitate 
etnică bine conturată. O cercetare eficientă a domeniului investigat nu se poate face printr-o nemijlocită 
cercetare a “legii țării” sau a “obiceiului pământului”. O asemenea cercetare se poate face numai după 
ce s-au studiat formele concrete ale genurilor literare populare “în care supraviețuiesc cutumele şi 
tradiţiile juridice (cântecul epic, liric şi dramatic, ... sentinţa, proverbul etc.)”. În acest sens este 
interesantă cercetarea întreprinsă de B. P. Hasdeu care, într-un chestionar inițiat în vederea culegerii de 
obiceiuri juridice româneşti vorbeşte despre importanța unei asemenea cercetări ştiinţifice în termeni 
foarte elocventi: “...să adune superstitiile şi credinţele, obiceiurile şi tradiţiile care reglementează 
relațiile şi tranzitiile între oameni pe baza legii nescrise, pentru a putea, astfel, aprofunda originile 
dreptului, în genere, şi caracterele proprii ale unei naţiuni, în special”. Deducem din această descriere 
atât de plastică şi, totodată, atât de sintetică, importanţa studiului cutumei, nu numai pentru desluşirea 
modului în care se formează dreptul pozitiv, ci şi pentru explicitarea specificului național al unui sistem 
juridic. 


3. LEGEA CA IZVOR DE DREPT 

Analizând problematica legii ca izvor de drept, trebuie să definim această noțiune. Există un sens 
larg şi unul restrâns al conceptului de lege, după cum avem în vedere numai actul pe care îl adoptă, pe 
baza unei proceduri specifice, parlamentul (sensul restrâns), sau este vorba de orice act cu putere 
obligatorie, de orice act normativ (sensul larg al noţiunii). Există, desigur, şi un sens lexical şi nu juridic 
al termenului de “lege”, în care ar intra orice act care, investit cu o anume autoritate, pretinde a i se 
respecta dispoziţia. În acest sens, şi obiceiul este lege. Dar nu la acest sens ne vom referi, desigur, în 
continuare. “Totalitatea actelor normative alcătuiesc dreptul scris (jus scriptum) şi, în acest sens, vor 
intra în această noțiune toate actele ce cuprind norme general obligatorii şi sunt emise de organe ale 
autorităţii publice care au în competența lor emiterea unor asemenea acte. Autorii consideră ca izvor 
normal al dreptului orice act normativ care este general obligatoriu, şi nu numai legea ca atare, deşi, 

fără excepţie, se rezervă legii locul central în contextul actelor normative, fiind considerată cea mai 
importantă dintre acestea. 

Dintre legi, ca izvoare ale dreptului pozitiv se distinge Constituţia, ca fiind cea mai importantă lege 
în stat, denumită, în consecință, şi Legea fundamentală. Importanţa deosebită a Constituţiei în raport cu 
toate celelalte legi, rezidă în faptul că ea fixează cadrul general al ordinii de drept, ea concretizează, în 
cel mai înalt grad, ideea de justiţie şi de dreptate în societatea umană organizată statal. Toate celelalte 
legi (denumite şi ordinare), sunt elaborate pe baza şi în aplicarea Constituţiei, conformându-se întocmai 
spiritului şi literei acesteia. 

Una dintre caracteristicile legii ca izvor de drept îl constituie raționalitatea acesteia. În doctrină s-a 
stabilit faptul că izvoarele (deci şi legea) “sunt, prin natura lor, afirmaţii raționale. Pentru a se 
argumenta această natură (filosofică, în ultimă instanţă), se menţionează, cu predilecție, faptul că 
procesul formării unei norme juridice (ridicarea de la particular la general sau universal şi 
aplicabilitatea ei prin revenirea la concret) este, în realitate, o operaţiune logică. Or, o operaţiune logică 
va consta, în prim rând, din afirmaţii raţionale. Pe bună dreptate s-a arătat în doctrină, în legătură cu 
procesul de construire a unei norme juridice, că “orice operaţiune de acest fel porneşte de la date care 
trebuie să fie, prin definitiune raționale şi nu poate ajunge decât la date de aceeaşi natură. De aici se 
ajunge la relevarea uneia dintre calitățile de bază ale unei norme juridice, şi anume coerenţa ei. Lipsa de 
contradicție în enunţul care alcătuieşte o normă juridică împietează, de fapt, interpretarea corectă a 
acesteia, făcând imposibilă aplicarea ei. De altfel, contradictia existentă între termenii oricărei noţiuni 
(deci şi a unei norme juridice) este o cerință esențială a valabilităţii acesteia. Mai mult decât atât, 
necontracdictorialitatea în conţinutul normei juridice se coroborează cu raționalitatea acesteia, fiind 
imposibilă atât formarea textului de lege, cât şi interpretarea lui în limitele rationalitátii dacă apar 
contradicții în structura lui. În doctrină s-a argumentat necesitatea lipsei de contradicții, coroboratá cu 
raționalitatea acesteia, prin necesitatea elaborării “aceleiaşi soluţii de drept în împrejurări de fapt 
identice”, aceasta fiind o tendinţă imanentă a oricărei gândiri juridice de unificare continuă a tuturor 
cunoştinţelor, fără excepție şi în drept (s.n.). 

Privim cu rezervă acest punct de vedere care este, credem, discutabil. În drept, încercării de 
modificare a soluțiilor i se opune, parțial, desigur, tocmai raționalitatea legii. Aceasta deoarece, în 
procesul juridic, unificarea soluţiilor s-a dovedit a fi un proces extrem de dificil, datorită interferentelor 
particulare şi nerepetabile ale datelor specifice obiective şi, mai ales, subiective, care alcătuiesc 
“complexul cauzei judiciare”. Aceste date, cu totul particulare, privesc, desigur, nu numai aspectul “in 
rem” al cauzei, ci, aşa după cum am văzut, şi aspectul ““in personae”. Procesul judiciar implică latura 
subiectivă, care trebuie să se ia în considerare nu numai în cauzele penale, ci în toate cauzele, indiferent 
de natura lor juridică. 

În doctrină s-a subliniat convingător problema corelatiilor existente între aceste aspecte diferite, 
ținând de ramuri de drept diferite, dar care se întrunesc în aceeaşi cauză, în faţa unui anumit organ 
Judiciar. Deşi aceste corelaţii au preocupat prea puțin doctrina, ele, prin complexitatea conţinutului lor 
şi, mai ales, prin efectele structurii lor, îngreunează foarte mult apariţia “soluțiilor unice” în domeniul 
dreptului. Procesul judiciar fiind un proces rațional, nici nu are nevoie de asemenea soluții. Desigur, nu 
ne referim la necesitatea informativă a juristului. În aplicarea legii, el trebuie să ia cunoştinţă de 

similitudinea datelor unor cauze, dar soluţia trebuie să conste, totodeauna, într-o nouă şi actuală 
adecvare a normei juridice la datele concrete obiective şi subiective ale cauzei. 


4. JURISPRUDENTA CA IZVOR DE DREPT 

Noţiunea de jurisprudentá are două sensuri: unul configurează activitatea de aplicare a dreptului 
înfăptuită de organele judiciare, indiferent de rolul şi locul pe care îl ocupă într-o ierarhie legală în 
conformitate cu competențele lor. Sunt, în acest sens, creatoare de jurisprudentá instanțele judecătoreşti, 
organele de procuraturá (prin soluțiile rămase definitive), hotărârile organelor jurisdictionale. 

Într-un al doilea sens, prin jurisprudentá înțelegem chiar ştiinţa dreptului. Este, fără îndoială, un sens 
foarte larg care — pătruns în lexicul nostru din limba veche — nu mai este de mult uzitat, ca atare, nici în 
doctrină şi nici în practica judiciară. 

Ne vom referi, fireşte, la primul sens, care include şi sensul mai specializat de totalitate a hotărârilor 
pronunţate de un anume organ care aplică legea. 

Jurisprudenta este, incontestabil, un izvor de drept — un izvor de drept formal, desigur — pentru că ea 
include experiența practică a organelor judiciare care aplică dreptul pozitiv şi, prin aceasta, îi probează 
şi îi legitimează valabilitatea. Dar, acest proces este extrem de complex. În el voinţa legiuitorului care a 
redactat norma juridică este interpretată de jurist — indiferent de organul judiciar din care face parte. În 
acest proces de interpretare, însoțit de modalităţile legale de aplicare a normei respective, are loc 
contactul unei concepții — a legiuitorului — care, prin generalizarea unor cazuri obiective a creat norma 
de drept, cu cazuri concrete apreciate, de această dată, de o persoană fizică “nvestitá cu atribuţii 
specifice într-un organ judiciar. Nu numai că realitatea obiectivă oferă situaţii infinit de particulare, de 
diverse şi de complexe (prin raporturile cauzale sociale care apar cu acest prilej), dar mai intervine şi 
intelectul persoanei fizice care îşi exercită competențele în funcţie de pregătirea sa de specialitate, de 
voința de a aplica într-un anume mod norma juridică, de capacitatea intelectuală de interpretare a 
realității, de cultura sa de specialitate şi de cea generală, de posibilitățile psihice de a percepe 
interdisciplinaritatea necesară soluționării cazului ş.a.m.d. Toate aceste veritabile criterii de aplicare în 
viață a unor prescripţii teoretice, nasc un număr extrem de mare de probleme cărora, de multe ori 
practicienii le dau soluții diferite. Or, în procesul de armonizare a normei juridice şi a voinţei celui care 
a emis-o, pe de o parte, şi transpunerea acestei norme în practică, pe de altă parte, intervine, ca o 
condiţie sine qua non, tocmai activitatea practicianului. Această situație se complică (în sensul bun al 
cuvântului), datorită faptului că membrii unor organe care aplică legea sunt independenţi în ceea ce 
priveşte interpretarea subiectivă şi obiectivă a acesteia (judecătorii sunt în această situaţie). De aici vine 
şi natura de izvor material de drept al jurisprudenţei cumulate, soluţiile date de diverse organe care 
aplică legea pot merge până acolo încât nu numai să producă modificări esențiale în legislaţie, dar pot 
schimba însăşi concepția legiuitorului cu privire la modul în care transformă o relaţie socială într-un 
raport juridic. Aşadar, constituie un foarte important raport subsidiar (formal) al dreptului, practica 
organelor judiciare care prin competența lor materială se detaşează dintre celelalte instituţii ale 
suprastructurii, având o importanță capitală în procesul rezolvării multiplelor probleme 
social-economice şi politice cu ajutorul dreptului. Importanţa sistemului judiciar este deosebită într-un 
stat de drept. În acest sens, dăm ca exemplu activitatea de judecată a Curţii Constituţionale care, în 

sistemul statului nostru de drept — ca şi în sistemul juridic al altor state democratice — poate impune 
chiar legiuitorului respectarea Constituţiei, prin declararea ca neconstitutionalá a oricărui act normativ 
emis de acesta. În acest sens, ţinem să subliniem o mutație cu totul deosebită, care a apărut, după 
Revoluție, în teoria dreptului nostru. Se ştie că modalitățile de interpretare a normei juridice 
(gramaticală, sistematică, istorică, logică) tind să lămurească voinţa legiuitorului, voinţă pe care organul 
de aplicare a legii o raportează la un caz concret. De aceea, până la apariția Constituţiei din 1991, nu se 
putea vorbi de un izvor de drept care prin practica sa să desființeze, legal, o normă juridică. Legea — ca 
să ne referim la actul normativ cu cea mai mare putere de reglementare a raporturilor sociale — nu putea 
fi infirmată, în mod nemijlocit, direct de practică, ci numai configurată sau, în cel mai bun caz, 
perfecționată cu ajutorul practicii; această perfecționare fiind făcută, desigur, în final, tot de legiuitor. 
lată însă că, prin competenţa sa, Curtea Constituțională instituie o jurisprudentá cu totul deosebită de 
cea de până acum, o jurisprudentá care poate nesocoti voinţa legiuitorului şi de care nu se poate trece 
decât cu riscul înfruntării bazelor legale şi morale ale statului de drept. Judecătorii Curţii 
Constituţionale sunt şi ei independenți în exercitarea mandatului lor (v. art. 143 din Constituţie) şi, ca 
atare, judecă în conformitate nu numai cu dispoziţiile Constituţiei, dar şi cu propria capacitate 
profesională, morală şi culturală de interpretare a dispoziţiilor acesteia. Rezultă, din această practică, 
decizii deosebit de importante, care pot, prin ele însele, nemijlocit deci, să confirme sau să infirme 
norme juridice adoptate de forul legislativ, care este Parlamentul. Sistemul argumentativ pe baza căruia 
se creează jurisprudenţa este, prin el însuşi, extrem de valoros în configurarea acestui izvor material de 
drept care este jurisprudenţa. Vom exemplifica acest lucru, folosind mai ales practica instanţelor 
judecătoreşti şi începând chiar cu Curtea Constituţională, în sensul la care ne-am referit mai sus. 

În art. 144 alin. 1 lit. c din Constituţie, se prevede, printre alte atribuţii ale Curţii Constituţionale, că 
aceasta hotărăşte asupra excepțiilor ridicate în fața instanțelor judecătoreşti privind 
neconstitutionalitatea legilor şi a ordonantelor. O asemenea dispoziţie constituțională lărgeşte foarte 
mult câmpul de incidență al jurisprudenţei ca izvor material de drept. Aceasta deoarece, conform 
textului constituțional menționat, părțile în procesul judiciar sunt îndrituite ca să participe direct la 
formarea jurisprudenţei, prin aceea că ele inițiază procesul şi ele propun excepția de 
neconstitutionalitate, argumentánd-o în mod corespunzător. Pe baza acestei initiative, instanţa 
judecătorească, formându-şi propria opinie, poate trimite cauza la Curtea Constituţională. Sigur că 
cererea exprimată de părți în faţa instanţei nu constituie jurisprudentá în sensul adecvat al termenului 
dar, ceea ce dorim să subliniem este faptul că această cerere dă posibilitatea formării opiniei 
judecătoreşti, care poate trimite dosarul la Curtea Constituţională. Opinia părților devine, astfel, causa 
initialis pentru formarea jurisprudenţei. În acest sens, Constituţia română de la 1991 a deschis o cale, 
specifică statului de drept, dar extrem de eficientă în planul înfăptuirii justiţiei şi care este în acelaşi 
timp un izvor material de drept, fiind o cale de formare a jurisprudenţei. 


5. DOCTRINA CA IZVOR DE DREPT 
În ştiinţa dreptului, problema doctrinei ca izvor de drept a găsit prea puţină înțelegere. Răspunsul la 
întrebarea dacă este sau nu doctrina izvor de drept este dat de pe poziţiile unor criterii foarte diferite. 

Doctrina însăşi îşi legitimează sau nu calitatea de izvor de drept, alții, cei mai multi îi neagă caracterul 
de izvor de drept şi foarte puţini îi recunosc această funcționalitate. 

Prin doctrină înţelegem opiniile exprimate în ştiinţa juridică al cărei obiect este studiul dreptului 
pozitiv. Oamenii de ştiinţă din domeniul dreptului dețin ponderea esenţială în doctrină, deşi nu sunt 
singurii creatori de doctrină. Alături de ei există opiniile exprimate în diferite moduri (note sau studii 
publicate, conferinţe etc.), de către practicieni. 

Doctrinei i se recunoaşte, însă, indubitabil, faptul că este o autoritate care are o misiune foarte 
importantă. Deşi se recunoaşte că doctrina nu poate lua cunoştinţă — pentru a o studia — de întreaga 
jurisprudentá, dintr-un an calendaristic, spre exemplu, totuşi, ea poate aborda principiile care domină 
sistemul juridic şi poate oferi chiar soluţii pentru dificultățile prin care trece practica judecătorească. 

Alături de rolul de informare, doctrina are şi menirea de a reflecta asupra dreptului pozitiv, în 
general, şi, mai mult decât atât, de a pune în lumină imperfectiunile şi contradicţiile sistemului juridic. 

Unul dintre autorii de teorie a dreptului remarca dificultatea în care este pusă doctrina, datorită, pe de 
o parte, inflației legislative, iar pe de altă parte, datorită numărului mare de hotărâri judecătoreşti (în 
Franţa apar, în medie, 1300 de decrete pe an şi cca. 25.000 de hotărâri judecătoreşti). Astfel, se pare că 
menirea doctrinei de a oferi soluţii diverselor probleme practice şi de sistem juridic este mult 
îngreunată. Totuşi, în realitate lucrurile nu stau chiar aşa. 

Problema nu se poate pune în sensul existenţei sau inexistentei forţei obligatorii a doctrinei pentru 
legiuitor. Este limpede că o astfel de forţă nici nu trebuie să aibă doctrină. Nu ar mai fi ceea ce este şi, 
în plus, i-ar scădea forța ştiinţifică, în locul căreia s-ar simți, în acest caz — mai pregnant argumentele 
politice. Ştiinţa dreptului nu este un instrument orb “în mâna” politicianului, deoarece o politică, în 
orice domeniu — şi mai ales în societățile moderne în care vorbim de statul de drept şi nu de atitudini 
arbitrare, străine oricărui spirit ştiinţific — ^l influenţează, la rândul ei, pe acesta din urmă. 

Practica asiduă şi chiar competentă a dreptului aduce, uneori, întregul sistem juridic în criză. 
Desigur, o criză socială care se reflectă şi asupra sistemului juridic va aduce, odată cu întreaga 
societate, şi sistemul de drept în criză, şi atunci doctrina joacă un rol deosebit de important, prin aceea 
că edifică argumentat noul sistem de drept, folosind întreaga experiență juridică a timpului. Si în acest 
caz putem refuza, oare, doctrinei, rolul de izvor de drept? În prima ipoteză, cu care am început, de 
altfel, nu este vorba de o criză socială (a întregii societăți), ci de o criză numai a sistemului juridic, în 
limitele temporale ale aceleiaşi societăți. Se poate ajunge la aşa ceva? Desigur că da, atunci când 
legiuitorul nu urmăreşte suficient devolutiunea relației sociale, pentru a tine dreptul la curent cu aceasta. 
Lăsat nemodificat un timp oarecare, sistemul juridic “pierde teren”, rămâne în urmă şi atunci se pune 
problema existenței acelor mecanisme sociale care ajută sistemul juridic să devină oportun. Un 
asemenea mecanism social este doctrina juridică. Inevitabil, ea înmagazinează sistematic, şi nu numai la 
nivel principial, argumentat logic, rațional şi istoric, “cheile necesare perfecționării dreptului, deoarece 
bune sunt nu legile care dăinuie (zadarnică încercare de opunere față de timp), ci legile care sunt 
perfecționate la momentul oportun, în acord cu realitatea. 

De aceea, cel mai important lucru care defineşte doctrina (esenţa ei), îl reprezintă reflectia, meditaţia 
asupra problemelor de drept ale timpului, activitate care îl reprezintă atât pe legislator, cât şi pe 
practician. Aportul doctrinei la apariția dreptului este o chestiune de documentare şi cunoaştere a 

relației juridice, pe baza unui efort propriu, pe care trebuie să-l depună, în egală măsură, atât 
legislatorul, cât şi practicianul. 

Răspunsul la problematica juridica nu stă întotdeauna în cercetarea aspectelor de drept ale acesteia. 
Chiar elementele din care se compune problema respectivă se află difuzate în aspecte de naturi diferite. 
Dar “ordinea juridică”, în acest caz, cea mai eficientă, o instituie tot omul de ştiinţă, creatorul doctrinei 
sau practicianul, dar după ce s-a documentat (adică a învăţat) doctrina şi a meditat suficient asupra 
acestei problematici. 

În general, pregătirea documentaţiei pentru înţelegerea şi rezolvarea unor probleme de drept, se face 
pe baza a două metode: metoda empirică şi metoda dogmatică (în sensul de metodă documentată 
teoretic). Or, rolul doctrinei este acela de a întemeia metoda dogmatică, singura eficientă, deoarece ea 
nu se bazează numai pe experienţă, ci şi pe vastitatea de informaţii şi legături interdisciplinare pe care le 
aduce doctrina. 

Cercetând sursele dreptului, doctrina devine, prin aceasta, ea însăşi o sursă de drept, deoarece 
izvoarele depistate se vor confunda definitiv cu cercetarea însăşi, de la care a împrumutat deja elemente 
specifice, ținând, în principal, de capacitatea cercetătorului de a interpreta fenomenul studiat, de 
experiența sa juridică şi socială, în general, de capacitatea sa de sinteză, de pregătirea profesională 
ş.a.m.d. În acest sens, M. Djuvara spunea: “Numai prin lumina dată de el (de jurisconsult, adică de 
cercetător, n.n.) se poate face o interpretare perfectă a izvoarelor formale”. 

M. Djuvara nu a ezitat să afirme, categoric, caracterul de izvor formal al doctrinei. Creatorii 
doctrinei — ai ştiinţei dreptului — sunt jurisconsulti, spune autorul: “Jurisconsultul, constatând realitățile 
juridice, le generalizează şi sistematizează, creând principiile”. 


6. CONTRACTUL NORMATIV CA IZVOR AL DREPTULUI 

Printre izvoarele formale ale dreptului, majoritatea autorilor indică şi contractul normativ. 

În art. 942 din Codul Civil, se defineşte contractul ca fiind “acordul între două sau mai multe 
persoane spre a constitui sau stinge între dânşii un raport juridic”. Pentru a fi valabil un asemenea acord 
(adică pentru a produce efecte juridice), el trebuie să îndeplinească anumite condiţii esenţiale. Acestea 
sunt prevăzute de art. 948 din Codul Civil: capacitatea de a contracta; consimțământul valabil al părții 
ce se obligă; un obiect determinat şi o cauză licită. 

Termenul de contract este identic cu cel de convenţie, de altfel Cartea a III-a, Titlul III din Codul 
Civil poartă denumirea “Despre contracte şi convenţii”. 

Deşi Codul Civil nu face, aşadar, nici o diferenţă între noțiunile de “contract” şi “convenție”, totuşi, 
în doctrină, această distincţie a apărut. 

Ea se întemeiază pe unele dispoziţii din Codul Civil Francez (art. 1101), care, însă, nu apar şi în 
codul nostru civil. În acest sens se face distincţie între “convenţie”, care ar însemna acordul de voință 
care are aptitudinea de a naşte, modifica, stinge sau transmite drepturi sau obligaţii, şi “contract”, care 
ar însemna numai acordul de voinţă apt să nască sau să transmită un drept sau o obligaţie. 

Contractul, astfel cum este el definit în art 942, Codul Civil, nu este acceptat în doctrină ca izvor de 
drept. Considerăm că această opinie (determinată în literatura juridică) provine, mai ales, în urma 
abandonárii de către majoritatea autorilor a principiului autonomiei de voinţă în materie contractuală. În 

conformitate cu acest principiu, încheierea contractelor şi existenţa lor, în genere, este dictată de libera 
voinţă a părților, situaţie care confirmă, prin ea însăşi, şi numai prin ea însăşi, contractului, caracterul de 
Just şi legitim. Ca atare, în materie contractuală există o deplină libertate de fond şi de formă, principiul 
pacta sunt servanda guvernând aplicabilitatea contractului. 

Această teorie a autonomiei de voință, viabilă la începutul secolului, a fost treptat amendată. 
Principalul reproă care i se putea face era acela de omitere a intervenţiei statului (a legislaţiei acestuia, 
desigur) în materia contractelor civile. Aceasta a şi făcut ca evoluția instituției contractuluui să fie una 
spre “legalitate”. Putem afirma chiar că, în contemporaneitate, contractul joacă, potrivit, desigur, voinței 
părților, rolul unui factor de legalitate. 

Un stat de drept nu poate avea o altă concepție cu privire la rolul şi evoluția instituţiei controlului. 
Astfel, desfăşurându-se într-un cadru legislativ predeterminat, contractul nu poate fi considerat, în 
sensul în care este el definit în Legea civilă, un izvor de drept. 

Cu toate acestea, contractul normativ este izvor de drept, dar nu în general, ci numai un anumit gen 
de contracte. În literatura de specialitate s-a arătat că poate fi luat în considerare contractul normativ, ca 
izvor de drept, în măsura în care se referă la: 

1. Raporturi între stările sociale sau între acestea şi deținătorul puterii în stat (ex. Magna Charta 
Libertatum din 1215, din Anglia) 

2. Dreptul constituțional 

3. Dreptul muncii şi securităţii sociale şi 

4. Dreptul internațional public 

În dreptul constituţional, contractul normativ este izvor de drept în materia organizării şi funcționării 
structurii federative a statelor. În realitate, aceste contracte sunt veritabile tratate. Dar, aşa cum se 
remarcă în literatura de specialitate, aceste tratate devin, odată cu crearea statului federal, adevărate 
constituții, care prevăd ca mijloace de conducere un parlament şi un guvern central, guvernând 
federaţia. Astfel de contracte normative, devenite constituții ale statelor federale, au stat la baza 
constituirii Statelor Unite ale Americii, Elveţiei, Germaniei până la 1933, Braziliei ş.a.m.d. 

În dreptul muncii şi securităţii sociale, contractul are rol de izvor de drept atunci când el apare sub 
forma unui contract colectiv de muncă. Contractul colectiv de muncă se regăseşte ca un izvor de drept 
în materia dreptului muncii. În domeniul acestei ramuri de drept se consideră, în doctrină, că există 
două genuri de izvoare: izvoare comune şi izvoare specifice. Prin izvoare comune se înțeleg: 
Constituţia, legile, hotărârile guvernului ş.a.m.d., iar prin izvoare specifice: contractele colective de 
muncă, statutele diferitelor categorii de salariați, regulamentele de ordine interioară. Interesant este că 
se consideră, în această acceptiune, ca izvor de drept, nu numai contractul de muncă propriu zis, ci şi, 
după cum am arătat, statutele diferitelor categorii de salariați şi regulamentele de ordine interioară, dar 
şi normele de protecţia muncii, indiferent de obiectul lor de referință, din punct de vedere teritorial (pe 
suprafaţa întregii ţări sau locale), normele de igienă a muncii, normele referitoare la controlul medical 
etc. 

Contractul colectiv de muncă reprezintă unul dintre cele mai importante şi semnificative izvoare de 
drept al muncii. El este “un regulament care stabileşte între două grupuri sociale un fel de lege, în 
conformitate cu care vor trebui să fie încheiate pe viitor contractele colective de muncă”, sau este “un 

fel de reglementare a muncii convenită între cei doi factori ai producției — capitalul, reprezentat prin 
patroni, şi munca, reprezentată prin lucrători”. În orice caz, prin intermediul contractului colectiv de 
muncă, patronii şi salariaţii, cele două categorii de subiecte ale raportului juridic de muncă, îşi 
reglementează relațiile între ele în procesul muncii. Aceasta presupune dispoziţii diferite referitoare la 
disciplina muncii, condițiile de muncă, salarizare, timpul de odihnă, concedii etc. 

Denumirea de “contract colectiv” vine de la specificul (ca număr) subiecților, adică al acelor 
persoane referitor la care se produc efectele convenției. Criteriul sferei efectelor juridice ale contractului 
îi dau, aşadar, acestuia, natura sa “colectivă”. Dar, ca un specific al acestui gen de contract, efectele lui 
sunt valabile nu numai în raport cu persoanele (patroni, salariați) care l-au semnat, dar se extind şi la 
persoane care nu l-au negociat şi semnat ab initio (şi indiferent dacă acestea sunt patroni sau angajați). 
Aceasta este posibil datorită faptului că există prevedri corespunzătoare în acest sens în contract, pe de 
o parte, şi datorită faptului că legea (sistemul de drept) recunoaşte aceste efecte, pe de altă parte. 

În literatura de specialitate, s-a arătat că natura juridică a contractului colectiv de muncă este extrem 
de originală. Pe de o parte, nu poate fi vorba de un contract în sensul clasic al cuvântului, pe de altă 
parte, nu poate fi vorba nici de o lege. 

Contradictia cu noţiune (obişnuită) de contract, vine de la specificul subiecților şi, deci, şi de la 
specificul drepturilor şi obligaţiilor conexe care alcătuiesc raporturile juridice ce îl compun. 


Desigur, acest contract colectiv nu este nici lege, lipsindu-i unele atribute ale acesteia. Este, însă, 
conform opiniei unor autori, un act legislativ, o conventie-lege, deoarece prezintă caracterele esențiale 
ale acestuia: 

a) este generală, având în vedere numărul celor cărora le este adresată 

b) este abstractă, din acelaşi motiv 

c) este permanentă, deoarece dispoziţiile sale nu sunt menite unei singure aplicări sau unei aplicări 
limitate 

d) are aceeaşi forță ca şi o lege de ordine publică, deoarece nu permite reglementări care să o 
contrazică 

În doctrina noastră recentă, contractul colectiv de muncă este considerat “un act sui generis, fiind în 
acelaşi timp act juridic (contract, convenţie), sursă de drepturi şi obligaţii subiective şi reciproce ale 
părților, şi, totodată, izvor de drept, fiind, sub acest aspect, o normă convenţională, negociabilă. 

Deci, autorii apropie, în realitate, contractul normativ, de lege, din moment ce, aşa cum am arătat 
mai sus, el nu este altceva decât o “normă convenţională negociată”. 

Considerăm, din acest punct de vedere, că trebuie să păstrăm, în continuare, distincţia între ceea ce 
este un izvor de drept al muncii şi normele juridice propriu-zise, în aceeaşi materie. De aceea, din punct 
de vedere material (al izvoarelor materiale), contractul colectiv de muncă nu este un izvor de drept, dar 
va dobândi această calitate dacă îl vom aşeza în categoria izvoarelor formale. În acest sens, el este o 
modalitate de reglementare a relației sociale de muncă, având, în sfera sa de aplicare, putere de lege. 

În dreptul internaţional public, contractul normativ reprezintă un izvor formal important. Dintre 
contractele normative în acest domeniu, locul principal îl ocupă tratatul. 

La o analiză atentă a relațiilor existente între state, în lumea contemporană se constată că 
instrumentul principal şi cel mai eficient de reglementare a acestor relații îl reprezintă tratatul. Fireşte, 
este vorba, cum s-a remarcat în doctrină, de tratatul încheiat pe baza liberului consimtámánt al statelor. 

Tratatul mai este considerat şi un izvor tradițional al dreptului internațional public, alături de cutumă. 

Fiind izvorul fundamental în acest domeniu, tratatul reprezintă “forma expresă de manifestare a 
acordului de voinţă dintre state, prin care se creează norme noi de drept international sau se modifică ori 
se abrogă cele existente.” 

În doctrină, natura tratatului de izvor formal este, într-un anume fel, controversată. 

Unii autori neagă această natură juridică a tratatului, rezervând doar pentru cutumă un asemenea rol. 
În această concepție, tratatul nu ar fi decât “un mijloc de înregistrare” a cutumei, sau numai o dovadă a 
acesteia. 

Astfel, dreptul internațional aplicabil tuturor statelor nu ar fi decât un drept cutumiar. 

Asemenea opinii au rămas, totuşi, minoritare. Cauza (şi dovada, în acelaşi timp) este creşterea 
enormă a folosirii tratatului ca mijloc de reglementare a relaţiilor internaționale. Printre alte avantaje, 
față de cutumă, există unul de maximă importanță şi care îl constituie faptul că cutuma se edifică 
într-un timp îndelungat, pe când tratatul produce efecte juridice într-un timp relativ scurt de la 
încheierea lui, ca urmare a acordului de voinţă al statelor semnatare. 

În domeniul dreptului international, nu există acte cu caracter legislativ (constituţii, legi ş.a.m.d.) 
care să constituie izvoare de drept, ca în dreptul intern, şi un asemenea rol nu-l pot juca hotărârile Curţii 
Internaţionale de Justiţie, deoarece acestea din urmă nu sunt aplicabile decât părților interesate (adică 
părților care au fost de acord, în prealabil, să se supună jurisdicției acestui organ). 

CAPITOLUL IV 


NORMA JURIDICĂ 


1. NORMELE JURIDICE — PARTE INTEGRANTĂ A NORMELOR 
SOCIALE 


Orice activitate socială se desfăşoară pe baza unor reguli. Necesitatea acestora se impune în relațiile 
interumane datorită faptului că la realizarea unei activităţi participă mai multe categorii de persoane, 
diferite ca sex, vârstă, profesie etc., fiecare dintre acestea având roluri diferite în buna reuşită a acţiunii 
respective. Pe de altă parte, oamenii au acumulat în decursul dezvoltării societăţii o anumită experiență, 
lucru care a dus la formularea unor reguli care să-i asigure desfăşurarea. Norma este deci o regulă care 
stabileşte cum trebuie să acționeze sau să se comporte membrii societății în anumite condiții 
determinate, pentru ca acțiunea lor să fie eficientă şi apreciată pozitiv. Normele nu reprezintă 
constatarea unei stări de fapt, ci prefigurează un comportament viitor. De aceea, se spune că ele sunt 
prospective şi teleologice. Prospective întrucât conturează modul de desfăşurare al unei acţiuni viitoare, 
iar teleologice, pentru că au la bază un anumit scop, o anumită concepţie despre reuşita unei acțiuni. 
Normele sociale sunt foarte variate. Cu toate acestea se pot desprinde anumite trăsături comune. 

a) În primul rând, normele sociale se adresează unor agenţi potenţiali prescriind anumite acțiuni 
obligatorii, altele care sunt permise, iar altele interzise. Ele fixează, în cadrul acestor acţiuni, o serie de 
drepturi şi libertăţi ce revin participanților la realizarea lor. 

b) Normele sociale urmăresc încurajarea acţiunilor şi comportamentelor în concordanţă cu telurile 
generale şi prevenirea acţiunilor deviante. De aceea, normele sunt prevăzute cu anumite stimulente 
pentru comportamentul lor conform cu prevederile sau cu sancțiuni pentru comportamentul deviant de 
la regula prescrisă. 

c) Normele ce reglementează aceeaşi activitate trebuie să fie reciproc consistente, adică nu i se poate 
cere aceleiaşi persoane să execute şi să nu execute o acţiune în acelaşi timp sau să execute o acțiune 
irealizabilă. 

d) Orice normă indiferent de natura ei: artistică, morală, politică, juridică etc. reflectă condiţiile 
social-economice ale epocii, raporturile dintre clasele şi grupurile sociale. 

Ele nu sunt date odată pentru totdeauna, ci evoluează în funcție de natura orânduirii sociale. Normele 
sociale sunt foarte diferite. În cadrul lor am putea distinge: norme juridice, norme morale, ce se referă la 
comportamentul în societate, norme cu caracter religios, norme politice norme sportive etc. 

Ținând seama de domeniile de acțiune, de varietatea raporturilor dintre oameni sau a celor dintre 
oameni şi natură, se poate constitui o tipologie complexă de norme. 

Cele mai importante domenii în care acționează normele ar fi: 

1. norme cu caracter actional în raporturile omului cu natura: 

— de ordin tehnico-productiv (structurate în diverse sisteme de prescriptii şi procedee tehnologice); 

— de ordin ecologic (structurat în diverse tehnologii de acţiune la nivel ecosistemic în raport cu 
particularitátile actuale ale impactului tehnicostiintific al omului cu natura); 

2. normele cu caracter actional în raporturile oamenilor cu societatea: — de ordin administrativ şi de 
organizare a muncii, a producției şi întreprinderilor; 

— de ordin economic, de cooperare şi de schimb, de reglementare eficientă a acțiunilor financiare; 


— de ordin societar, de construcție economică şi socială, decizionale şi de conducere a proceselor 
economice şi sociale; 

3. norme (reguli sau principii) de cunoaştere şi de gândire corectă (logice), metode sau principii de 
construcție şi creaţie teoretică, sistematizate în metodologii ale tuturor domeniilor ştiinţei 
contemporane; 

4. norme care privesc raporturile dintre individ şi colectivitate, dintre grupuri şi categorii sociale 
(norme care vizează comportamentul oamenilor în viaţa colectivă, modul de convietuire socială în 
raport cu structurile civilizației materiale şi spirituale ale epocii): 

— norme (principii sau reguli) morale; 

— norme (sau principii) politice; 

— norme (reguli sau legi) juridice; 

— norme (reguli) de conduită civico-estetică (de comportare civilizată) între oameni (în funcţie de 
vârstă, sex, ierarhie şi competenţă organizațională etc.); 

5. norme care privesc mecanismul de funcționare al structurilor organizaționale (ale organizațiilor, 
instituţiilor sociale) cu caracter politic, juridic, de învăţământ şi de cultură, de creaţie artistică, de 
cercetare ştiinţifică, de cult, militare, de ocrotire a sănătăţii, profesionale şi obşteşti etc. 

Clasificarea de mai sus se poate reduce la trei domenii generale de norme: actionale, 
comportamentale şi organizaționale. Primul domeniu se referă la activitatea oamenilor în raporturile 
practice şi teoretice cu natura şi societatea, având aceeaşi valoare şi grad de eficientă pentru toți 
membrii societății, indiferent de stratificarea grupală. În schimb, celelalte două domenii, care cuprind 
norme comportamentale şi organizaționale, privesc raporturile dintre clasele şi categoriile sociale sau 
dintre indivizi în cadrul acestor grupări, specificul lor constând în faptul că au un caracter 
contradictoriu. 


2. NORMELE JURIDICE SI PROBLEMA VALORILOR ÎN DREPT 

Reglementarea relaţiilor sociale prin norme de drept reflectă ceea ce este esenţial în cadrul acestor 
relaţii. Normele de drept urmăresc să stabilească şi să clarifice, pe calea utilizării unor noțiuni abstracte, 
problemele fundamentale ale existenţei umane şi ale raporturilor dintre indivizi. Normele de drept însă 
nu pot exista în sine, rupte de viaţa materială pe care o reflectă şi la care se aplică. Ele se referă sub 
forma unor modele abstracte, ale conduitei pe care o pretind, la relațiile cele mai stabile dintre oameni, 
prevăzând anumite drepturi şi obligaţii în diferite situaţii concrete. La rândul lor relațiile interumane 
vizează anumite valori materiale sau spirituale. Elaborarea normelor de drept are ca scop ocrotirea 
anumitor valori pe care sistemul social-economic respectiv le promovează. 

Aparent, în limbajul cotidian, valoarea desemnează ceea ce dorim, căutăm, pretuim, iubim. În viaţa 
socială s-au impus o serie de adjective calificative ce pot fi dispuse în cupluri de polaritate, în faţa 
cărora se impune o opţiune preferentialá cum sunt: bine—ráu, frumos—urát, cinste-necinste, onoare— 
dezonoare etc. Tocmai pentru cà pretuim aceste calități, uneori ascunse împreună cu obiectele pe care le 
posedă, spunem despre un lucru sau o fiinţă că au valoare sau, substantivizând adjectivele, că ele însele 
sunt valori. Noţiunea de valoare o utilizăm în acele împrejurări în care este vorba de o "interrelatie 
activă actuală între necesităţi, atitudini şi dorințe, pe de o parte, şi obiecte, pe de altă parte". Valorile nu 
trebuie reduse la preferințele individuale. Ele sunt nişte realități impuse de raportarea obiectelor la 
idealuri constituite în funcție de criteriile proprii fiecărei orânduiri sociale. De aceea, valorile se trăiesc, 
ele se constituie în cadrul unor experienţe trăite. 

Omul nu este numai o ființă care cunoaşte realitatea înconjurătoare, ci şi o fiinţă care valorizeazá, 
care face aprecieri de valoare. Pornind de aici, unii autori definesc valoarea, în sensul axiologic al 
cuvântului ca "rezultanta de esenţă şi de determinatie socială, a unităţii dialectice dintre obiectiv şi 
subiectiv, unitate realizată în procesul obiectivării esenței umane prin atribuirea de semnificații 
specifice unor obiecte, fenomene, relaţii, atitudini etc., cu un conţinut cognitiv, obiectiv ce apare şi se 
manifestă exclusiv în sfera activităţii social-umane”. 

Nu toate valorile pot fi puse pe acelaşi plan. Se pot distinge valori idealuri şi valori bunuri, valorile 
lucrurilor şi valorile persoanelor, valori fundamentale şi valori derivate. 

Criteriile de valorizare depind de optica valorică a membrilor unei anumite societăți. Membrii 
societăților primitive văd în absorbirea unor indivizi periculoşi — de pildă — un mijloc de a-i neutraliza şi 
de a-i folosi, considerând antropofagia un lucru firesc. Ei condamnă practicile moderne care pedepsesc 
indivizii periculoşi, izolându-i în instituţii create special, lipsindu-1 de libertate, de contactul cu ceilalți 
oameni. 

În procesul de elaborare a normelor de drept valorizarea reprezintă o operaţie complexă al cărei 
rezultat depinde de poziţia pe care se situează legiuitorul. În drept sunt ocrotite şi promovate valori 
precum: patria, munca, proprietatea, viaţa, libertatea, sănătatea, integritatea corporală, demnitatea, 
onoarea, relaţiile de familie ş.a. 

Legiuitorul, în procesul de elaborare al normelor de drept, selectează, din multitudinea de relaţii 
sociale, pe acelea dintre ele pe care le consideră valori şi deci au nevoie de a fi protejate prin norme de 
drept şi, în acelaşi timp, izolează, îngrădeşte cu ajutorul normelor de drept acele fapte sociale pe care le 
consideră nonvalori. 

Valorizarea relaţiilor sociale din punct de vedere Juridic are o mare însemnătate în stabilirea 
rezultatului pe care îl urmăreşte legiuitorul prin reglementarea juridică. Există o strânsă legătură între 
valorile morale şi cele ocrotite prin norme juridice. Evident, nu toate valorile morale sunt reglementate 
juridiceste. Dar o bună parte a lor se includ în sfera de acțiune a dreptului. 


3. VALORI MORALE SI VALORI JURIDICE. 


Valorile morale reprezintă scopuri sociale şi atitudini preferentiale cum sunt: responsabilitatea, 
echitatea, demnitatea, dreptatea, libertatea. Ele exprimă prin intermediul normelor şi al preceptelor 
cerințele fundamentale ale comportamentului uman în scopul creării şi menţinerii unor forme de 

comunitate umană: familie, clasă, națiune, stat. Valorile morale imprimă acțiunii indivizilor o 
semnificaţie superioară şi datorită acestui fapt ele sunt viabile, antrenante, stimulatorii realizând sinteze 
intre interesul individual şi cel social. 

Valorilor morale li se raportează, pentru a se integra, toate celelalte valori. Ele "alcătuiesc un tribunal 
în faţa căruia intenția şi acțiunea omenească trebuie să răspundă. Ele însă nu au de dat nici o socoteală 
asupra competenţei lor, nu recunosc nici o instanță deasupra lor. Ele apar ca o instanţă ultimă, absolută 
şi autonomă." 

Valorile morale se instituie ca limită a aspirațiilor umane, ele constituie suportul forței umane; 
reprezintă fundamentul trăirilor şi satisfactiillor umane superioare. Modul de raportare a tuturor 
celorlalte valori faţă de valorile morale, pe de o parte, şi față de ansamblul tuturor celorlalte valori 
materiale şi spirituale, pe de altă parte, nu a fost acelaşi în toate epocile istorice. Acest lucru se poate 
observa atât în ierarhia valorilor cât şi în relațiile stabilite între diferite valori. Astfel, au existat perioade 
când au dominat valorile religioase, după care ele au cedat treptat locul valorilor politice şi juridice. 
Societatea contemporană cunoaşte o opoziţie între valorile ştiinţei şi cele ale religiei, între valorile 
politice şi cele etice. 

Apărarea şi promovarea valorilor morale se face prin normele morale. Dacă există o strânsă legătură 
între valorile morale şi valorile juridice, în sensul că primele constituie un suport, un fundament al celor 
secunde, această legătură este prezentă şi în ceea ce priveşte normele morale şi normele juridice. 

Normele — atât morale cât şi cele juridice — exprimă aspirații valorice şi idealuri individuale în 
măsura în care acestea coincid cu cele colective, se detaşează de subiectivitate, dobândind valenţe 
axiologice cu caracter obiectiv. Ele integrează deci orizontul valoric al individului în orizontul valoric 
colectiv, având rolul de a îmbina interesele individuale cu cele colective. Indivizii care încalcă normele 
suportă consecinţele procesului de obiectivizare a acestora de către structurile organizaționale ale 
grupului din care fac parte (familie, clasă, naţiune, stat, organizaţie obştească). Pentru individ, normele 
au funcție stimulativă (în cazul în care interesele şi idealurile individului coincid cu cele ale grupului) 
sau coercitivă (în cazul în care interesele individului se opun celor ale grupului). 

Problema valorilor în domeniul dreptului este prezentă atât în activitatea de creare a dreptului, de 
elaborare a normelor de drept, valorizarea socială urmărind transpunerea, din domeniul economic sau 
politic în domeniul juridic, a acelor aspecte ale relațiilor sociale ce necesită a fi ocrotite cu ajutorul 
puterii de stat, cât şi în activitatea de realizare a dreptului, respectiv alegerea la nivel de individ a 
conduitei comportamentale, conformă sau neconformă cu prevederile normelor de drept. 

Relaţiile sociale din diferite domenii (economic, politic, de familie etc.) preexistă ca valoare față de 
momentul transpunerii lor în drept. Legiuitorul le reglementează din punct de vedere Juridic, tocmai 
pentru că le consideră valori. La rândul ei, această transpunere în drept sporeşte valoarea relațiilor 
respective. 

Reglementarea juridică are atât un obiect imediat: relaţiile sociale cu privire la anumite valori, cât şi 
un obiect mediat: valorile înseşi. "Dat"-ul în drept îl constituie deci nu numai relaţiile sociale privitoare 
la o anumită valoare, ci şi valoarea însăşi, fără de care relaţiile sociale ar fi lipsite de conţinut. În raport 
cu valoarea la care se referă şi care poate fi considerată valoare-scop, relaţiile sociale constituie 

valori-mijloc. La rândul lor, normele juridice care reglementează relaţiile respective sunt şi ele o 
valoare-mijloc, garantată de puterea de stat. 

Abordând fenomenul juridic din perspectiva axiologică, lon Gorgăneanu şi Alexandru Olaru 
consideră că momentele şi notele definitorii ce trebuie avute în vedere la stabilirea noţiunii de valoare 
Juridică ar fi următoarele: 

a) Valorile juridice fiind o obiectivare a subiectivității umane, ca urmare a cunoaşterii şi aprecierii 
elementelor realităţii obiective, au o esenţă şi o determinare socială. 

b) Sunt o formă de obiectizare a esenței umane, a aspirațiilor omului spre realizarea unui ideal de 
societate care constituie ansamblul valorilor-scop, către care se tinde prin intermediul normelor de drept 
ce pot fi considerate valori-mijloc. 

c) Au un conţinut obiectiv. Suportul lor material îl constituie relaţiile sociale care există indiferent de 
voința omului şi pe care acesta încearcă să le umanizeze continuu valorizându-le. 

d) Se constituie ca urmare a unui proces de apreciere, selectare şi prescriere a unui anumit model de 
comportament. 

e) Au un caracter esențialmente normativ întrucât se manifestă numai prin normele juridice. 


4. CARACTERISTICILE NORMELOR JURIDICE 

Fiind o parte integrantă a normelor sociale, normele juridice se adresează conduitei umane. Ele 
reprezintă reguli de conduită ce sunt instituite sau sancţionate de stat, a căror aplicare este asigurată prin 
conştiinţa juridică, iar la nevoie prin forţa coercitivá a statului. Cu ajutorul normelor juridice, în 
societate, se stabilesc anumite coordonate prin care este îndrumată conduita oamenilor în direcția 
întăririi şi dezvoltării rânduielilor şi relațiilor sociale. Aşa fiind, normele juridice nu sunt simple 
indicaţii, ci reprezintă dispoziţii obligatorii. Indiferent de nuanţa lor, în ultimă instanță, normele juridice 
reprezintă un comportament impus de puterea de stat. Nerespectarea lor atrage după sine aplicarea 
constrângerii. Obligativitatea normelor juridice asigură ordinea de drept în societate, imprimând 
relațiilor sociale stabilitatea necesară. Urmărind să stabilim trăsăturile specifice ale normelor juridice, 
am putea spune că acestea sunt următoarele: 

A) Normele juridice au un caracter general. El se manifestă prin aceea că regulile de conduită sunt 
tipice, se aplică la un număr nelimitat de cazuri, şi impersonale, indicând un comportament principial, 
iar nu conduita unei singure persoane. 

Normele juridice stabilesc drepturile şi obligaţiile fiecărui subiect în cadrul unui raport social în mod 
generic. În felul acesta, norma juridică devine un etalon cu ajutorul căruia statul apreciază conduita 
cetăţenilor în anumite situații concrete. Acest criteriu constituie o unitate de măsură stabilită de 
conducerea de stat a societătii în interesul populaţiei. 

Dreptul, ca totalitate a normelor juridice, constă în aplicarea unei măsuri egale pentru toți. Dreptul 
utilizează o măsură unică de apreciere a conduitei umane, deşi oamenii sunt diferiți, se deosebesc unul 
de celălalt. Prin natura sa, dreptul nu poate exista decât prin aplicarea unei unităţi de măsură egale; dar 
indivizii inegali (şi nu ar fi indivizi dacă nu ar fi inegali) pot fi másurati cu o unitate de măsură egală, 
numai în măsura în care sunt subsumati aceluiaşi punct de vedere, considerat sub un singur aspect 
determinat, priviți de pildă numai ca muncitori, nevăzându-se nimic altceva. 

Normele juridice, în principiu, se aplică unor cazuri nelimitate. Conduita generală, tipică, prevăzută 
de norma juridică urmează să fie realizată în condițiile prescrise atât timp cât norma respectivă este în 
vigoare. Norma juridică se aplică de fiecare dată când se ivesc condiţiile prevăzute în ipoteza ei. Dacă 
aceste condiții nu se ivesc, norma respectivă nu se aplică. 

Norma juridică prevede forma conduitei în modul cel mai general şi abstract. Conduita generală se 
concretizează în nenumărate cazuri în viața de fiecare zi. Caracterul general al normei juridice se 
manifestă prin faptul că ea este impersonală. Acest caracter al normei juridice poate avea mai multe 
aspecte. 

a) Unele norme se adresează tuturor cetățenilor de pe teritoriul statului, indiferent de funcție, 
domiciliu, stare civilă etc. Ele sunt edictate de către organele centrale ale puterii sau administraţiei de 
stat şi le întâlnim în cadrul legilor, decretelor sau hotărârilor Guvernului. 

b) Alte norme juridice se adresează numai unor categorii de persoane. De exemplu, există norme 
care se referă numai la tineret. 

Se mai pot da şi alte exemple în acest sens. Incriminarea mituirii, prevăzută de art. 251 Cod penal, se 
referă numai la funcționarii de stat, calitatea de funcţionar constituind un element obligatoriu pentru a 
putea vorbi de infracțiunea de mită. Normele de reglementare a dreptului la pensie se referă numai la 
persoanele care îndeplinesc condiţiile cerute pentru a primi pensie (o anumită vârstă, vechime în 
serviciu, caz de boală, urmaș etc.). 

c) Unele norme juridice privesc numai anumite organe sau organizaţii. În această ordine de idei, ne 
putem referi la art. 159 al Codului familiei, care reglementează competența instanţei tutelare. 

d) Există unele norme juridice care se adresează unor organe unipersonale (ministru, procuror 
general, preşedintele Curţii Supreme de Justiţie etc.). Cu toate că aceste norme se adresează unei 
singure persoane, nu se poate spune că ele nu au un caracter general, deoarece ele nu se referă la 
persoana fizică, ce ocupă aceste funcții, ci se referă la instituţia respectivă, la funcție, indiferent cine o 
ocupă. 

B) Spre deosebire de legile ce acționează în domeniul naturii, care constată ceea ce există, şi care nu 
depind de voinţa oamenilor, normele juridice au un caracter volitiv. 

În reglementarea relaţiilor sociale însă, normele juridice tin seama de cerinţele legilor obiective şi 
cuprind prevederi ce contribuie la mersul rapid al societăţii, potrivit cerințelor legilor obiective. 
Legiuitorul nu elaborează normele juridice după bunul său plac. În reglementarea relaţiilor sociale se 
tine seama de anumite realități obiective. 

C) Normele juridice pot să prevadă naşterea unor efecte juridice care, în anumite împrejurări, sunt 
consecința unor fapte ce se produc independent de voința oamenilor (naşterea, moartea, tráznetul, 
producerea sau distrugerea unui bun etc.). Trebuie să precizám însă că, şi în aceste cazuri, realizarea 
efectelor juridice prevăzute de normă presupune anumite manifestări de voință din partea oamenilor. 

D) Normele juridice se pot realiza, în viaţa practică, numai trecând prin conştiinţa oamenilor, 
întrucât conduita este subordonată voinţei lor. De aceea persoanele care nu pot să-şi dea seama de 
acțiunile lor, din cauza vârstei (minori sub 12 ani) sau datorită faptului că discernământul lor este 
afectat de o boală mintală, nu poartă răspunderea juridică pentru faptele săvârşite. 

E) Normele juridice se aplică, la nevoie, prin constrângerea statală. 

5. ELEMENTELE NORMEI JURIDICE SI FORMULAREA LOR 
TEHNICO-JURIDICĂ 

Norma juridică, este un concept abstract ce conține indicaţii privitoare la comportamentul uman. 
Aceste indicaţii pot fi mai generale sau mai detaliate. Există cazuri când legiuitorul descrie destul de 
concret conduita, în diferite împrejurări, prevăzând şi consecințele nerespectării prevederilor prescrise, 
de către cei cărora li se adresează. De exemplu: "Sustragerea de la recrutare în timp de pace se 
pedepseşte cu închisoare de la o lună la 3 luni sau cu amendă”. În exemplul de mai sus este formulată 
conduita: "sustragerea de la recrutare". Ea formează dispoziția normei juridice. Împrejurările în care are 
loc această conduită, "în timp de pace", constituie ipoteza normei juridice, iar expresia "se pedepseşte 
cu închisoare de la o lună la 3 luni sau cu amendă" reprezintă consecinţa conduitei ilicite şi se numeşte 
sancţiunea normei juridice. Elementele normei juridice, deci, sunt: ipoteza, dispoziția şi sancţiunea. Nu 
întotdeauna însă norma de drept este formulată, din punctul de vedere al tehnicii juridice, sub forma 
unui articol dintr-un act normativ. Norma Juridică, reprezintă o construcţie abstractă, care deşi îşi are 
cele trei elemente în acte normative sau alte izvoare de drept, ele nu sunt întotdeauna întrunite în acelaşi 
loc, în acelaşi articol al actului normativ sau în același paragraf, capitol sau chiar act normativ. Îi revine 
deci organului de aplicare sarcina de a căuta elementele normei de drept, în cadrul izvoarelor de drept 
existente, pentru a putea soluţiona un caz concret. De exemplu, în articolele 4, 5, 6 din Codul familiei, 
se prevăd o serie de condiții pentru încheierea căsătoriei: împlinirea vârstei legale, viitorii soți să nu fie 
căsătoriţi, să nu fie rude în grad prohibit. Dar în aceste articole nu se arată care este consecința 
nerespectării dispozițiilor respective. Sanctionarea nerespectării acestor dispoziții o întâlnim abia în 
articolul 19 din acelaşi cod, unde se spune: "Este nulă căsătoria încheiată cu călcarea dispozițiilor 
prevăzute în art. 4, 5, 6...!" Prin urmare, organul de aplicare (judecătorul sau organul de stare civilă), 
atunci când va fi sesizat că nu au fost respectate dispoziţiile art. 4, 5, 6 va recurge la art. 19 şi va găsi 
răspunsul cu privire la sancţiunea ce se impune în cazul respectiv. Un alt exemplu: în Regulamentul 
pentru aplicarea Decretului 328 din 1966 privind circulația pe drumurile publice, art. 1 până la 126 arată 
cum trebuie să se desfăşoare circulația pe drumurile publice, fără să prevadă sancțiuni pentru 
nerespectarea regulilor prescrise. Abia în art. 127 sunt prevăzute sancțiunile ce se aplică pentru 
nerespectarea acestor dispoziţii. 

Din exemplele de mai sus se poate observa că elementele normei juridice se întâlnesc, de cele mai 
multe ori, disparat, în cadrul izvoarelor de drept, iar nu împreună. Unitatea lor este de ordin logic, ea se 
găseşte în mintea celor chemaţi să le aplice. Tocmai pentru că este aşa, fără a nega utilitatea clasificării 
normelor juridice, considerăm că clasificarea fiecărui element al normelor juridice, iar nu numai a 
normelor în ansamblu, facilitează înţelegerea complexităţii sub care apar normele juridice. 


6. CLASIFICAREA ELEMENIELOR NORMEI JURIDICE 
A) Ipoteza 
Ipoteza poate fi: determinată sau subínteleasá. 

a) Ipoteza determinată este acea parte a normei juridice care prescrie condiţiile în care urmează să 
se aplice dispoziţiile. Ea poate fi formulată la modul general sau mai concret. Un exemplu: "Este oprită 
căsătoria dintre rudele în linie dreaptă, precum şi între cele în linie colaterală până la al patrulea grad 
inclusiv" (Art. 6 Codul familiei). Întrebarea: în ce împrejurări este oprită căsătoria ? Răspuns : în cazul 
în care cei ce vor să se căsătorească sunt rude în linie dreaptă sau în linie colaterală până la al patrulea 
grad inclusiv. 

Calitatea celor cărora li se adresează normele juridice poate să fie foarte diferită, după cum s-a văzut 
în paragraful referitor la caracteristicile normelor juridice. Ipoteza nu se referă întotdeauna la calitatea 
pe care o au cei cărora li se adresează; aceştia fiind toţi cei ce se găsesc în raza de acţiune a normelor 
respective. În acest caz, de obicei, formulele utilizate de legiuitor sunt generice: "toți", "nimeni", 
"oricine", "fiecare cetățean". De exemplu: "Nimeni nu poate fi obligat a rămâne în indiviziune..." (art. 
728 Cod civil). 

Ipoteza se referă uneori la situațiile posibile în care se săvârşeşte o anumită faptă prevăzută de lege. 
De exemplu: "Accidentul de cale ferată constă în distrugerea sau degradarea importantă adusă 
materialului rulant de cale sau a altor instalaţii feroviare în cursul circulaţiei sau manevrei mijloacelor 
de transport ale căilor ferate" (art. 277 Cod penal). În acest caz ipoteza este: "în cursul circulaţiei sau 
manevrei mijloacelor de transport ale căilor ferate", întrucât această împrejurare este determinantă 
pentru a califica o faptă drept accident de cale ferată. Un alt exemplu: "Furtul săvârşit în următoarele 
împrejurări: a) de două sau mai multe persoane împreună; b) de o persoană având asupra sa o armă sau 


no" 


o substantá narcoticá; c) intr-un loc public; d) in vreun mijloc de transport in comun...” "se pedepseste 
cu închisoare de la unu la 5 ani" (Art. 209 Cod penal). În exemplul de mai sus este vorba de mai multe 
ipoteze, care constituie agravante în cazul infracţiunii de furt. În primele două cazuri (a si b) ipotezele 
se referă la persoanele care săvârşesc infracţiunea de furt: a) două sau mai multe persoane împreună; b) 
o persoană având asupra sa o armă sau o substantă narcotică, iar celelalte împrejurări vizează locul unde 
se săvârşeşte infracțiunea. 

b) Ipoteza subinteleasá. În unele texte ale actelor normative ipoteza nu este formulată, ci ea se 
subintelege, rezultă din contextul reglementării. De exemplu: "Uciderea unei persoane se pedepseşte cu 
închisoare de la 10 la 20 de ani şi interzicerea unor drepturi” (Art. 174 Cod penal). Aici nu se indică 
împrejurările nici referitoare la persoana care săvârşeşte omorul, nici la locul, timpul etc., 
subintelegándu-se că indiferent cine săvârşeşte această faptă şi indiferent în ce împrejurări, va fi 
pedepsit de lege. 


B) Dispozitia 

Este partea cea mai importantă a normei juridice şi ea se referă la conduita propriu-zisă pe care 
trebuie să o urmeze cei cărora li se adresează. Ea poate prevedea obligaţia de a săvârşi anumite acțiuni, 
obligaţia abtinerii de la săvârşirea unor acţiuni, după cum poate numai să permită, să recomande sau să 
stimuleze o gamă largă de acţiuni umane. În funcţie de conduita prescrisă, dispoziţiile normelor juridice 
se clasifică în felul următor: 

a) Dispoziţii onerative. Sunt cele ce prevăd obligația de a săvârşi anumite acțiuni. De exemplu: 
"Tutorele este dator să prezinte, anual, autorităţii tutelare, o dare de seamă despre modul cum a îngrijit 
de persoana minorului, precum şi despre administrarea bunurilor acestuia..." (art. 134 Codul familiei). 

b) Dispoziţii prohibitive. Ele interzic săvârşirea unor acțiuni. De exemplu: "Este oprit sá se 
căsătorească bărbatul care este căsătorit sau femeia care este căsătorită" (art. 5 Codul familiei). În acest 
exemplu interdicția este formulată în mod expres. 

Datorită faptului că atât dispozițiile onerative cât şi cele prohibitive impun o anumită acțiune (fie 
executarea unei acţiuni fie abtinerea de la săvârşirea ei), ele sunt denumite de unii autori "imperative" 
sau "categorice”. 

c) Dispoziţiile permisive, nici nu impun nici nu interzic săvârşirea unor acțiuni, ci lasă la latitudinea 
părților să aleagă conduita pe care doresc să o urmeze. De exemplu: "Succesiunea poate fi acceptată 
curat şi simplu sau sub beneficiul de inventar” (art. 685 Cod civil). 

O varietate a dispozițiilor permisive o constituie dispoziţiile supletive. Ele lasă la latitudinea 
persoanelor interesate conduita pe care să o urmeze, dar dacă ele nu se hotărăsc, atunci organul de stat 
competent va suplini voinţa lor. De exemplu, art. 40 din Codul familiei prevede că la desfacerea 
căsătoriei prin divorţ, soții se pot învoi ca soțul care a purtat în timpul căsătoriei numele de familie al 
celuilalt sot să poarte acest nume şi după desfacerea căsătoriei, iar în partea finală a acestui articol se 
precizează: „Dacă nu a intervenit o învoială sau dacă instanţa nu a dat încuviințarea, fiecare dintre foştii 
soți va purta numele ce-l avea înainte de căsătorie”. 

d) Dispoziţii de recomandare. De regulă prevăd o anumită conduită pe care statul o recomandă 
organizațiilor obşteşti. Pentru ca aceste dispoziţii să se realizeze este nevoie ca ele să fie însuşite de 
organizațiile cărora li se adresează. De exemplu, art. 19 din Decretul 534/1966 recomandă organelor 
centrale ale organizațiilor cooperatiste şi celorlalte organizaţii obşteşti să organizeze, potrivit 
specificului activităţii lor, primirea, examinarea şi rezolvarea cererilor, reclamatiilor, sesizárilor şi 
propunerilor, orientându-se după prevederile respectivului decret. Cele mai frecvente dispoziţii de 
recomandare se întâlnesc în dreptul cooperatist. 

e) Dispoziţiile de stimulare sunt cele care prevăd recompensarea unei conduite deosebite în special 
în procesul muncii sau stimularea inițiativei creatoare, mai buna organizare a procesului muncii, 
folosirea la maximum a timpului de lucru etc. O asemenea dispoziţie de stimulare o constituie, de 
exemplu, cea prevăzută de art. 99 din Codul muncii, care precizează că, pentru îndeplinirea în cele mai 
bune condiţii a sarcinilor şi pentru realizări deosebite în muncă, persoanele încadrate în muncă pot 
primi următoarele recompense: acordarea de trepte sau gradatii la retributia tarifară, gratificatii, premii 
şi alte recompense materiale, ordine, medalii, titluri de onoare, diplome de onoare, insigne, titluri 
distinctive; înscrierea în cartea de onoare, pe tabloul de onoare, evidenţierea în muncă, multumirea 
verbală sau în scris. 


f) Dispoziţii generale, speciale si de excepţie. Ţinând seama de sfera aplicării lor şi de gradul de 
generalitate, dispoziţiile normelor juridice, pot fi grupate în: dispoziţii generale, speciale şi de excepție. 

— dispoziţii generale sunt cele care au o sferă largă de aplicare şi care guvernează de obicei o anumită 
ramură a dreptului. 

— dispozițiile speciale cuprind numai o anumită categorie de relaţii din ramura respectivă. De 
exemplu: se pot distinge dispoziții ale părții generale şi dispoziții ale părții speciale din Codul penal; 
sau dispoziții generale care se disting de restul dispozițiilor din Codul muncii. Gruparea dispoziţiilor 
normelor juridice în generale şi speciale trebuie înţeleasă în mod dialectic, avându-se în vedere 
posibilitatea transformării uneia în alta. Termenii de "general" şi "special" sunt utilizaţi aici într-un sens 
relativ, şi se realizează numai prin comparare. O anumită dispoziţie poate fi considerată specială în 
raport cu o altă dispoziţie cu aplicare mai largă, dar poate fi generală față de o dispoziţie cu o sferă de 
aplicare mai restrânsă decât a el. 

— dispoziţiile de excepţie constituie o completare fie a dispozițiilor generale fie a celor speciale. De 
exemplu, art. 4 al Codului familiei stabileşte vârsta căsătoriei la 18 ani pentru bărbaţi şi 16 ani pentru 
femei. În alineatul următor însă se prevede o dispoziţie de excepţie care este formulată astfel: „Cu toate 
acestea, pentru motive temeinice se poate incuviinta căsătoria femeii care a împlinit 15 ani". 

Modul de folosire şi îmbinare a dispoziţiilor generale, speciale şi de excepţie este în funcție de 
politica legislativă. Stabilirea unei dispoziţii de excepţie se face de cele mai multe ori din dorința 
legiuitorului de a asigura o apărare mai eficientă anumitor categorii de valori. 

Uneori dispozițiile de excepţie sunt denumite "dispoziţii derogatorii" pentru faptul că acestea prevăd 
o reglementare derogatorie, pentru o anumită categorie de relații sau situații, față de reglementarea 
cuprinsă într-o dispoziţie generală sau într-o dispoziţie specială. În acest ultim caz, dispoziţia specială ar 
avea caracterul unei dispoziţii mai generale, în raport cu norma de excepţie. De exemplu, dispoziţiile 
Codului muncii, potrivit cărora dovada temeiniciei şi legalităţii desfacerii contractului de muncă este 
întotdeauna o sarcină a celui ce angajează, indiferent de calitatea sa de pârât sau reclamant în proces 
(dispoziţie prevăzută în art. 134 din Codul muncii), reprezintă derogări de la regula generală stabilită de 
art. 1196 din Codul civil, potrivit căruia sarcina probei revine întotdeauna reclamantului. La fel şi 
dispozițiile ce pun totdeauna în sarcina celui ce angajează, dovada temeiniciei şi legalităţii dispozitiei 
de reținere (art. 87 din Codul muncii). 

În legătură cu exemplele de mai sus se ridică totuşi o problemă. Se pot oare considera dispoziţiile 
dreptului civil ca fiind "regulă generală" (sediul materiei) pentru dreptul muncii? Dacă comparăm 
dispozițiile de mai sus — cele din dreptul civil, cu cele din dreptul muncii — este adevărat că ultimele 
(dreptul muncii), apar ca o excepţie faţă de primele, dar se naşte întrebarea, se pot oare compara 
dispoziții din ramuri de drept diferite? Aceasta pentru că ceea ce uneori considerăm excepții în anumite 
ramuri de drept constituie regula generală în alte ramuri (cazurile de mai sus). 

În cadrul procesului de reglementare a relaţiilor sociale prin norme juridice, dispoziţiile reprezintă un 
element de bază — după cum am mai arătat — ele prescriu însăşi conduita pe care cei vizati trebuie să o 
urmeze. Alegerea diferitelor categorii de dispoziţii, din cadrul celor enunțate mai sus, de către organele 
de stat, în procesul de reglare, de dirijare, a conduitei umane, se face în funcţie de specificul relațiilor 
sociale ce urmează a fi supuse reglementării. Prin „specific" al relațiilor sociale înțeleg aici un 
ansamblu de trăsături cum ar fi: legitátile care guvernează relaţiile respective, caracteristicile 
persoanelor fizice şi juridice cărora urmează a le fi satisfăcute problemele şi importanța valorilor sociale 
ce urmează a fi ocrotite. 

Dacă desfăşurarea procesului de producție şi circulație a unor bunuri materiale necesită elaborarea 
unor norme imperative sau prohibitive, în schimb nu se poate ordona prin asemenea dispoziţii obținerea 
unor performanţe excepționale, descoperiri ştiinţifice, crearea unor opere de artă de mare valoare etc. 
Măiestria profesională artistică reprezintă valori foarte importante ce trebuie ocrotite de stat. De aceea, 
promovarea acestor valori se face mai ales prin dispoziții de stimulare. 

De asemenea, convingerile, idealurile, interesele personale referitoare la problema familiei sunt luate 
în considerare de către stat prin reglementări nuantate. În acest domeniu nu ne putem imagina dispoziții 
onerative care să impună cuiva încheierea unei căsătorii, sau să-i oblige pe cei căsătoriți la a avea copil. 
De aceea, în acest domeniu, cele mai frecvente sunt dispozițiile permisive, atributive şi de stimulare. 
Este adevărat că, uneori, interese sociale superioare de ordin demografic, sanitar ş.a. pot determina 
folosirea unor dispoziţii prohibitive — cum este, de pildă interzicerea întreruperii cursului normal al 
sarcinii în anumite condiţii. Alteori se folosesc şi dispoziţii onerative — cum sunt cele care se referă la 
obligațiile pe care le au părinţii pentru creşterea şi educarea copiilor. Prin specificul ei însă, familia 
rămâne o instituţie reglementată cu precădere prin dispoziţii permisive. 

Uneori caracterul onerativ sau prohibitiv al dispozițiilor este indicat în mod expres. Aşa, de pildă, 
folosirea expresiilor: "sunt obligaţi", "în mod obligatoriu" etc. indică expres o conduită obligatorie. 
Alteori ea rezultă din expresii mai puțin categorice cum sunt: "trebuie", „va trebui”. 

În legătură cu dispoziţiile prohibitive, observăm că, de cele mai multe ori conduita ce trebuie urmată 
de cei cărora li se adresează nu este prevăzută prin expresii categorice de interdicție, cum ar fi: „este 
oprit”, "este interzis". În cadrul dispoziţiilor de drept penal, de pildă, care constituie majoritatea 
dispozițiilor prohibitive, se descriu numai anumite fapte şi se indică pedeapsa ce se aplică pentru 
săvârşirea lor. Astfel, art. 240 din Codul penal arată că: "folosirea fără drept a unei calităţi oficiale, 
însoțită sau urmată de îndeplinirea vreunui act legat de acea calitate, se pedepseşte cu închisoare de la 6 
luni la 3 ani". Sau articolul 280 din acelaşi cod este formulat în felul următor: "fabricarea, prelucrarea, 
deținerea, transportul, folosirea sau orice operaţie privind circulaţia materiilor explozive ori radioactive 
fără drept, se pedepsesc cu închisoare de la 6 luni la 5 ani". 

Din exemplele de mai sus se poate observa că sunt descrise anumite fapte pe care legea le 
pedepseşte, pentru că le consideră periculoase pentru societate. Dispozitia prohibitivă rezultă în mod 
logic, în sensul că toți cei care nu doresc să fie pedepsiţi, trebuie sá se abţină de la săvârşirea faptelor 
cuprinse în textele respective ale Codului penal. 

În ceea ce priveşte dispoziţiile permisive, pentru redactarea acestora se utilizează de obicei 
expresiile: „poate", "sunt în drept”. În cazul dispoziţiilor permisive supletive, se folosesc mai ales 
expresiile: "în lipsa unei convenții contrare" sau "în lipsa unei clauze contrare”. 

Formularea unei conduite în cadrul normei juridice, sub aspect afirmativ (în sensul prescrierii sau 
permiterii unei anumite conduite) sau sub aspect negativ (în sensul interzicerii unei anumite conduite 
întrucât orice obligație implică în mod indirect şi o interdicţie), depinde de aspectul pe care legiuitorul 
urmăreşte să-l accentueze: aspectul interdictiei şi al sanctiunii sau, dimpotrivă, aspectul pozitiv al 
organizării condiţiilor acţiunii pe care să o înfăptuiască subiectele de drept. 

C) Sanctiunea 

Este acel element al normei juridice care precizează urmările nerespectării dispozitiei. Ea este, de 
regulă, o măsură luată împotriva dorinţei sau voinţei aceluia care încalcă dispoziţiile normelor de drept. 
Sanctiunile sunt aplicate de organe special împuternicite şi urmăresc atât restabilirea ordinii cât şi 
prevenirea încălcării normelor de drept în viitor. De asemenea, prin aplicarea sancţiunilor se urmăreşte 
îndreptarea celui vinovat şi reintegrarea lui în societate. 

Dacă pornim de la natura raporturilor sociale reglementate, de la pericolul social pe care-l prezintă 
actele de încălcare, putem distinge mai multe feluri de sancțiuni. 

a) După natura lor: sancţiuni penale, sancţiuni administrative, sancţiuni disciplinare şi sancțiuni 
civile, care îmbracă mai ales un caracter patrimonial. La rândul lor aceste sancțiuni se pot împărți în 
diferite categorii, după gravitatea lor. În cadrul sancţiunilor penale, de exemplu, întâlnim: privatiunea 
de libertate, munca corecțională, amenda, confiscarea averii, interdicția de a exercita anumite profesii 
ş.a. 

Sanctiunile administrative se aplică mai ales celor care săvârşesc contravenţii. Cele mai frecvente 
sancțiuni administrative sunt amenzile. 

Sanctiunile disciplinare se referă, mai ales, la abaterile de la disciplina muncii stabilite de Codul 
muncii si regulamentele interne de funcționare. Cele mai răspândite sancțiuni disciplinare sunt: 
observaţia, mustrarea, avertismentul, transferul disciplinar, desfacerea contractului de muncă. 


Sanctiunile civile constau în despăgubiri impuse celui care răspunde pentru producerea unei pagube, 
sau repunerea în drepturi, executarea în natură, anularea actului ilicit ş.a. 

Unii autori fac o distincţie între sancțiuni civile propriu-zise şi pedepse civile, arătând că primele au 
un rol cu precădere reparator, în timp ce secundele au mai ales un rol reprimator. Sanctiunea civilă se 
referă nu atât la persoană, cât la patrimoniul acesteia (revocarea actului fraudulos, anularea actului 
Juridic, rezolutiunea actului juridic, plata unor despăgubiri etc.). Pedepsele civile vizează în principal 
persoana subiectului, de unde decurge caracterul personal al pedepsei civile. La rândul lor, pedepsele 
civile pot fi împărțite în două categorii: a) Pedepse civile prin care se împiedică dobândirea unui drept 
subiectiv ori se suprimá un asemenea drept: nedemnitatea, exheredarea, revocarea donatiei pentru 
ingratitudine, decăderea; b) Pedeapsa civilă prin care se micşorează patrimoniul persoanei pedepsite în 
folosul statului: amenzile, trecerea la stat a unor prestații sau bunuri. 

Caracterul sancţiunilor se deosebeşte de la o orânduire socială la alta. Ele cunosc o îndelungată 
evoluţie istorică. 

În orânduirea sclavagistă pedeapsa cu moartea era aplicată pentru fapte care mai târziu, în orânduirea 
feudală sau burgheză, au fost sancţionate cu amenzi sau măsuri disciplinare. Fascismul a reintrodus 
aplicarea frecventă a pedepsei cu moartea. Sanctiunile urmăresc reeducarea infractorilor şi reintegrarea 
lor în societate. 

b) După gradul de determinare distingem următoarele feluri de sancțiuni: absolut determinate, 
relativ determinate, alternative şi cumulative. 

Absolut determinate sunt acele sancțiuni formulate precis şi care nu pot fi micşorate sau mărite de 
organele de aplicare. De exemplu art. 30 din Codul familiei prevede: „Bunurile dobândite în timpul 

căsătoriei de oricare dintre soţi sunt de la data dobândirii lor bunuri comune ale soților", sancţiunea 
absolut determinată a acestor dispoziţii o constituie prevederea că: „orice convenţie contrară este nulă”. 

Sanctiunile relativ determinate se stabilesc în limitele unui minim şi ale unui maxim, urmând ca 
sancţiunea concretă, precisă să o stabilească organul de aplicare. Acesta este cazul majorităţii 
sancţiunilor penale. De exemplu: "Uciderea din culpă a unei persoane se pedepseşte cu închisoare de la 
1 la 5 ani" (art. 178 Cod penal). 

Sanctiunile alternative dau posibilitatea organului de aplicare să aleagă între două sau mai multe 
feluri de sancţiuni: de regulă între închisoare sau amendă. De exemplu: "Lipsirea de libertate a unei 
persoane în mod ilegal se pedepseşte cu închisoarea de la 3 luni la 2 ani sau cu amendă" (art. 189 Cod 
penal). 

Sanctiunile cumulative stabilesc mai multe feluri de sancţiuni care se aplică, în mod obligatoriu, 
pentru săvârşirea unei fapte. De exemplu: „Tâlhăria săvârşită în paguba avutului obştesc se pedepseşte 
cu închisoare de la 3 la 12 ani, interzicerea unor drepturi şi confiscarea parțială a averii" (art. 225 Cod 
penal). 


7. PROCESUL DE ABSTRACTIZARE ÎN DREPT 

Apariţia dreptului ca fenomen social, ca ansamblu al normelor menite să reglementeze conduita 
umană într-un mod general tipic şi impersonal, pe calea unui proces de abstractizare, a cunoscut o 
evoluţie îndelungată. Desprinderea normelor de drept de obiceiurile morale şi religioase existente în 
orânduirea comunei primitive s-a produs treptat. După cum se ştie, primele cutume Juridice şi primele 
legi scrise au fost mai mult culegeri cazuistice fără un grad prea mare de abstractizare. Aşa de pildă, în 
Codul lui Hammurabi se enumeră toate organele omului care se bucură de protecția legii: nasul, 
urechea, mâna, piciorul etc., prevăzându-se pedepse diferențiate pentru atingerile aduse fiecăruia dintre 
ele. Cu timpul, însă, s-a ajuns la un grad mai înalt de abstractizare aşa încât astăzi, în dreptul modern, 
enumerarea organelor corpului omenesc a fost înlocuită cu un concept abstract "vătămarea integrității 
corporale". Un alt exemplu: dacă în perioada de început a dreptului erau enumerate toate lucrurile 
cărora li se putea aduce vreun prejudiciu (casa, grădina, culturile, animalele), mai târziu această 
enumerare şi descriere a situaţiilor posibile a fost înlocuită cu conceptul abstract care a dobândit 
valoarea unui principiu: "oricine cauzează altuia un prejudiciu este obligat să-l repare". Exemple de 
acest fel se pot găsi mult mai numeroase. 

S-ar putea spune că evoluţia dreptului, mai ales aparatul lui logic-conceptual, a mers pe această linie, 
respectiv de la concret la abstract. 

Cu toate acestea, există momente în doctrina juridică ce reprezintă încercări de revenire la concret, la 
cazuistică. Acesta este cazul curentului cunoscut în literatura juridică sub numele de existentialism 
juridic. Curentul amintit nu admite subordonarea omului faţă de anumite percepte, reguli generale de 
comportament, susținând că fiecare individ trebuie să se conducă după comandamentele lui proprii, 
după "eul său”. 

Exagerarea acestui "nonconformism juridic" a reprezentat oarecum o ripostă, un protest față de acea 
carentá a dreptului sesizată încă de multi gânditori, atunci când spuneau că "dreptul este o măsură egală 
pentru indivizi inegali". 

Existentialismul juridic pare a fi o transpunere a tezelor generale ale existentialismului din filozofie 
şi literatură sau a ceea ce în artă poartă numele de impresionism. În literatura juridică occidentală 
curentul amintit este întâlnit sub ambele denumiri: atât "existentialism juridic" c$t şi "impresionism 
juridic”. 

Filozofia existentialistá pune în centrul preocupărilor sale existența umană concepută ca un primat 
asupra esenței umane. Ea concepe existenţa într-un mod actual, nu ca un "dat" ci mai mult ca o 
permanentă devenire. Existenţa este privită ca o experienţă trăită în mod individual, ca o subiectivitate 
pură a fiecărui individ. Potrivit concepției existentialiste, omul nu poate schimba lumea în sensul 
intereselor sale, întrucât lumea nu poate fi cunoscută. Trăirile sunt proprii indivizilor şi ele nu se repetă. 
Existenţa este iraţională şi deci nu are rost să căutăm în viaţă legitáti, norme generale. Tocmai de la 
acest punct porneşte existentialismul juridic. Sunt semnificative în acest sens aprecierile făcute de 
juristul G. Cohn. El susține că nu norma este cea care atribuie unui fapt relevanţă juridică, negând 
normei juridice calitatea de a prescrie o anumită soluţie juridică pentru cazurile concrete prevăzute în 
mod abstract în normă. După părerea lui, din situaţia concretă decurge orice drept şi orice valoare. 
Situaţia concretă dă legii şi celorlalte izvoare de drept o anumită semnificație”. Ea le atrage spre sine 
sau le lasă inactive când nu are nevoie de ele. Numai ea hotăreşte şi asupra faptului dacă trebuie luate în 
considerare legea unui stat sau a altuia, dacă se poate sau nu recunoaşte ca aplicabil un obicei sau un 
precedent judiciar. Nu există o cale care să meargă de la lege sau normă spre cazul concret, individual, 
ci, dimpotrivă calea merge invers, de la cazul individual la normă. Cazul concret schimbă dreptul 
obişnuielnic şi sistemele formate ale ştiinţei Juridice, intrând în luptă cu legea când aceasta este 
anapoda. 

Împotriva acestei concepții s-au ridicat unii oameni de ştiinţă, care susţin cu argumente 
convingătoare necesitatea conceptelor, categoriilor şi în general a metodei de abstractizare în drept. 
Negarea conceptelor ar însemna imposibilitatea asigurării securității juridice şi a unui regim de 
legalitate. Cu toată nevoia de individualizare, cazurile concrete trebuie soluționate în lumina unor 
principii, definiţii, categorii, concepte generale cu ajutorul cărora sunt constituite normele de drept. 


Dreptul este privit ca un ansamblu de norme juridice formulate pe calea abstractizării şi exprimate cu 
ajutorul conceptelor. Trebuie să observăm, însă, că nu toate ţările au adoptat sistemul abstractizării şi al 
conceptualizării în acelaşi fel. Astfel, în unele ţări legiuitorul a mers pe linia adoptării unei legislații 
scrise, elaborând norme de drept pe calea abstractizării, exprimate cu ajutorul conceptelor sistematizate 
în diferite coduri: civil, penal, comercial etc. (de exemplu, Franţa, Germania, Italia ş.a.). În general, 
acesta este cazul țărilor din aşa numitul sistem romano-germanic, care au luat ca model dreptul roman. 
Alte țări au urmat o altă cale, lăsând multe dintre conflictele ivite între cetăţeni, sau între aceştia şi stat, 
pe seama obiceiului juridic sau a practicii judiciare. (Este cazul țărilor din sistemul "common law", — 
Anglia şi S.U.A.). 


Tara noastră, folosind dreptul ca pe un instrument de reglementare a relaţiilor sociale, a pus accentul 
pe actele normative, promovând principiul supremaţiei legii. 

Complexitatea relaţiilor sociale, necesitatea reglementării lor cu ajutorul normelor de drept, au pus în 
faţa legiuitorului importante probleme de tehnică legislativă, legate de procesul de abstractizare în 
drept. 

Procesul de abstractizare este propriu gândirii umane. Dar gradul de abstractizare este diferit în 
funcție de complexitatea şi diversitatea fenomenelor ce urmează a fi exprimate cu ajutorul conceptelor. 
Dreptul — conceput ca totalitate a normelor juridice — presupune un grad de abstractizare mai ridicat. 
Tipizarea juridică este necesară pentru a putea asigura reflectarea pe plan conceptual a trăsăturilor 
esențiale şi stabile, structura şi corelatia faptelor şi relațiilor sociale. Conceptele juridice elaborate şi pe 
cale abstractă nu sunt făcute să se aplice doar pentru moment, ci lor trebuie să le fie proprie acea 
virtualitate de expansiune asupra unor fapte viitoare. În acest fel, legiuitorul va trebui să vegheze ca 
actele normative elaborate să folosească termenii cei mai potriviti, să formuleze noţiuni sugestive, să 
folosească noţiuni sugestive, să folosească concepte puţine dar bogate în conţinut, ele să fie generale 
dar în acelaşi timp nu numai să sugereze ci să indice cu claritate cetățenilor şi organelor de stat care 
aplică dreptul, conduita pe care trebuie să o urmeze în diferite împrejurări. Desigur, gradul de 
abstractizare nu este acelaşi pentru toate actele normative. Dacă ne referim la ierarhia actelor normative 
din tara noastră, putem observa că, în general, normele juridice cuprinse în legi şi decrete au un grad de 
abstractizare mai ridicat decât cele cuprinse în ordonanţe ale Guvernului. La rândul lor, ordinele şi 
instrucțiunile ministerelor au un grad de concretete mai mare decât ordonantele. La fel, actele normative 
ale organelor locale ale puterii şi administrației de stat sunt de regulă mai concrete (fără a fi individuale) 
decât cele ale organelor superioare. 

Gradul de abstractizare diferă însă şi în cadrul normelor juridice cuprinse în acte normative de 
acelaşi fel. Aceeaşi lege — de pildă — cuprinde unele norme juridice cu un grad mai ridicat de 
abstractizare, altele cu unul mai puțin ridicat, în funcţie de natura problemelor la care se referă. Astfel, 
în Codul familiei, art. 5 se prevede că acţiunea în tăgăduirea paternităţii se prescrie în termen de şase 
luni de la data când tatăl a cunoscut naşterea copilului. Aici formularea textului este destul de concretă, 
instanţa de judecată care urmează să aplice acest text nefiind confruntată cu probleme deosebite. Ea va 
trebui doar să emită ceea ce în termenii logicii formale se numeşte "o judecată de constatare", adică să 
constate dacă au trecut sau nu şase luni de la data când tatăl a cunoscut naşterea copilului. În acelaşi cod 
întâlnim, însă, o normă juridică cu un grad mai mare de abstractizare. Este vorba de art. 38 care 
reglementează desfacerea căsătoriei prin divorţ. În acest articol se spune: "La cererea de divorț a 
oricăruia dintre soți căsătoria poate fi desfăcută prin hotărâre judecătorească dacă, din pricina unor 
motive temeinice, continuarea căsătoriei nu mai este cu putinţă pentru cel care cere desfacerea el. 
Temeinicia motivelor se va aprecia ținându-se seama şi de interesele copiilor, dacă aceştia sunt minori”. 
În aplicarea acestei norme de drept, instanţele de judecată vor trebui să depună o diligentá mai mare. În 
acest caz nu va mai fi suficientă o judecată "de constatare" ci se impun o serie de judecăţi "de valoare", 
în sensul că instanţa de judecată va trebui să stabilească ea însăşi care sunt motivele ce fac cu neputinţă 
continuarea căsătoriei pentru soțul care cere desfacerea ei. Articolul 38 al Codului familiei este aşadar o 
normă care stabileşte numai cadrul general al desfacerii căsătoriei prin divorț, expresia "motive 
temeinice" reprezentând un concept de maximă generalitate. Instantele de judecată, emițând judecátile 

de valoare, pentru completarea cadrului general fixat de lege, depun o muncă creatoare, iar nu pur si 
simplu constatatoare. 

Întrebarea care se naşte din această împrejurare ar fi următoarea: poate fi considerată oare această 
activitate — de natura exemplului citat mai sus — ca o activitate normativă? Fără îndoială că nu. Atunci 
când o instanţă de judecată soluţionează un proces de divorţ, ea nu creează prin aceasta o normă juridică 
cu caracter de generalitate, adică tipică şi impersonală, obligatorie şi pentru alte instanţe, sau pentru 
cetăţeni. Pe de altă parte, cred că nu poate fi vorba în astfel de cazuri de o simplă aplicare a normei 
Juridice. Asemenea norme, de natura celei prevăzută în art. 38 din Codul Familiei, normă cu un mare 
grad de abstractizare, demonstrează că, în anumite împrejurări şi la un anumit nivel, procesul de creare 
a dreptului se împleteşte cu cel de aplicare a lui, că nu se poate face o delimitare netă până unde merge 
normarea ei şi de unde începe aplicarea, soluționarea concretă a unor asemenea cauze apărând — pe 
baza unor construcţii logice — ca o cooperare între legiuitor, care a elaborat norma şi organul chemat să 
o aplice. În exemplul de mai sus nu se poate spune că instanţa aplică norma prevăzută de lege, ci ea 
stabileşte însuşi conţinutul ei. Tocmai datorită acestui fapt, în practica judiciară s-au ivit neconcordante 
în aprecierea temeiniciei motivelor de divorţ, fiind necesară intervenţia Plenului Tribunalului Suprem, 
care pe calea deciziilor de îndrumare a încercat să stabilească o linie unitară în soluţionarea unor 
aspecte legate de asemenea cauze. 

O altă întrebare care ar decurge din situația amintită mai sus, ar fi aceea dacă nu cumva această 
activitate creatoare a instanțelor, umplerea cu substanţă a normelor "cadru" prin emiterea unor judecăţi 
de valorizare a relaţiilor sociale concrete, atribuind acestora o semnificație juridică fără să extindem 
aceasta la toate cazurile de aplicare —, ar întregi oarecum noțiunea dreptului? Cu alte cuvinte, dacă nu 
cumva prin noţiunea de drept ar trebui să înțelegem nu numai norme, reguli de conduită, ci şi 
activităţile creatoare ale organelor de aplicare, de natura celor la care ne-am referit? Ar fi vorba, deci, ca 
dreptul să fie conceput ca o noţiune mai largă, care să cuprindă şi o îmbinare a normării cu aplicarea, o 
noţiune care să exprime nu numai aspectul său static (o totalitate de norme), ci şi aspectul dinamic, 
respectiv normele în acţiune. Este o întrebare pe care deocamdată o sugerăm ca un motiv de reflecţie 
pentru cercetări viitoare. 

Menţionăm că în literatura noastră juridică s-au mai făcut încercări de a aduce precizări noțiunii de 
drept, de a nu reduce dreptul la o simplă sumă de reguli de conduită. Astfel, Traian lonascu şi Eugen 
Barasch, într-un studiu al lor, arată: "În acelaşi timp cu substanţa (şi spre a-i da satisfacţie), dreptul ar 
apărea, deci, prin intermediul tehnicii, nu numai ca un ansamblu de norme, ci şi ca un ansamblu de 
concepte... dreptul, privit nu în scopurile care îl comandă, ci în mijloacele prin care se exprimă s-ar 
înfăţişa, cu alte cuvinte, într-un fel specific, ca o construcție logică”. 

CAPITOLUL V 


RAPORIURILE JURIDICE 


1. CONDIȚIILE RAPORTULUI JURIDIC 


Normele juridice, reglementând conduita oamenilor, determină uneori formarea de raporturi, întrucât 
conduita unei persoane se exteriorizează prin acţiunile sau inactiunile ei faţă de alte persoane, faţă de 
organele de stat sau față de organizațiile obşteşti. Conduita umană reglementată de normele juridice 
apare ca o îndrituire sau ca o obligaţie. 

Privite prin prisma normelor juridice, raporturile juridice apar ca o realizare a normelor. Normele 
devine realitate atunci când se concretizează într-un raport social stabilit între anumite persoane care 
dispun de drepturi şi obligaţii ce le sunt conferite de normele juridice. 

În acest fel, acele raporturi sociale care sunt reglementate de norme juridice devin raporturi juridice. 

Oamenii intră în raporturi juridice pentru că urmăresc realizarea unor scopuri personale (satisfacerea 
unor interese materiale sau de altă natură) sau a unor obligaţii impuse de dispoziția normelor juridice. 
Uneori ei sunt determinaţi să intre în asemenea raporturi ca rezultat al producerii unor fapte exterioare, 
independente de voinţa lor. 

Pentru apariția unui raport juridic sunt necesare două condiții: norma Juridică şi faptele juridice. 


A) NORMA JURIDICĂ 

Aceasta are o mare importanţă în stabilirea raporturilor juridice, întrucât cu ajutorul ei statul 
reglementează conduita umană. Ea determină calitatea de subiect de drept a persoanelor şi tot ea 
stabileşte care sunt faptele ce au o valoare juridică şi duc la apariția, modificarea sau stingerea 
raporturilor juridice. 

Unii autori consideră că pot exista şi că au existat chiar raporturi juridice fără să existe norme 
juridice exprese care să le reglementeze. Aceşti autori fac referire la dezvoltarea istorică a dreptului, la 
apariția lui ca rezultat al descompunerii orânduirii comunei primitive şi la apariţia statului. Astfel S. F. 
Kecekian arată că dreptul apare, la început, ca un sistem de raporturi juridice, ca o totalitate de drepturi 
şi obligaţii în cadrul cărora este cuprinsă norma de drept. În felul acesta, după părerea autorului la care 
ne referim, norma juridică apare ca rezultat al unei abstractizări, pe care la început o face judecătorul în 
rezolvarea unor cazuri asemănătoare, iar mai târziu o face legiuitorul în actul legislativ. 

Un exemplu de stabilire a unor raporturi juridice, fără să existe norme juridice exprese care să le 
reglementeze, îl constituie şi instituţia analogiei. 

În dreptul nostru, analogia îşi găseşte aplicarea în dreptul civil şi se bazează pe art. 3 din Codul civil, 
care arată că judecătorul nu poate refuza soluționarea unei cauze venită spre judecare pe motiv că legea 

nu prevede fapta respectivă sau că ea este neîndestulătoare. În aceste cazuri, în care soluționarea unei 
anumite cauze nu este prevăzută de lege, judecătorul va aplica o normă juridică referitoare la un caz 
analog. În acest sens, de pildă, în practica noastră judiciară s-a conturat punctul de vedere potrivit 
căruia, în lipsa reglementării juridice nemijlocite a unor aspecte ale contractului de furnizare, urmează a 
fi aplicate norme referitoare la contractul de vânzare-cumpărare. 

În cazul analogiei, în lipsa unei norme juridice exprese, judecătorul, pe baza conştiinţei lui juridice, 
nu lasă fără protecție legală raporturile sociale care îi sunt supuse spre soluţionare, ci le rezolvă pe baza 
unei norme asemănătoare sau pe baza principiilor generale ale dreptului. Această atitudine a 
judecătorului, credem că rezultă, printre altele, şi din interpretarea per a contrario a art. 5 din Codul 
civil, în sensul că sunt valabile orice convenţii care nu derogă de la legile ce interesează ordinea publică 
şi bunele moravuri. 

În lumina celor de mai sus, credem că pot fi considerate ca fiind raporturi juridice şi acele raporturi 
sociale care în lipsa unor norme juridice exprese sau implicite, menite a le reglementa, se bucură de 
protecția juridică prin aplicarea analogiei legii sau a dreptului în acele domenii în care ea este admisă. 


B) FAPTELE JURIDICE 

Raporturile juridice concrete iau naştere ca rezultat al producerii unor împrejurări de fapt, prevăzute 
în ipoteza normelor de drept. Normele juridice au în vedere numai situaţii ipotetice şi de aceea ele nu 
creează raporturi juridice prin ele însele, dacă nu intervin împrejurările prescrise de normă. 
Împrejurările de fapt sunt cele care concretizează subiectele, conţinutul şi obiectul raportului juridic. De 
exemplu, ca să ia naştere un raport juridic de muncă este necesară în primul rând o acţiune din partea 
celui care doreşte să se angajeze în muncă, în sensul că acesta trebuie să-şi manifeste printr-o cerere 
dorinţa de a se angaja. Dacă cererea lui este acceptată, va lua naştere un raport juridic între cel angajat 
şi instituţia sau întreprinderea la care lucrează. Un alt exemplu: pentru a lua naştere un raport de drept 
financiar, este necesar ca mai întâi un organ administrativ să emită un act de impunere, pe baza căruia 
contribuabilul urmează să plătească un anumit impozit. 

Raporturile juridice pot apărea şi ca rezultat al producerii unor fapte independente de voința umană. 
De exemplu, naşterea unei persoane duce la apariția unor raporturi juridice de familie, sau moartea unei 
persoane generează raporturi juridice legate de succesiune. 

Încercând să definim faptele juridice, putem spune că acestea sunt acţiuni omenești sau evenimente, 
care potrivit normelor juridice duc la apariția, modificarea sau stingerea raporturilor juridice. 

După cum rezultă din definiția de mai sus, faptele juridice se pot grupa, în funcție de caracterul lor 
volitional (după cum se produc ca rezultat al voinţei omului sau independent de aceasta), în două mari 
categorii: evenimente şi acțiuni. 

a) Evenimentele sunt cele care se produc independent de voinţa omului, dar atunci când sunt 
prevăzute de norme juridice ele dau naştere, modifică sau sting anumite raporturi juridice. Cele mai 
frecvente evenimente care au o semnificaţie juridică sunt: naşterea, moartea, împlinirea unui termen, 
calamitáti naturale (incendiu, inundaţii). De exemplu, naşterea este un eveniment deoarece normele 
Juridice prevăd că între un nou-născut şi părinţii lui apar raporturi juridice în cadrul cărora părinţii sunt 
obligaţi să întrețină şi să acorde îngrijire copilului. 

Acelaşi eveniment poate fi un element generator pentru unele raporturi juridice şi poate fi o cauză de 
stingere a altor raporturi juridice. De exemplu, moartea stinge toate raporturile juridice în cadrul cărora 
defunctul era titular de drepturi sau de obligaţii, dar, pe de altă parte, ea generează raporturi juridice de 
succesiune între moştenitori. 

b) Acţiunile sunt exteriorizári ale voinţei umane, prevăzute de normele juridice care pot da naştere, 
modifica sau stinge anumite raporturi juridice. 

Acţiunile pot fi licite sau ilicite, după cum sunt în conformitate sau nu cu normele juridice în 
vigoare. 

În cadrul acţiunilor un loc important îl ocupă actele juridice, care sunt manifestări de voință făcute 
în mod direct pentru a genera, modifica sau stinge un raport juridic. Noţiunea de act juridic are două 
sensuri. 

Sensul cel mai obişnuit este acela de înscris doveditor. În acest sens, prin act juridic se înţelege orice 
înscris prin care se poate proba un fapt juridic. De pildă, un contract scris de vânzare-cumpărare, o 
diplomă de absolvire a unei instituţii de învățământ, o chitantá, un bon de materiale, o decizie de numire 
în funcție, o sentință, o declarație a unui martor etc. 

Un alt sens al noțiunii de act juridic este cel pe care îl întâlnim în cadrul raportului juridic, ca o 
varietate a faptelor juridice, prin care înțelegem o manifestare de voinţă indiferent dacă este scrisă, orală 
sau în orice altă formă, făcută cu intenţia de a da naştere, a modifica sau a stinge un raport juridic. 

De cele mai multe ori, oamenii intră în relaţii unii cu alții pentru a-şi satisface anumite cerinţe de 
ordin material sau spiritual, pe baza simțului etic comun, fără să fie constieti că prin activitatea lor 
săvârşesc acte juridice, şi că în felul acesta devin părți ale raporturilor juridice. De exemplu, cumpărarea 
unui lucru, prezentarea la unitate pentru satisfacerea stagiului militar, o călătorie cu avionul sau cu 
trenul etc. Dacă acestea se desfăşoară potrivit normelor de drept, care reglementează relațiile respective, 
elementul juridic nu intervine. El se menţine în sfera abstractului. În unele împrejurări, odată cu 
stabilirea raporturilor juridice se întocmesc anumite înscrisuri în care se consemnează naşterea 
drepturilor şi îndatoririlor dintre subiecţii de drept respectivi. De exemplu, un contract scris, un ordin de 
încorporare, un bilet de avion sau de tren etc. În asemenea împrejurări, termenul de "act juridic" 
desemnează atât manifestarea sau acordul de voinţă al participanților, care a generat raportul juridic 
respectiv, cât şi înscrisul în care este consemnat acordul sau manifestarea de voinţă. Înscrisurile se 
întocmesc tocmai pentru a dovedi, la nevoie, existența unui raport juridic: drepturile şi îndatoririle ce 
revin participanților, întinderea, durata lor etc. de către cei interesați. 

Dacă conduita părților nu se desfăşoară potrivit normelor juridice, atunci se declanşează aspectul 
Juridic legat de restabilirea ordinii de drept şi de aplicarea sancţiunilor. 

Legat de elementul intentional al actului juridic, se naşte o întrebare: actele juridice sunt întotdeauna 
licite, respectiv conforme cu normele de drept sau pot exista şi acte juridice ilicite? 

Unii autori sunt de părere că actele juridice sunt întotdeauna licite. Tudor Dráganu scrie: "Tocmai 
pentru că o manifestare de voinţă nu produce efecte juridice decât atunci când ia naştere în condiţiile 
prevăzute de lege, actele juridice nu pot fi decât licite. Un act juridic ilicit este de neconceput, căci o 
manifestare de voinţă, care ar fi în contradicție cu interesele statului, nu ar putea avea valoare juridică." 

Dacă acceptăm că faptele juridice sunt evenimente şi acţiuni, iar o bună parte a acţiunilor o 
constituie actele juridice, trebuie să admitem că actele juridice sunt acea categorie a acţiunilor care sunt 
făcute în conformitate cu normele juridice în vigoare. Pot deci exista acțiuni ilicite (infracțiuni, 
contravenţii, abateri disciplinare, fapte ilicite civile etc.), dar nu şi acte juridice ilicite. Ceea ce 
caracterizează actul juridic, în raport cu celelalte acţiuni, este tocmai liceitatea acestuia. Există autori 
care susțin că elementul Intentional al actului juridic nu implică neapărat o intenție juridică, respectiv 
manifestarea de voință, pentru a produce efecte Juridice, ci este suficientă intenția practică, urmărirea 
unui rezultat ori a unui scop practic, ocrotit de lege. Părțile urmăresc, uneori, un rezultat practic, fără a 
cunoaşte sau a prevedea efectele juridice atribuite de lege manifestării lor de voinţă. Aceste efecte se 
produc chiar dacă nu au fost prevăzute. 

Alţi autori, a căror părere o împărtăşim, susțin că nu poate fi acceptat un asemenea punct de vedere 
întrucât "o trăsătură distinctivă esenţială a voinței, în cazul actului juridic, este tocmai intenţia părților 
de a stabili un raport juridic, iar, pe de altă parte, fiindcă... ceea ce deosebeşte actul juridic de alte 
acțiuni este faptul că intenția de a produce efecte juridice trebuie nu numai să existe, dar şi să fie, 
potrivit legii, o condiție de eficacitate a actului”. 

Există unele acțiuni juridice, care fără să fie acte juridice în sensul propriu-zis al cuvântului, ele 
nefiind manifestări de voință cu scopul de a produce efecte juridice, au valoarea unor fapte juridice, 
întrucât atrag după sine unele consecinţe juridice. De exemplu, crearea unei opere ştiinţifice sau literare 
este un fapt juridic care dă naştere dreptului de autor. 

Trebuie să mai precizăm că prin acțiuni se înțeleg nu numai faptele de comisiune, ci şi faptele de 
omisiune, sau abtinerea de la o activitate impusă de lege. 

S-ar putea pune problema dacă nu cumva acelaşi fapt juridic poate fi calificat uneori ca eveniment, 
iar alteori ca acțiune, în funcţie de raporturile ce se stabilesc pe baza lui. De exemplu, uciderea unei 
persoane de câtre alta ar putea fi privită ca o acțiune în cadrul unui raport de drept penal şi ca un 
eveniment în cadrul raporturilor de succesiune. Considerăm justă opinia acelor autori care arată că 
distincția dintre evenimente şi acțiuni trebuie făcută pornind de la natura lor intrinsecă, iar nu în funcție 
de cauza care le determină. În exemplul de mai sus, moartea va fi întotdeauna un eveniment, indiferent 
dacă ea se datorează unei boli sau unei calamitáti naturale, sau dacă este rezultatul unui omor. Numai 
cauza poate fi un fapt al naturii sau al omului. 

Actele juridice, concepute ca o varietate a faptelor juridice, se pot grupa în mai multe categorii. 
Astfel, dacă avem în vedere autorii lor, putem distinge acte juridice unilaterale şi acte juridice bilaterale 
sau multilaterale. De exemplu, un ordin de Ancorporare este un act juridic unilateral, în timp ce un 
contract de vânzare-cumpărare este un act juridic bilateral, după cum poate fi şi multilateral. În primul 
caz, actul juridic reprezintă o manifestare de voință a unui singur subiect, respectiv un organ de stat, pe 
când în cel de-al doilea caz este vorba de un acord de voinţă. 

S-ar putea pune întrebarea dacă nu cumva — în anumite împrejurări acelaşi act juridic poate fi 
considerat (pentru anumiţi subiecţi de drept) ca o manifestare unilaterală de voinţă, alteori (pentru alți 
subiecți de drept) ca un acord de voință. De exemplu, o lege, pentru deputaţii din Parlament, este un 
acord de voinţă în sensul că numai dacă întruneşte numărul de voturi necesar, proiectul devine lege, în 
timp ce pentru cetăţenii cărora ea se adresează, legea este o manifestare unilaterală de voinţă. Sau o 

sentință a unei instante; pentru completul de judecată reprezintă un acord de voință, în timp ce pentru 
părțile din proces va fi o manifestare unilaterală de voinţă. 

În exemplele de mai sus, întotdeauna o lege sau o sentinţă a unui organ judecătoresc vor trebui 
considerate ca manifestări unilaterale de voinţă, întrucât ceea ce trebuie luat în considerare este faptul 
că deputaţii formează, în raport cu cetăţenii cărora li se adresează legea, un singur subiect de drept, 
Parlamentul, tot aşa cum membrii unui complet de judecată constituie un singur subiect, instanţa de 
judecată. 

Se mai pot distinge apoi acte juridice oneroase, care au ca obiect valori patrimoniale şi acte juridice 
gratuite, de pildă donația. 

În sfârşit, am mai putea distinge acte juridice oficiale, de exemplu o sentință judecătorească, şi acte 
Juridice neoficiale, de exemplu o chitantá, ce atestă un împrumut contactat de o persoană particulară, un 
testament etc. Actele juridice oficiale emană de la un organ de stat sau sunt recunoscute de către un 
organ de stat sau de o organizaţie obştească. 

Există multe acte juridice care, fără a avea un caracter oficial, dau naştere, modifică sau sting 
anumite raporturi juridice. De exemplu, contractele civile, care s-ar putea spune că reprezintă categoria 
cea mai frecventá de acte juridice. "Juridicul" nu trebuie confundat cu elaborarea sau aplicarea 
dreptului. Juridicul este o categorie mai complexă care vizează o corelație strânsă ce există între stat, 
drept şi relaţiile interumane. De exemplu, spunem despre un raport social că este juridic atunci când el 
intră sub incidenţa normelor de drept. Dar spunând acest lucru recunoaştem, implicit, că raportul juridic 
respectiv atrage după el şi intervenţia unor organe de stat, care aplică sancțiunile prevăzute în normele 
de drept, atunci când acestea nu sunt respectate de bună voie. Deci, un raport social este considerat a fi 
Juridic, nu atât pentru că drepturile şi îndatoririle participanţilor la acest raport sunt reglementate, 
normate, cât mai ales pentru că dacă acestea nu ar fi respectate, în modul prescris de normă, poate 
interveni constrángerea de stat, prezentă în sancţiunea normei. De asemenea, un act este considerat a fi 
juridic nu atât pentru că stabileşte, modifică sau stinge anumite drepturi şi îndatoriri, cât mai ales pentru 
faptul că, dacă drepturile şi îndatoririle ce decurg din actul respectiv nu sunt respectate, intervine 
constrângerea de stat, prevăzută în sancțiunile normei. 

În literatura juridică din tara noastră au fost exprimate si alte opinii referitoare la clasificarea faptelor 
Juridice. Astfel, Tudor Drăganu consideră că ar fi mai potrivită gruparea lor în: acte şi fapte juridice 
materiale. În cazul actelor juridice, efectele juridice sunt consecinţa directă a unei manifestări de voinţă, 
pe când în cazul faptelor juridice materiale, ele se produc "chiar în lipsa unei manifestări de voinţă, cu 
condiţia ca un fapt cu o obiectivitate proprie, de cele mai multe ori o transformare sau o pierdere în 
lumea materială, să se fi produs în condițiile prevăzute de lege". La rândul lor, în această opinie, faptele 
juridice materiale pot fi licite sau ilicite. Cele licite "se caracterizează prin aceea că, nefiind în 
contrazicere cu interesele statului, apar ca acțiuni permise". Din acest punct de vedere, observăm că nu 
există nici o deosebire între acţiunile licite şi "faptele materiale licite". "Cât priveşte faptele juridice 
materiale ilicite acestea ar fi fapte omeneşti care aduc modificări sau pierderi în lumea materială 
înconjurătoare, dar care sunt în contrazicere cu interesele statului". Aşadar, faptele juridice materiale 
ilicite ar fi acțiuni ilicite. Până aici, părerea prof. Tudor Drăganu nu s-ar deosebi de gruparea acțiunilor 
juridice în licite şi ilicite decât prin denumirea lor cu termenul de "fapte juridice materiale" licite sau 

ilicite. Deosebirea acestei opinii față de gruparea tradiţională a faptelor juridice în evenimente şi acţiuni 
apare în momentul în care autorul introduce, în clasificarea propusă, evenimentele alături de acţiunile 
omeneşti săvârşite atât cu intenţie cât şi fără intenţie. 

În această concepţie deci, un omor de exemplu, indiferent că este rezultatul unui trăsnet sau al unei 
acţiuni umane este considerat un fapt juridic material. În felul acesta se estompează deosebirea dintre 
acele împrejurări care sunt rezultatul unor acțiuni umane şi cele care se produc independent de ele. Or, 
ştiinţa juridică, atunci când a grupat faptele juridice în evenimente şi acțiuni, a vrut să sublinieze că 
acțiunile au un alt tratament juridic decât evenimentele. În consecintă, acțiunile, la rândul lor, au fost 
grupate în licite şi ilicite. Dar în clasificarea propusă de Tudor Drăganu, deşi se spune că faptele 
Juridice materiale sunt, şi ele, licite şi ilicite, această împărțire operează numai pentru acele fapte care 
sunt rezultatul unor acţiuni umane, iar nu şi pentru cele care se produc în lipsa lor (trăsnetul. inundația, 
cutremurul etc.). Se naşte întrebarea cum am putea califica, de pildă, trăsnetul, care incendiază o casă, 
despre care, în clasificarea propusă de autor se spune că este un fapt juridic material, ca un fapt juridic 
licit ori ilicit ? Evident că el nu poate primi din acest punct de vedere, nici un calificativ, întrucât numai 
acțiunile umane pot fi licite sau ilicite. Trăsnetul, fiind un fenomen independent de voința omului nu 
poate fi în aceeaşi categorie cu acțiunile umane şi considerat "fapt juridic material". El rămâne un 
eveniment. 

O altă obiectie pe care Tudor Dráganu o aduce grupării faptelor juridice în evenimente şi acțiuni este 
aceea că ea "nu oglindeşte o realitate frecvent întâlnită în toate ramurile de drept, ci dă satisfacție cel 
mult unor nevoi specifice dreptului civil”. 

Punctul de vedere exprimat mai sus — potrivit căruia în unele ramuri ale dreptului frecvența 
evenimentelor este mai redusă în comparaţie cu cea a acțiunilor omeneşti — este desigur just. 
Evenimentele, într-adevăr, sunt susceptibile de o apreciere diferită în raport cu acțiunile omeneşti, într-o 
serie de ramuri ale dreptului. Aceasta nu înseamnă însă că ar exista ramuri ale dreptului în cadrul cărora 
evenimentele nu ar produce nici un fel de consecinţe juridice. Aşa, de pildă, s-ar părea că evenimentele 
sunt mai reduse în cadrul dreptului constituțional şi al dreptului administrativ. Dar, deşi literatura 
juridică, în general, face puţine referiri la categoria evenimentelor, atunci când este vorba de raporturile 
juridice din cadrul ramurilor de drept amintite, aceasta nu înseamnă că, în aceste ramuri ale dreptulul, 
evenimentele nu au consecințe juridice şi că nu ar avea deci nici o influență asupra raporturilor juridice 
de drept constituțional sau de drept administrativ. Dacă la stabilirea unor raporturi juridice de drept 
constituțional sau de drept administrativ, importanța evenimentelor pare a fi mai redusă, atunci, în ceea 
ce priveşte modificarea sau stingerea anumitor raporturi, evenimentele nu pot să nu aibă o importanţă 
generală pentru raporturile juridice din toate ramurile dreptului. Este destul să amintim faptul că 
moartea stinge sau uneori modifică toate raporturile juridice al căror subiect a fost persoana decedată, 
indiferent de ce natură erau raporturile juridice respective: de drept constituțional, administrativ etc. 

Dar evenimentele, cu toată importanţa lor redusă, sunt prezente şi la stabilirea unor raporturi juridice 
de drept constituțional sau de drept administrativ. Este un fapt incontestabil că naşterea generează, 
anumite raporturi juridice privind stabilirea cetăţeniei. Un alt eveniment, împlinirea vârstei legale cerute 
pentru exercitarea dreptului la vot, produce efecte juridice privind stabilirea unui raport juridic între 
comisia electorală, care are obligaţia de a înscrie pe toţi cei ce au împlinit vârsta cerută de lege, în 


57 


listele de alegători, pe de o parte, şi tinerii respectivi care au dreptul de a cere să fie înscrişi în listele 
electorale, pe de alta. 

Exemplele de evenimente citate mai sus (naşterea şi moartea) duc uneori şi la apariţia unor raporturi 
juridice de drept administrativ. Naşterea — de pildă — atrage după sine stabilirea unui raport juridic între 
organele serviciului de stare civilă, care sunt obligate să-i înregistreze pe nou-născuţi şi să elibereze 
părinților certificatul de naştere şi părinții copilului, care au dreptul de a cere eliberarea certificatului de 
naştere respectiv. De asemenea, moartea generează anumite raporturi de drept administrativ legate de 
eliberarea certificatului de deces. Împlinirea vârstei legale, necesară pentru satisfacerea serviciului 
militar, este un eveniment care dă naştere la un raport juridic de drept administrativ, ce se stabileşte 
între organele militare şi tinerii care au împlinit vârsta cerută pentru satisfacerea acestui stagiu. 

Toate acestea demonstrează că deşi, din punct de vedere numeric, frecvenţa evenimentelor nu este 
atât de mare ca şi cea a acțiunilor, existenţa lor nu poate fi neglijată în nici o ramură a dreptului. Pentru 
întocmirea unei clasificări ştiințifiee a unor fenomene din natură şi societate, ceea ce considerăm 
întotdeauna important, nu este frecvența mai mică sau mai mare a unora dintre ele, ci natura lor 
deosebită, diferența specifică. În cazul clasificării faptelor juridice în evenimente şi acţiuni, elementul 
care are importanţă este caracterul volitiv al acestora, acțiunile reprezentând rezultatul unei manifestări 
de voinţă, iar evenimentele, fapte naturale independente de voința omului. În acest fel credem că 
distincția dintre evenimente şi acțiuni este susceptibilă de generalizare în toate ramurile dreptului, iar 
frecvența redusă a evenimentelor nu este de natură a influenţa această generalizare. 


2. ELEMENTELE RAPORTULUI JURIDIC 


A) SUBIECTELE RAPORTULUI JURIDIC 

Din însăşi caracterizarea raportului juridic ca raport social, rezultă că subiectele raportului juridic 
sunt numai oamenii luaţi individual sau încadraţi în anumite organizații. 

Pentru încheierea unui raport juridic sunt necesare cel puţin două persoane. De multe ori însă, în 
cadrul unui raport juridic, întâlnim mai multe persoane. Acestea poartă denumirea de subiecte ale 
raportului juridic. 

Existenţa mai multor subiecte în cadrul unui raport juridic, nu schimbă natura legăturilor specifice 
dintre ele. În toate cazurile, unele dintre subiecte vor fi titulari de drepturi, altele de obligaţii sau şi de 
drepturi şi de obligaţii, în mod corelativ. De exemplu, în cadrul unui raport juridic de drept financiar, 
organele administrative (serviciul financiar al primăriei) au dreptul să ceară contribuabililor plata 
impozitelor, pe când cetăţenii ce domiciliază în raza de activitate a primăriei respective au obligația să 
achite impozitele stabilite. Acesta este un raport juridic în care unul dintre subiecți (primăria) este titular 
de drepturi, iar celălalt (cetăţeanul contribuabil) este titular al unei obligații. 

În alte raporturi juridice, ambii subiecți sunt atât titulari de drepturi cât şi de obligaţii (drepturile şi 
obligațiile lor sunt corelative). Cele mai frecvente exemple în acest sens le întâlnim în domeniul 
dreptului civil. De exemplu, în cazul unui contract de vânzare-cumpărare se naşte un raport juridic în 
care unul dintre subiecți (vânzătorul) este îndreptățit să primească prețul obiectului vândut, dar în 

acelaşi timp are obligaţia să predea obiectul. Celălalt subiect (cumpărătorul) are dreptul să primească 
obiectul cumpărat, dar în acelaşi timp lui îi revine obligaria să plătească prețul obiectului. 

Determinarea concretă, individuală, a subiectelor raportului juridic, depinde de natura raporturilor 
juridice respective. În marea majoritate a raporturilor juridice sunt determinaţi în mod concret şi 
individual atât titularii de drepturi, cât şi titularii de obligaţii; de exemplu, în cadrul raporturilor juridice 
de muncă, ale celor de vânzare-cumpărare, de plată a impozitelor etc. În cazul altor raporturi însă, 
numai unul dintre subiecte este individualizat: numai titularul de drepturi, pe când titularul obligaţiei 
sunt toate celelalte persoane. De exemplu, într-un raport juridic de proprietate, proprietarul unei case 
are dreptul să stăpânească această proprietate, iar toate celelalte persoane au obligația să respecte 
această proprietate, să se abţină de la comiterea unor acte care ar aduce atingere stăpânirii în bune 
condiţii a casei respective. Prin urmare, celălalt subiect (titularul obligaţiei) nu este individualizat. El se 
individualizează numai în cazul în care încalcă, această obligaţie, cu care ocazie însă se naşte un alt 
raport juridic, în cadrul căruia cel care a săvârşit o faptă ilicită este tras la răspundere. 

Aceeaşi situaţie o întâlnim şi în dreptul penal. După cum se ştie, toti cetăţenii au dreptul la viață, la 
sănătate, integritate corporală, la cinste, onoare etc., toate aceste valori fiind ocrotite de lege. Titularii 
acestor drepturi sunt toate persoanele, pe când titularii obligaţiilor, care nu sunt individualizati, sunt de 
asemenea toate celelalte persoane. Titularii obligaţiilor se individualizează numai atunci când o 
persoană atentează la vreuna din valorile ocrotite amintite mai sus şi atunci se naşte un raport juridic de 
drept penal. 

Tocmai pentru că este aşa, poate că asemenea împrejurări în care este vorba de relaţii atât de 
generale şi nedeterminate (toți sunt în relaţii cu toţi), aceste împrejurări (proprietatea, sănătatea, 
integritatea corporală, cinstea etc.) ar trebui distinse de raporturile juridice obişnuite şi denumite "stări 
permanente" sau "situații permanente", sau cu un alt termen, întrucât ele nu au prevăzută nici durata în 
timp (ele durează atât timp cât o persoană este în viață) şi nici sfera de persoane ce formează subiectele 
raportului respectiv. 

a) Persoanele fizice — subiecte ale raporiului juridic. În principiu şi în cazurile cele mai frecvente, 
subiecte ale raportului juridic sunt cetăţenii unui stat. Ei intră unii cu alții în cele mai diverse raporturi 
juridice: de familie, de proprietate, de transport ş.a. Există şi raporturi juridice în care intră persoanele 
fizice-cetáteni cu alte persoane fizice care nu au această calitate (cu străini) sau cu persoane fără nici o 
cetățenie (apatrizi). 

Capacitatea juridică. Pentru ca o persoană să poată participa la un raport juridic, trebuie să existe 
aptitudinea generală şi abstractă fixată de lege în funcţie de vârstă şi de posibilitatea de discernământ, 
care variază în cadrul diferitelor categorii de raporturi juridice. Această aptitudine generală şi abstractă 
de a participa la un raport juridic, având anumite drepturi şi obligații se numeşte capacitate juridică. De 
exemplu, în raporturile de drept constituțional, legate de exercitarea drepturilor electorale, capacitatea 
începe la 18 ani. În domeniul dreptului civil, capacitatea începe o dată cu nașterea; în domeniul 
raporturilor juridice de muncă ea începe la 16 ani. 

În general, în domeniul teoriei dreptului se face distincţia între capacitatea generală şi capacitatea 
specială. Capacitatea generală reprezintă posibilitatea generală a cetăţenilor de a avea drepturi şi 
obligaţii. Capacitatea specială reprezintă posibilitatea anumitor categorii de persoane care intră în 

anumite raporturi juridice datorită calităţii pe care o au. De exemplu, deputaţii, militarii, funcționarii de 
stat etc. 

În anumite ramuri de drept (dreptul civil, dreptul procesual civil), se face distincţia dintre capacitatea 
de folosinţă şi capacitatea de exercițiu. 

Capacitatea de folosinţă este aptitudinea de a avea drepturi şi obligaţii în cadrul unor raporturi 
juridice. Ea aparţine tuturor persoanelor fizice, chiar dacă nu au o voinţă conştientă sau suficient 
dezvoltată. De exemplu, chiar şi un copil nou-născut poate fi titular al dreptului de proprietate al unei 
case. De asemenea, titular al acestui drept poate fi şi un alienat mintal. 

Capacitatea de exercițiu este aptitudinea persoanei de a-şi exercita şi de a-şi asuma obligaţii 
săvârşind acte juridice. În dreptul civil, se dă următoarea definiţie capacităţii de exerciţiu a persoanei 
fizice: „acea parte a capacităţii civile a omului care constă în aptitudinea de a-şi exercita drepturile 
civile şi a-şi asuma obligaţiile civile prin încheierea de acte juridice civile”. 

Legiuitorul, stabilind capacitatea de exercițiu, ține seama de anumite date obiective despre 
posibilitatea persoanei de a aprecia în mod conştient însemnătatea şi urmările acţiunilor sale. Din 
această cauză sunt lipsiți de capacitatea de exerciţiu alienatii sau debilii mintali, persoanele puse sub 
interdicție legală sau judiciară, minorii sub 14 ani, prezumându-se că nu au discernământ. Minorii peste 
14 ani au o capacitate de exercițiu restrânsă. 

Din cele de mai sus rezultă că pot exista situaţii când o persoană are o capacitate de folosinţă, dar nu 
poate să-şi exercite singură drepturile (nu poate face anumite acte, cum ar fi: acte de administrare, 
vânzare-cumpărare, donaţie etc.), deci nu are capacitate de exerciţiu. Nu poate exista însă şi situația 
inversă, adică o persoană să aibă capacitatea de exercițiu şi să nu aibă capacitatea de folosinţă. 

Trebuie să mai precizăm că distincția dintre capacitatea de folosintă şi cea de exerciţiu se poate face 
numai în cazul acelor drepturi care pot aparține unei persoane fără să existe obligația ca exercițiul 
acestor drepturi să se facă de aceeaşi persoană. În cazul acelor drepturi care presupun neapărat 
exercitarea lor numai de către titulari, distincţia dintre capacitatea de exercițiu şi cea de folosință nu mai 
este posibilă. Nu se poate vorbi, de pildă, de capacitatea de folosință de muncă fără cea de exercițiu, sau 
de capacitatea de folosință de căsătorie fără cea de exercițiu. 

Calitatea de subiect de drept nu a fost aceeaşi în toate orânduirile sociale. Ea a fost reglementată prin 
norme de drept de către clasa dominantă în funcţie de interesele ei. În orânduirea sclavagistá, de 
exemplu, sclavilor nu le era recunoscută calitatea de subiect de drept, ei fiind consideraţi simple unelte 
vorbitoare. Dar chiar şi în rândul oamenilor liberi existau unele categorii care aveau o capacitate 
juridică restrânsă: de exemplu, străinii, plebeii din Roma antică. 

Feudalismul a înlăturat sclavajul, dar a menţinut o mare inegalitate între persoane. Capacitatea 
subiectelor de drept era în funcţie de poziţia pe care o ocupa o anumită persoană în cadrul ierarhiei 
feudale, iobagii având o capacitate mai restrânsă în raport cu nobilii feudali. 

În perioada fascistă, mase mari de oameni au fost scoase în afara legii pe motive rasiale. 

b) Subiectele colective ale raportului juridic 

1. Statul. După cum s-a văzut în partea introductivă, statul este o noţiune cu un grad mare de 
abstractizare. În sensul politico-juridic, conceput ca sistem politic, statul este subiect mai ales al unor 
raporturi de drept constituțional şi de drept internațional public. 

2. Organele de stat pot apărea ca subiect de drept mai ales în dreptul constituţional şi administrativ 
(organele puterii de stat şi organele administraţiei de stat), sau de drept procesual penal şi civil 
(organele justiției şi ale procuraturii). 

3. Unităţile administrativ-teritoriale: judeţul, municipiul, sectorul, municipiul Bucureşti, oraşul şi 
comuna. 

4. Instituţiile de stat. Prin instituții de stat se înțeleg acele unităţi care desfăşoară o activitate cu 
caracter neeconomic si care sunt finanțate din bugetul statului. În acest sens sunt considerate instituții: 
şcoala de toate gradele, teatrul, cinematograful, unităţile sanitare etc. 

Unii autori atribuie un sens larg noţiunii de instituţie, incluzând în ea toate "acele unități care 
desfăşoară una sau alta din formele fundamentale ale activităţii de stat, cu caracter neeconomic ...". 
Potrivit acestei opinii, toate autorităţile publice sunt instituţii de stat. 

Lărgirea atât de mult a noțiunii de instituţie face ca ea să se apropie mai mult de sensul filozofic al 
termenului decât de cel juridic, conceput ca o organizaţie. Noţiunea de instituție a fost elaborată pentru 
a desemna mai ales o activitate social-culturală, şi nu o formă fundamentală de activitate a statului, 
pentru care ştiinţa juridică dispune de noţiunea de "organ de stat" sau autoritate publică. A atribui unor 
forme organizaționale, când denumirea de organ, când pe cea de instituţie, poate da naştere la confuzii. 
Astfel, spunând că toate organele de stat sunt în acelaşi timp şi instituții de stat, pot apărea situaţii care 
contrazic definiția instituţiei dată de autorii la care ne referim. 

În opinia noastră, prin instituţii de stat ar trebui să înţelegem numai acele unități de stat care 
desfăşoară o activitate neeconomică, în sistemul organelor administraţiei de stat. 

5. Organizațiile cooperatiste. Sistemul cooperatist din tara noastră este unitar din punctul de vedere 
al structurii sale organizatorice, dar, în acelaşi timp, se diferenţiază prin particularitátile ce decurg din 
specificul fiecărei forme a cooperatiel. 

6. Organizațiile obşteşti cu caracter nepatrimonial. 

7. Persoanele juridice. De exemplu: societățile comerciale, regiile autonome. 


B) CONŢINUTUL RAPORTULUI JURIDIC 

Subiectele raportului juridic sunt legate între ele prin drepturi şi obligații, care împreună formează 
conţinutul raportului juridic. În unele raporturi juridice, o parte este numai titular de drepturi, iar celălalt 
numai titular al obligaţiei. Acestea sunt raporturi juridice simple (de exemplu contractul de împrumut). 
În alte raporturi juridice, fiecare dintre părţi este atât titular de drepturi cât si de obligaţii. Acestea sunt 
raporturile juridice complexe (de exemplu contractul de vânzare-cumpărare, raporturile procesuale ş.a.). 

Dreptul subiectiv. În cadrul raportului juridic, drepturile concrete ale subiectelor participante la 
raportul respectiv se numesc drepturi subiective. Ele reprezintă posibilitatea subiecților de a acționa 
într-un anumit fel şi de a pretinde din partea celorlalți o conduită corespunzătoare. De exemplu, 
serviciul financiar are dreptul de a cere contribuabililor plata impozitelor sau a taxelor potrivit legii: un 
om al muncii dintr-o instituţie are dreptul la concediu şi acest drept îi conferă posibilitatea de a cere ca 
instituţia respectivă sá 1-1 acorde. 

Drepturile concrete ale subiectilor unor raporturi juridice sunt denumite "drepturi subiective", pentru 
a le deosebi de notiunea dreptului ca totalitate de norme juridice (dreptul obiectiv). Ín acest caz, 

cuvintele "obiectiv" şi "subiectiv" nu se întrebuinţează în înțelesul lor filosofic, după care obiectiv este 
ceea ce nu depinde de voinţă. Dreptul obiectiv (totalitatea normelor juridice) exprimă faptul că ele sunt 
independente de subiectele raportului juridic concret. Drepturile subiective decurg din normele juridice, 
deci din dreptul obiectiv. 

În legătură cu drepturile subiective, se constată mai multe situaţii, fapt care permite o clasificare a 
lor. O primă distincție ce se poate face în cadrul lor este cea în drepturi absolute şi relative. Sunt 
absolute acele drepturi cărora le corespunde obligaţia tuturor persoanelor de a le respecta (în sensul de 
a nu face fapte care ar putea aduce atingere exercitării acestor drepturi). Cele mai caracteristice drepturi 
absolute sunt dreptul de proprietate, dreptul la viaţă, la sănătate, integritate corporală, pentru că toate 
celelalte persoane sunt obligate să respecte aceste drepturi. 

Acele drepturi subiective cărora le corespund obligații ai căror titulari sunt de la început 
individualizati în cadrul raporturilor juridice se numesc drepturi relative. Cele mai tipice drepturi 
relative sunt cele născute în cadrul raporturilor contractuale. 

În afară de aceste clasificări, drepturile subiective s-ar putea clasifica după conţinutul lor în: 
drepturi patrimoniale şi nepatrimoniale. După natura raporturilor în cadrul cărora se nasc, aceste 
drepturi s-ar putea împărţi în drepturi de natură civilă, penală, administrativă, financiară, de 
muncă etc. 

Obligatia. Prin obligaţie, în sens juridic, înţelegem îndatorirea pe care subiectul raportului juridic 
trebuie să o îndeplinească, şi pe care cealaltă parte poate să o pretindă pe baza prevederii normelor 
juridice. Obligatia poate consta în a da, a face sau a nu face ceva. De exemplu, vânzatorul este obligat 
să predea lucrul vândut; cărăuşul este obligat să execute transportul la care s-a angajat etc. Obligatia 
Juridică, este o îndatorire ce corespunde dreptului subiectiv al uneia dintre părțile raportului juridic. 

Drepturile şi obligaţiile părților din cadrul unui raport juridic reprezintă o concretizare (0 
materializare) a dispoziţiilor normelor juridice. 


C) OBIECTUL RAPORTULUI JURIDIC 

Prin intermediul raporturilor juridice se urmăreşte realizarea unor obiective. Drepturile şi obligațiile 
subiecților se referă la un fenomen obiectiv, exterior raportului juridic. De cele mai multe ori prin 
raporturile juridice create se urmăreşte dobândirea unor bunuri materiale, trecerea lor de la producător 
la consumator. Alte ori unul dintre subiecţi urmăreşte obținerea unui serviciu din partea altui subiect, 
specialist într-o anumită profesie. 

a) În general, ^n teoria dreptului se susţine că obiectul raportului juridic este acea acţiune sau acea 
conduită asupra căreia sunt îndreptate drepturile subiective şi obligațiile participanţilor la raportul 
juridic. În această opinie, obiectul raporiului juridic nu trebuie confundat cu conţinutul său, respectiv cu 
corespunzătoare. Obiectul este însăşi acţiunea la care se referă conţinutul. 

În afară de această opinie, în literatura juridică au fost exprimate şi alte păreri. 

b) Unii autori, pornind de la ideea că oamenii intră în raporturi juridice, în primul rând pentru a-şi 
satisface anumite nevoi materiale, consideră că numai lucrurile pot fi obiecte ale raportului juridic. 


62 


Raporturile juridice în care nu apare nici un lucru material, după părerea acestor autori, sunt raporturi 
juridice fără obiect. 

c) O altă concepţie este cea a pluralitátii obiectelor raportului juridic, care consideră că obiectul 
raportului juridic îl constituie fenomene variate. În cadrul acestei concepţii se pot distinge două grupe 
de autori. 

În prima grupă s-ar încadra cei care susţin că atât lucrurile materiale cât şi conduita oamenilor 
(acţiunile şi abtinerile) pot forma obiect al raporturilor juridice, iar în cea de-a doua grupă ar putea fi 
incluşi acei autori care, pe lângă bunuri materiale şi conduită, introduc şi anumite valori nepatrimoniale. 

Unii dintre autorii din a doua grupă, pornind de la criteriul pluralității obiectului juridic, consideră că 
obiectele raporturilor juridice se pot clasifica în mod cvadripartit. Astfel, I. Camenitá consideră că 
obiecte ale raporturilor juridice pot fi: 1. lucrurile materiale; 2. conduita umană exteriorizată (acţiuni sau 
inactiuni); 3. anumite valori personale nepatrimoniale (numele, onoarea, reputaţia, imaginea); 4. 
rezultatul creației intelectuale, opera ca unitate de idei şi imagini şi forma de exprimare obiectivă (opera 
literară, artistică, ştiinţifică, precum şi invenția, marca de fabrică şi de comerţ, desenul şi modelul 
industrial). 

În ceea ce ne priveşte, adoptăm această ultimă opinie considerând-o mai aproape de realitate. 
Într-adevăr, dacă examinám atent opiniile enumerate, observăm că prima (cea care susține că obiect al 
raportului juridic este numai conduita) este greu de admis, întrucât acțiunea sau inactiunea este cuprinsă 
în drepturile şi obligaţiilor părţilor şi în acest caz se confundă conținutul cu obiectul. Cea de-a doua 
opinie (care susţine că obiect al raportului juridic sunt numai lucrurile) nu poate fi admisă, întrucât este 
prea simplistă, reducând obiectul numai la lucruri şi susținând că în absenţa lor nu putem vorbi de 
obiect al raportului juridic. Cea de-a treia opinie este justă din punctul de vedere al construcției, dar este 
incompletă, întrucât scapă din vedere rezultatele creaţiei intelectuale, opera ca unitate de idei şi imagini. 

În sfârşit, la cele spuse mai sus, mai trebuie să adăugăm că în raporturile juridice de constrângere, în 
care se pune problema stabilirii răspunderii juridice pentru săvârşirea unor fapte ilicite, obiectul acestor 
raporturi îl constituie însăşi sancţiunea ce urmează a fi aplicată. 


3. SPECIFICUL RAPORTURILOR JURIDICE DE CONSTRÂNGERE 

Raportul juridic de constrângere este o noțiune complexă, prin care se înțelege o pluralitate de 
drepturi şi obligaţii, de drept material sau procesual, ce apar ca rezultat al săvârşirii unei fapte ilicite şi 
prin care se realizează aplicarea sancţiunilor juridice. Orice încălcare a normei juridice poate da naştere 
unui raport de constrângere, care se stabileşte între stat şi autorul unei asemenea încălcări. 


A) SUBIECTELE RAPORTULUI JURIDIC DE CONSTRÂNGERE 

Normele juridice, fiind expresia voinţei de stat, apără anumite valori sociale. În cazul încălcării lor, 
societatea, reprezentată de stat, este interesată să asigure restabilirea legalității. 

În unele împrejurări, interesul statului de a aplica sancţiuni, restabilind în acest fel ordinea de drept 
încălcată, coincide cu interesul celui care a suferit prejudiciul de a şi-l repara. Astfel de cazuri se ivesc 

în dreptul civil. În asemenea împrejurări, cu toate că raportul juridic se naşte între stat si fáptuitor, el 
apare mai întâi într-o formă virtuală (posibilă), iar concretizarea lui depinde de stăruința părții vătămate, 
care poate să renunţe la concursul forţei de constrângere a statului. În asemenea situaţie, statul, ca 
reprezentant al societăţii, nu are un interes mai mare decât persoana care a suferit prejudiciul, tocmai 
fiindcă nu este vorba de lezarea unor interese generale (fapte socialmente periculoase), ci a unor 
interese personale. De aceea, dacă persoana care a suferit prejudiciul nu va apela la forța de 
constrângere a statului, raportul juridic ce se naşte între stat şi făptuitor va rămâne numai un raport 
virtual (posibil) şi nu se va concretiza. Dacă însă partea vătămată (persoana care a suferit un prejudiciu) 
va cere concursul statului, atunci va apărea un raport de constrângere care se va stabili nu între ea şi 
autorul faptei, ci între stat şi autorul faptei. Partea vătămată nu este în drept să aplice sancțiuni. Nimeni 
"nu poate să-şi facă singur dreptate". Sanctiunile juridice se aplică întotdeauna în numele societăţii, 
reprezentată prin organele de stat, şi reprezintă o reacție negativă de dezaprobare din partea societăţii. 
În acest fel subiecţii raporturilor juridice de constrângere sunt, pe de o parte, persoana care a săvârşit 
fapta ilicită, iar, pe de altă parte, organele de stat, care aplică sancţiuni în numele societăţii. 


B) CONȚINUTUL RAPORTULUI JURIDIC DE CONSTRÂNGERE Conţinutul 
raportului juridic de constrângere este format din acel complex de drepturi şi obligaţii corelative care 
reprezintă categoria răspunderii juridice. În conţinutul raportului juridic de constrângere nu intră numai 
un singur drept şi o singură obligaţie (dreptul statului de a aplica sancțiuni şi obligația autorului faptei 
de a suporta consecinţele faptei sale). În conţinutul raportului juridic de constrângere intră şi celelalte 
drepturi şi obligaţii corelative: obligaţia statului de a aplica numai sancțiuni prevăzute de lege pentru 
fapta comisă şi dreptul făptuitorului de a i se aplica numai această sancțiune şi nu alta etc. 


C) OBIECTUL RAPORTULUI JURIDIC DE CONSTRÂNGERE 

Obiectul raportului juridic de constrângere îl constituie sancţiunea juridică. 

Aplicarea sanctiunil normelor juridice nu are ca rezultat numai restabilirea ordinii de drept încălcate 
prin fapta ilicitá ci şi întărirea legalităţii. Sanctiunea are un dublu rol, educativ-preventiv şi represiv- 
-intimidant, rol ce se exercită asupra autorului faptei ilicite, cât şi asupra celorlalți participanţi la 
raporturile sociale. Această dublă acțiune a sanctiunii se manifestă în mod diferit, în funcţie de natura 
sanctiunil. Uneori pe primul plan apare aspectul educativ-preventiv, alteori aspectul represiv-intimidant. 

Sanctiunea juridică fie că se referă la persoana autorului faptei ilicite, la bunurile acestuia sau la 
valabilitatea unor acte juridice, reprezintă întotdeauna înfăptuirea constrângerii de stat, cu toate 
consecinţele negative pe care statul le impune celui vinovat. 

Norma juridică fiind expresia voinţei de stat, orice încălcare a acesteia cuprinde un element de 
nesupunere faţă de stat. La rândul lui, statul fiind exponentul societății, nesupunerea față de el constituie 
un act de ostilitate față de societate. 

Orice sancțiune intervine pentru apărarea şi conservarea valorilor considerate ca atare de către 
puterea de stat. Nu toate categoriile de valori interesează în egală măsură întreaga societate. Unele 

dintre aceste valori pot prezenta importanță majoră pentru întreaga societate, altele doar pentru anumite 
colective de indivizi din cadrul societăţii, iar altele numai pentru anumiți membri ai societăţii. 
Natura diferențiată a valorilor sociale apărate prin normele juridice (valori morale, materiale etc.) 
imprimă un caracter diferențiat şi consecinţelor negative ce se produc prin faptele ilicite. 
Încălcarea normelor juridice poate produce consecinţe negative de ordin patrimonial ori moral: poate 
pune în pericol organizarea socială şi de stat, sistemul economic, buna desfăşurare a circuitului civil, a 
procesului muncii, viața şi sănătatea persoanei, relațiile de familie ş.a. 

CAPITOLUL VI 


INTERPRETAREA NORMELOR JURIDICE 


1. OBIECTUL INTERPRETĂRII NORMELOR JURIDICE 

În doctrina juridică se consideră că şi în aplicarea unor norme juridice care sunt clar formulate pot 
apărea, uneori, îndoieli cu privire la soluționarea diverselor aspecte pe care le ridică aplicarea ei la 
cazuri concrete. De exemplu, este cazul aplicării dispoziţiilor articolelor 30 şi 31 din Codul familiei, 
referitoare la bunurile comune şi bunurile proprii ale soţilor. Deşi textul de lege are o redactare clară 
aplicarea lui a ridicat unele probleme în legătură cu natura depunerilor la CEC, cu privire la bunurile 
cumpărate de un soţ, în perioada când soții trăiau despărțiți în fapt, ori unele probleme privind 
caracterul retribuţiei. 

Este posibii, uneori, ca în cadrul conexiunii a două sau mai multe legi clare, să se ivească o serie de 
probleme legate de aplicarea lor, care nu pot fi soluționate decât în cursul interpretării acestora. Oricât 
de clară ar fi o lege în perioada cât se află în vigoare, pot apărea o serie de situaţii noi, în soluționarea 
cărora este necesară activitatea de interpretare. 

În practica nu survine neapărat, în fiecare caz de aplicare a legii, o fază distinctă sau completă de 
interpretare, împrejurare care de altfel nu atinge esența. Uneori este suficient să se invoce sau sá se 
sintetizeze rezultatele activității anterioare de interpretare a organelor de aplicare a dreptului ori 
explicațiile date de ştiinţa juridica, dar alteori, la cazurile mai simple, întâlnite în activitatea practică, 
nici aceste activităţi nu se desfăşoară în mod conştient. În realitate însă şi în aceste cazuri simple 
activitatea de aplicare a dreptului cuprinde sintetic şi elementele interpretării, chiar şi numai sub forma 
totalizării rezultatului unei eventuale interpretări anterioare. 

Faptul că în aplicarea dreptului interpretarea poate atinge un grad sau altul în funcţie de cazul concret 
la care se aplica norma respectivă, ori în funcție de experienţa organului care interpretează, nu infirmă 
necesitatea interpretării tuturor normelor juridice, fapt unanim admis în literatura juridică. 

În legătură cu obiectul interpretării normelor juridice trebuie să precizăm că sunt supuse interpretării 
toate cele trei elemente ale lor: ipoteza, dispoziția şi sancţiunea. 

Ipoteza normelor juridice este necesar a fi interpretată pentru a se cunoaşte cu claritate care sunt 
condiţiile în prezenţa cărora se aplică norma respectivă, măsura în care norma juridică poate fi aplicată 
la cazul concret. În această confruntare a situaţiei concrete cu conţinutul prevederilor normei juridice, 
referitor la condiţiile de aplicare ale regulii de drept respective, se nasc o serie de probleme legate de 
conținutul normei. Este sarcina interpretării să stabilească situațiile cărora nu li se aplică prevederile 
normei juridice, precum şi găsirea, în procesul aplicării, a situaţiilor la care legea deşi nu face referiri 
exprese, pot fi soluționate potrivit prevederilor normei respective. 

La fel este necesară interpretarea dispozitiei normei juridice. În unele cazuri, interpretarea are ca 
obiectiv principal precizarea drepturilor şi obligațiilor ce revin unei persoane fizice sau juridice, 
stabilite în cadrul dispozitiei normei juridice. 

Interpretarea este necesară şi în privinţa sanctiunii normei juridice. În anumite cazuri, cu ajutorul 
interpretării se urmăreşte a se preciza existenţa unei sancțiuni, caracterul acesteia, modul de executare, 
întinderea ei etc. 


2. REGLEMENTAREA JURIDICĂ A INTERPRETĂRII 

În legătură cu reglementarea interpretării se ridica o serie de probleme, cum sunt: există norme 
exprese care reglementează această activitate sau nu? Care este ramura dreptului ce cuprinde în obiectul 
ei asemenea reglementări? Existenţa unor reglementări în acest sens nu este cumva în măsură să 
limiteze dezvoltarea ştiinţei interpretării normelor juridice? ş.a. 

La baza interpretării stau anumite principii generale, pe care le găsim în cadrul sistemului de drept. 

Aceste principii rezultă din esenţa dreptului, din particularitátile concrete ale fiecărui sistem de drept. 
În legile fundamentale ale unor țări sunt prevăzute o serie de principii generale, care, chiar dacă nu se 
referă în mod direct la interpretarea normelor juridice, instituie anumite directive în activitatea de 
aplicare şi interpretare a dreptului, anumite limite în care trebuie să se desfăşoare activitatea de 
interpretare şi aplicare a dreptului. 

Organele de aplicare şi interpretare a normelor juridice tin seama în activitatea lor şi de principiile 
fundamentale ale diferitelor ramuri de drept. În acelaşi timp, în aplicarea şi interpretarea normelor 
juridice se folosesc principiile şi regulile oferite de ştiinţa logicii. În acest fel, chiar şi fără o 
reglementare expresă a modului în care trebuie să se desfăşoare interpretarea, organele de stat au la 
îndemână o serie de principii care le orientează munca. Aceste principii de interpretare sunt valabile 
pentru întregul sistem de drept şi deci implicit şi pentru activitatea de interpretare şi aplicare a normelor 
juridice. 


Legislaţia, în general, nu cuprinde întotdeauna norme propriu-zise de interpretare, care să prevadă în 
mod expres genurile şi metodele de interpretare. Aceasta nu trebuie să ducă la concluzia că problemele 
interpretării ar putea fi soluționate în afara dreptului pozitiv. Faptul că legislaţia în vigoare nu cuprinde 
norme exprese, care să se refere la interpretare, se explică prin aceea că legiuitorul nu vrea să limiteze 
dezvoltarea ştiinţifică a principiilor şi metodelor de interpretare. 

Codul nostru civil nu cuprinde prevederi exprese în legătură cu interpretarea normelor juridice, dar 
se consideră că prevederile lui, referitoare la interpretarea convențiilor, prevederi cuprinse în articolele 
977-985, ar avea aplicabilitate şi în privinţa interpretării normelor juridice. 


3. INTERPRETAREA NORMELOR JURIDICE ÎN DIFERITE RAMURI DE 
DREPT 


Aspectele generale privind interpretarea normelor juridice fac obiectul teoriei generale a dreptului, 
care studiază categoriile mai importante ale statului si dreptului. Cu toate acestea, unele aspecte 

referitoare la interpretare le întâlnim şi în diferite studii, monografii, manuale care se ocupă cu 
probleme specifice anumitor ramuri de drept. În acest fel se poate pune întrebarea dacă nu cumva 
fiecare ramură a dreptului are o teorie proprie a interpretării, respectiv dacă problema interpretării este 
tratată altfel în dreptul civil decât în dreptul penal, altfel în dreptul cooperatist decât în dreptul 
administrativ ş.a. 

Răspunzând la această întrebare, precizăm ca este necesar să avem în vedere caracterul unitar al 
dreptului şi din această cauză nu pot fi aplicate principii diferite în diverse ramuri ale dreptului, esenţa 
şi locul interpretării având un caracter unitar. Interpretarea, ca proces de clarificare a sensului normelor 
juridice, nu poate să difere de la o ramură de drept la alta. 

Principiile şi regulile generale ale interpretării au o aplicabilitate comună în toate ramurile de drept. 

Afirmând caracterul unitar al interpretării, ştiinţa dreptului nu exclude faptul că pe această bază 
comună se pot reține, în procesul interpretării, unele deosebiri ce tin de caracterul normelor juridice. 
Aceste diferente ce se pot ivi sunt determinate uneori de gradul de codificare a normelor juridice. Aşa, 
de exemplu, în dreptul nostru civil se admite instituția analogiei, bazată pe art. 3 al Codului civil, care 
prevede că "Judecătorul care va refuza judecarea unei cauze sub cuvânt că legea nu prevede, sau ca este 
întunecată sau neîndestulătoare, va putea fi urmărit ca culpabil de denegare de dreptate". De aici se 
trage concluzia că atunci când legea nu prevede o anumită faptă concretă, judecătorul va aplica o normă 
Juridică referitoare la o cauză asemănătoare. Astfel, în dreptul nostru, pe baza analogiei legii s-a 
încetățenit punctul de vedere potrivit căruia, în lipsa reglementării juridice care să se refere direct la 
raporturile patrimoniale legate de contractul de furnizare, urmează să se aplice normele referitoare la 
contractul de vânzare-cumpărare. Spre deosebire de dreptul civil, în dreptul penal odată cu 
perfecționarea legislaţiei s-a renunţat la instituția analogiei. 

În dreptul penal, limita interpretării e acolo până unde e legea penală, nu se poate folosi interpretarea 
extensivă pentru suplinirea legii. În dreptul civil, interpretarea extensivă este acceptată şi are o largă 
aplicabilitate "în cazul interpretării extensive, interpretul ajunge la concluzia că în înţelesul ei literal, 
norma nu acoperă unele raporturi (sau situaţii) pe care în intenția legiuitorului trebuia să le acopere. De 
aceea, pentru a realiza intenţia legiuitorului şi scopul normei, pentru a o interpreta potrivit adevăratului 
el sens, organul care aplică norma îi atribuie un sens mai larg decât rezultă din formulare". 

În dreptul internaţional, pe lângă trăsăturile generale ale teoriei interpretării oricărei norme juridice, 
interpretarea prezintă unele aspecte specifice. În această ramură a dreptului, obiectul interpretării îl 
constituie normele prevăzute în diferite convenţii internaţionale. Doctrina interpretării pune în mod 
principal problema interpretării convențiilor internationale, precizând că rolul interpretării este de a 
dezvălui sensul real al acestora, relevarea intentiilor adevărate ale părților. 

Doctrina juridică, subliniază că interpreții convențiilor internaționale trebuie să fie statele 
contractante, atribuind în felul acesta o însemnătate mare interpretării autentice. În cazul dreptului 
international, ceea ce trebuie interpretat este voinţa a două sau mai multe state. În acest fel, interpretarea 
autentică şi cea judiciară (făcută de Curtea internaţională de justiţie) îmbracă unele aspecte noi. 
Elaborarea liniilor generale ale interpretării în dreptul internaţional are loc pe baza principiilor generale 
ale teoriei interpretării normelor juridice în ansamblu. 

4.FORMELE DE INTERPRETARE A NORMELOR JURIDICE 

Pornind de la subiectul care face interpretarea, precum şi de la forta obligatorie a acesteia, putem 
distinge: interpretarea oficială şi interpretarea neoficială. 

A) Interpretarea oficială este acea interpretare făcută de un organ de stat sau de către o organizaţie 
obşteasca împuternicită să facă acte de aplicare a normelor juridice. Acest fel de interpretare are un 
caracter obligatoriu. În funcţie de sfera obligativitátii ei, interpretarea oficială poate fi grupată şi ea în 
interpretare generală şi interpretare cazuală. 

a) Interpretarea generală este interpretarea făcută de către un organ de stat ori de o organizaţie 
obştească care a fost împuternicită să elaboreze norme juridice. Ea se face prin acte normative şi are un 
caracter general-obligatoriu. Prin această formă a interpretării se urmăreşte lămurirea unor aspecte 
neclare ce apar în legătură cu prevederile anumitor norme juridice, neclaritáti care se ivesc nu în 
legătură cu o singură speţă, ci se referă la o sferă mai largă de probleme, la mai multe subiecte de drept. 

Interpretarea generală poate fi făcută (şi în mod frecvent întâlnim mai ales acest caz) de către organul 
care a emis normele ce urmează a fi interpretate. În acest caz vorbim despre interpretarea autentică. Ea 
permite organului care a elaborat actul normativ să dea explicațiile şi lămuririle pe care le crede 
necesare în privinţa sensului normelor pe care le-a elaborat. Acesta este de fapt un vechi principiu al 
dreptului, apărut în dreptul roman, potrivit căruia "cine edictează legea o şi interpretează”. 

În literatura juridică, se recunoaşte în mod unanim posibilitatea organelor care au elaborat normele 
Juridice de a le interpreta prin acte normative care au o forță obligatorie egală cu cea a actului 
interpretat. Datorită scopului interpretării, trebuie să subliniem că actul normativ prin care se 
interpretează un alt act are un caracter retroactiv. 

Până nu de mult în literatura juridică se considera că este autentică numai interpretarea legii. În 
ultimul timp însă, se vorbeşte de o interpretare autentică nu numai când este vorba de lege, ci şi de 
celelalte acte normative. 

Subiectele interpretării autentice pot fi toate organele care au dreptul dc a elabora norme juridice. 

În legătură cu interpretarea general-obligatorie, se ridică problema dacă un organ inferior poate 
interpreta un act juridic al unui organ superior. Este cazul, de exemplu, al instrucțiunilor elaborate de 
ministere pentru traducerea în viaţă a unor legi. 

În cazul interpretării general-obligatorii s-a mai pus problema dacă organele superioare pot să 
interpreteze actele juridice ale organelor inferioare. Răspunsul la această întrebare este fără îndoială 
pozitiv, întrucât dacă organele superioare pot modifica şi anula actele organelor inferioare, cu atât mai 
mult le pot şi interpreta. În practică însă asemenea cazuri sunt foarte rare. 

b) Interpretarea cazuală este forma interpretării oficiale, făcută de organul de aplicare a dreptului 
care se referă la un anumit caz concret. Subiectele care fac această formă de interpretare sunt instanţele 
judecătoreşti şi organele administraţiei de stat. Interpretarea cazualá nu poate fi pusă pe acelaşi plan cu 
interpretarea judiciară, aşa cum se face uneori. Aceasta pentru că există multe situații când interpretarea 
cazuală se referă nu la acte de aplicare, făcute de instanțele judecătoreşti, ci la acte făcute de organele 
administrative ce cuprind diverse aspecte cu precădere din domeniul relațiilor economice. 

Trebuie precizat că interpretarea cazuală este obligatorie numai pentru o anumită cauză concretă. 
Aceasta nu exclude posibilitatea ca instanțele de judecată sau organele administrative, care fac 

interpretarea cazuală, să ţină cont şi de soluţiile date în alte cazuri similare cu cele pe care le au de 
rezolvat, acest lucru nefiind interzis. 

c) Influenţa interpretării cazuale şi practicii aplicării normelor juridice asupra procesului de 
elaborare a dreptului. Interpretarea cazuală fie că este făcută de instanţele judecătoreşti, de organele 
administrative, sau de organizaţiile obşteşti împuternicite în acest sens, în procesul aplicării normelor 
juridice la cazuri concrete dă naştere unei practici a aplicării dreptului. În acest sens putem vorbi de o 
practică judiciară, practică administrativă, sau practica aplicării dreptului de către organizațiile obşteşti. 

În acele sisteme de drept în care se acordă hotărârilor judecătoreşti forţă obligatorie şi pentru cauzele 
similare ulterioare, aceste hotărâri, denumite "precedent judiciar", primesc caracterul de izvor de drept 
(de exemplu, sistemul dreptului comun englez). În unele ţări, hotărârile instanţelor devin obligatorii 
pentru judecarea cauzelor analoge, numai atunci când ele au o aplicabilitate repetată, când s-a format o 
practica în acest sens. Practica judiciară sau jurisprudența, cum se mai numeşte, nu este legată de reguli 
obligatorii care să impună rezolvarea unui caz. Regulile jurisprudenţei se aplică numai pentru că 
judecătorul consideră că în mai multe cauze asemănătoare, anterioare, au fost date soluţii juste, iar nu 
pentru că ar exista o normă de drept care să-l oblige la aceasta. Denumirea de norme ale jurisprudenţei 
este convențională, în realitate fiind vorba mai mult de o tradiţie (vezi în legătură cu aceasta: Rençé 
David, Les grands systómes de droit contemporaines, Ed. Dalloz, Paris, 1966, p. 132-133). 

În perioada de ascensiune a burgheziei, rolul practicii judiciare a fost strict limitat la rezolvarea unor 
litigii concrete. În perioada revoluţiei franceze, Robespierre, referindu-se la practica judiciară, arăta: 
"Acest cuvânt «jurisprudentá» a tribunalelor trebuie şters din limba noastră. Într-un stat care are o 
constituţie şi o legislație, jurisprudenţa nu este altceva decât lege" (G. Marty şi S. Raynaud, Droit civil, 
Sirey, vol.I, 1956, p. 202). 

După revoluţie, burghezia franceză şi-a schimbat atitudinea faţă de practica judiciară. Acest lucru 
rezultă cu claritate şi din discursul preliminar pe care l-a ținut Portalis cu ocazia adoptării Codului civil 
francez din 1804. El spunea: "Ar fi fără îndoială de dorit ca toate materiile să fie reglementate de legi. 
Dar în lipsa unor texte precise, în toate materiile, un uzaj vechi constant şi bine fixat, o suită 
neîntreruptă de hotărâri asemănătoare, tine locul legii. Noi abandonăm jurisprudenţei cazurile rare şi 
extraordinare... Şi toate obiectele pe care ne fortam în mod inutil să le prevedem, sau pe care o 
prevedere precipitată nu le-ar putea defini fără pericol. Şi revine experienţei să umple golurile pe care le 
lăsăm... trebuie sá existe o jurisprudentá" (Fenet, Travaux préparatoires au Code civil, vol. I, p. 469). 

În ştiinţa juridică contemporană este aproape unanim admisă părerea că judecătorul aduce elemente 
noi în cadrul normelor juridice atunci când el dă un conţinut concret unor noţiuni generale folosite de 
legiuitor sau când el umple anumite lacune ale dreptului. 

În practica aplicării dreptului nu se creează noi norme de drept, ci numai se interpretează, eventual se 
completează normele de drept existente. 

Elaborarea normelor juridice presupune un proces de cunoaştere, în cadrul căruia organele ce 
elaborează norme juridice desprind, din multitudinea faptelor şi raporturilor sociale concrete, unele 
aspecte generale şi esenţiale, care sunt comune acelei categorii de raporturi ce necesită o reglementare 
Juridică. Practica ocupă deci un loc important, atât ca punct de plecare al acestei cunoaşteri şi de 

elaborare a normelor de drept, cât şi ca scop final al et, ca direcție spre care se îndreaptă aplicarea 
normelor de drept. 

Prin natura activităţii lor, organele de aplicare vin în contact zilnic cu realitatea socială, având 
posibilitatea să constate carentele unor reglementări. Făcând aceste constatări, ele le transmit apoi 
organelor competente, pentru ca acestea să supună problemele respective unei reglementări 
corespunzătoare. 

Practica aplicării dreptului ar avea deci "un rol de captare, de prelucrare şi transmitere către legiuitor 
a unor semnale izvorâte din viaţa socială şi care se realizează deseori prin preconizarea unor soluții de 
perfecționare a legislației." 

Practica aplicării dreptului joacă şi ea acelaşi rol pe care practica, în general, îl joacă în procesul 
cunoaşterii. 

Rolul practicii aplicării dreptului trebuie privit sub dublu aspect: a) în primul rând, practica 
reprezintă un proces de trecere de la abstract la concret, de la general la particular, de la teorie la 
practică; b) în acelaşi timp însă, practica aplicării exercită o puternică influență asupra formării 
normelor de drept, prin ridicarea de la concret la abstract, de la individual la general, de la practică la 
teorie. 

Elaborarea dreptului este un proces complex. În cadrul lui, rolul primordial şi hotărâtor îl au organele 
creatoare de drept. Alături de ele însă şi în sprijinul lor, în cadrul procesului de elaborare, acționează şi 
organele de aplicare. Aceste organe nu decid asupra edictării normelor juridice. Dar activitatea lor 
serveşte ca izvor de inspiraţie, ca material de lucru, pe care legiuitorul este chemat să-l prelucreze. 

B) Interpretarea neoficială este interpretarea făcută de către oamenii de ştiinţă, cercetători în 
domeniul dreptului, cadre didactice universitare, în diferite împrejurări, cum sunt: pledoarii, conferinţe, 
monografii, articole etc. în care se fac afirmaţii de ordin ştiinţific cu privire la conţinutul normelor 
juridice. Interpretarea neoficială nu are caracter obligatoriu şi este întâlnită uneori sub denumirea de 
interpretare doctrinară sau interpretare ştiinţifică. 

Denumirea de "interpretare ştiinţifică” nu trebuie să conducă la concluzia că această formă a 
interpretării ar folosi metode pe care celelalte forme nu le utilizează sau că această formă a interpretării 
presupune anumite calități deosebite în persoana subiecților care fac interpretarea. Cu alte cuvinte nu se 
poate trage concluzia de aici că interpretarea oficială nu ar fi şi ea ştiinţifică, sau mai precis, că ar fi 
nestiintificá. 

În decursul dezvoltării istoriei, interpretarea doctrinară a jucat uneori rolul de izvor al dreptului. Un 
exemplu în acest sens îl constituie opera marilor jurişti ai Romei Imperiale (Quaestiones, Responsae, 
Sententiae, Regulae, ale lui Papinian, Paul şi Ulpian). 

În orânduirea feudală părerea unor jurişti, exprimată în anumite forme, cu privire la unele texte 
împrumutate din dreptul roman — a primit o forță juridică obligatorie. Acesta a fost cazul glosatorilor şi 
ai postglosatorilor care au pregătit preluarea dreptului roman în orânduirea feudală. Uneori valoarea 
gloselor a depăşit pe cea a textelor interpretate. 

În dreptul contemporan în Codul civil elveţian întâlnim prevederi în care se afirmă că doctrina este 
una din sursele de inspiraţie pentru instanță. Astfel, în art. 1 al Codului civil elveţian se spune: "legea, 
reglementează toate materiile la care se referă litera sau spiritul vreuneia din dispoziţiile sale. În lipsa 

unei dispoziții legale aplicabile, judecătorul hotărăşte după dreptul cutumiar şi, în lipsa unei cutume, 
după regulile pe care le-ar stabili dacă ar fi chemat să facă act de legislator. El se inspiră din regulile 
consacrate de doctrină şi jurisprudentá." 

În tara noastră, interpretarea doctrinară nu are un caracter obligatoriu, dar îndeplineşte un rol 
important în aplicarea şi dezvoltarea dreptului. Interpretarea doctrinară exercită o influență pozitivă 
asupra procesului de creare şi de aplicare a dreptului, prin justetea şi competența punctelor de vedere 
exprimate de către oamenii de ştiinţă jurişti în lucrările lor. 

Interpretarea doctrinară clarifica înțelesul unor principii de drept, generalizează experienţa formată în 
legătură cu diferite instituții juridice, critică anumite soluţii necorespunzătoare date de organele de 
aplicare a dreptului, reliefând în acest fel carentele activităţii juridice. 

În literatura juridică a fost exprimată părerea ca clarificarea formelor de interpretare, în interpretare 
oficială şi neoficială, nu ar mai acoperi pe deplin realitățile existente în domeniul interpretării în tara 
noastră. 

Pornind de la noţiunea şi obiectul interpretării şi ajungând la concluzia că interpretarea normelor 
Juridice se face numai în cadrul "explicării" acestora, şi în procesul de "realizare şi infáptuire" a lor de 
către cetăţeni şi organizațiile obşteşti, unii autori consideră că clasificarea interpretării în oficială şi 
neoficială ar lăsa în afara sferei ei unele categorii de interpretare, cum ar fi interpretarea pe care o dau 
normelor juridice cetăţenii în procesul de realizare a dreptului. În acest sens se arată că, pentru 
elaborarea unei concepţii clare şi consecvente a interpretării, trebuie să se pornească de la teza că 
interpretarea dreptului constituie un aspect, o fază, a realizării dreptului şi nu numai un aspect al 
aplicării normelor juridice. După cum se ştie, procesul de realizare a normelor de drept este un proces 
complex, la care participă atât organele de stat, cât şi organizaţiile obşteşti, cetăţenii (persoane fizice), 
fiecare din aceste subiecte având o anumită calitate, un anumit rol şi desfăşurându-şi activitatea de 
îndeplinire a prevederilor juridice în anumite forme juridice (prin crearea de raporturi juridice sau fără 
crearea de raporturi juridice concrete). 


Analizând conţinutul noţiunii de interpretare cu cele două aspecte ale ei, pe de o parte lămurirea 
normelor juridice care priveşte toate subiectele dreptului, iar, pe de altă parte, explicarea normelor 
Juridice făcută numai în legătură cu anumite norme, de către organele de stat competente sau de 
cercetătorii din domeniul ştiinţei juridice, se ajunge la concluzia că împărțirea interpretării în oficială şi 
neoficială nu are în vedere decât activitatea de interpretare desfăşurată de organele de stat în cadrul 
atribuțiilor de aplicare a dreptului, excluzând din sfera ei interpretarea făcută de cetăţeni şi organizațiile 
obşteşti în procesul de realizare a dreptului. De asemenea, diviziunea clasică în interpretare oficială şi 
neoficială — în opinia amintită — nu cuprinde aspectul prim al interpretării normelor juridice, acela de 
lămurire a înţelesului normei juridice. 

În legătură cu interpretarea normelor juridice de către cetăţeni, se impune o precizare. După cum am 
mai arătat, în limbajul cotidian se pot interpreta opere literare, artistice, se poate interpreta un rol într-o 
piesă sau un gest al cuiva. Dar în sens juridic a interpreta înseamnă a stabili înțelesul unor norme 
Juridice în procesul aplicării lor, iar nu a exprima o părere oarecare despre normele de drept în vigoare. 
Evident, se poate spune şi despre un cetăţean că interpretează norme juridice, dar numai în procesul 


72 


aplicării lor, în faţa unei instanţe de judecată sau a altui organ de aplicare a dreptului şi în legătură cu 
aplicarea, iar nu în cadrul realizării normelor juridice prin simpla respectare a lor. 

CAPITOLUL VII 


RĂSPUNDEREA JURIDICĂ 


1. CONDUITA ILICITĂ, CAUZĂ A DECLANŞĂRII RĂSPUNDERII 
JURIDICE 

Conduita ilicită reprezintă împrejurarea ce determină naşterea raportului juridic de aplicare a 
sancțiunii, respectiv a raportului de constrângere. Ea constituie un fapt juridic ilicit. 

Noţiunea de fapt juridic ilicit se poate explica pornind de la doi factori: conduita unui subiect de 
drept în domeniul relațiilor sociale şi norma juridică încălcată prin această conduită. 

În general, prin conduită umană se înţelege un ansamblu de fapte concrete ale individului aflate sub 
controlul voinţei şi rațiunii sale. Sensul cel mai larg şi general al actului de conduită este acela de voință 
şi conştiinţă obiectivizată a omului. Intentiile şi sentimentele materializate în asemenea manifestări nu 
au nici o semnificaţie din punctul de vedere al dreptului. 

Actele de conduită se găsesc într-o strânsă dependenţă de starea subiectivă a autorului lor. Ele sunt 
relevante din punct de vedere juridic numai în măsura în care se prezintă ca materializări ale unor stări 
subiective. 

Un act devine ilicit atunci când încalcă normele dreptului, toate faptele ilicite fiind acte de conduită 
umană. 

Credem mai potrivit să se spună că pentru a avea un caracter ilicit, o anumită faptă trebuie să 
constituie o încălcare a normelor juridice şi să reprezinte un grad mai mare sau mai mic de pericol 
social. Încălcându-se o normă de drept este evident ca prin aceasta uneori se încalcă şi drepturi 
subiective, şi raporturi juridice, dar întotdeauna se încalcă şi ordinea juridică. 

Modalitátile săvârşirii conduitei ilicite sunt: acţiunea şi inactiunea. Acţiunea reprezintă modalitatea 
cea mai frecventă de realizare a conduitei ilicite. Ea constă dintr-o manifestare efectivă şi presupune o 
serie de acte materiale care, raportate la normele juridice, se dovedesc a fi contrare lor. În sens larg, prin 
acțiune se înţelege voinţa obiectivizată, exteriorizată a omului, cu alte cuvinte mişcarea lui voluntară 
îndreptată spre un scop determinat. Acţiunea umană este un act conştient, dar nu orice acțiune 
conştientă reprezintă, în acelaşi timp, un act ilicit, ci numai aceea prin care se lezează anumite drepturi 
legal recunoscute, ce nesocoteşte obligaţii juridiceşte impuse. Acţiunea ilicită presupune întotdeauna 
încălcarea unei norme juridice care interzice ceva. 

Normele juridice nu enumeră în mod limitativ toate acțiunile interzise. Acest lucru ar fi cu neputinţă 
de realizat datorită varietăţii sub care ele se pot prezenta. Prin normele prohibitive se stabileşte ceea ce 
este interzis. Prin normele cu caracter dispozitiv se indică numai conduita legală, în diferite situații, 
subînțelegându-se că prin orice altă acțiune contrară acesteia se încalcă dispoziţiile legii. 

Mijloacele de realizare ale acțiunii ilicite sunt, de asemenea, foarte variate, mergând de la cele mai 
simple şi până la cele mai complicate, pline de ingeniozitate. În mod obişnuit acțiunea se realizează prin 
energia agentului. Sunt însă numeroase cazuri când în realizarea acțiunilor ilicite sunt utilizate 
instrumente mecanice, substanţe chimice etc. 

Inactiunea constă dintr-o abţinere de la acţiune a persoanei obligate să îndeplinească anumite fapte 
pozitive, adică să acţioneze în modul stabilit de lege. Inactiunea reprezintă o stare de pasivitate a 
persoanei căreia legea îi impune o anumită activitate. Omisiunea are un caracter conştient şi voluntar, 
fiind o conduită dirijată spre atingerea unor scopuri propuse. 

Inactiunea nu poate fi redusă la simpla pasivitate a subiectului, deoarece ea înseamnă nesăvârşirea 
unui act concret pe care subiectul respectiv trebuia să-l săvârşească, a unui act ce constituia o obligație 
a sa. Tocmai datorită acestui fapt inactiunea poate fi privită ca o conduită a persoanei. 


2. FORMELE CONDUITEI ILICITE SI FORMELE RĂSPUNDERII 
JURIDICE 

Conduita ilicită, în funcție de gradul de periculozitate socială pe care-l prezintă, îmbracă diverse 
forme. În funcţie de gradul de pericol social se stabilesc şi sancţiunile ce se aplica pentru săvârşirea 
diferitelor fapte ilicite. Aşadar, pentru a grupa formele conduitei ilicite şi, în funcție de ele, a stabili 
formele răspunderii juridice trebuie pornit de la acestea două luate cumulativ, gradul de pericol social şi 
natura sanctiunii normelor juridice încălcate. 

În literatura juridica este larg răspândită opinia potrivit căreia deosebirea unor fapte ilicite de altele 
trebuie să se facă în funcție de gradul lor de pericol social. Acest criteriu este avut în vedere atunci când 
stabilim anumite forme ale răspunderii juridice. În acelaşi timp, normele juridice, ocrotind anumite 
interese, stabilesc sancțiuni mai uşoare sau mai grave, după cum atingerea acestor interese prezintă 
pentru societate un pericol mai mare sau mai mic. 

Gradarea pericolului social şi în funcţie de aceasta ierarhizarea gravității consecințelor ce decurg din 
atingerile aduse anumitor interese, este explicabilă din moment ce recunoaştem că în societate există în 
mod obiectiv o ierarhie a valorilor. 

Aprecierea valorii unui interes social şi stabilirea locului lui în ierarhia valorilor este de competența 
legiuitorului, singurul în măsură să-şi dea seama de ceea ce prezintă un anumit interes pentru întreaga 
societate. Acest criteriu nu poate fi mânuit de judecător sau de un organ de aplicare a dreptului pentru 
delimitarea formelor de răspundere juridică. Organele de aplicare pot şi trebuie să aibă în vedere toate 
circumstanțele obiective şi subiective ale autorului faptei ilicite în vederea stabilirii întinderii 
răspunderii, dar nu a formelor ei. 

Cât priveşte natura sancţiunilor, aici avem în vedere clasificarea sancţiunilor în: sancțiuni penale, 
administrative, disciplinare şi sancțiuni civile. 

În funcţie de criteriile amintite se pot stabili următoarele forme ale conduitei ilicite şi, în raport de 
acestea, formele răspunderii juridice. 


A) INFRACŢIUNEA 

Dintre toate formele conduitei ilicite infracțiunea prezintă cel mai înalt grad de antisocialitate. 
Potrivit art. 17 din Codul penal, infracțiunea este fapta care prezintă pericol social, este săvârşită cu 
vinovăţie şi prevăzută de legea penală". Art. 18 al Codului penal stabileşte ce trebuie înţeles prin "faptă 
care prezintă pericol social", şi anume: orice acțiune sau inactiune prin care se aduce atingere statului, 

suveranităţii, independenţei şi unităţii statului, persoanei şi drepturilor acesteia, precum şi întregii ordini 
juridice. 

Infractiunea reprezintă, o activitate tipică şi produce consecinţe negative. După cum s-a putut 
observa din definiția pe care o dă infracţiunii art. 17 din Codul penal, existența ei este de neconceput în 
afara determinării exprese făcute de lege. În dreptul penal operează un principiu bine cunoscut, şi 
anume principiul legalităţii încriminării, exprimat prin adagiul latin: nullum crimen sine lege (nu există 
crimă fără să fie prevăzută de lege). 

Din punctul de vedere al regimului sanctionator, infracțiunii îi este proprie pedeapsa penală — cea 
mai gravă dintre sancţiunile juridice — iar în stabilirea şi aplicarea ei intervine, ca formă a răspunderii 
Juridice, răspunderea penală. 

Infractiunile pot fi săvârşite numai de persoane fizice. 


B) CONTRA VENȚIA 

Ca formă a conduitei ilicite, contraventia este definită în art. 1 al Legii nr. 32/1968 privind stabilirea 
şi sancţionarea contravenţiilor care prevede: „contravenţia este fapta săvârşită cu vinovăţie, care 
prezintă un pericol social mai redus decât infracțiunea şi este prevăzută şi sanctionatá ca atare prin legi, 
decrete sau alte acte normative ale organelor arătate în legea de față”. 

Trebuie să observăm că această definiție nu permite o concluzie clară asupra faptului dacă legiuitorul 
a voit sau nu să înțeleagă prin noţiunea de contraventie întreaga sferă a abaterilor administrative sau 
dacă, în cadrul larg al acestei sfere, el a separat un domeniu limitat de fapte pe care le-a denumit astfel 
tocmai pentru a le distinge de celelalte. 

Contraventia reprezintă o abatere de la normele dreptului administrativ. În raport cu infracțiunea, ea 
are un grad de pericol mai redus. De regulă, contraventiile sunt descrise în mod concret, fiecare în parte, 
în toate elementele lor de către norma juridică ce le sancţionează. În general, contraventiile pot fi 
săvârşite numai de către persoanele fizice. Cu toate acestea, pot exista contravenţii care să fie săvârşite 
de persoanele juridice, dar acest lucru numai dacă este prevăzut expres într-o lege sau decret. 

Contraventiile prezintă o mare varietate. Reglementarea şi sancţionarea lor se face printr-o 
multitudine de acte normative, cu o forță juridică inferioară legii, emise de către organele locale ale 
puterii de stat, sau de către organele centrale ori locale ale administraţiei de stat. Ca sancțiune, pentru 
săvârşirea contravenţiilor, se aplică, de obicei, amenda, iar ca formă a răspunderii intervine răspunderea 
administrativă. 


C) ABATEREA DISCIPLINARĂ 

Această formă a conduitei ilicite se manifestă prin încălcarea de către pe:rsoana încadrată în muncă a 
obligaţiilor sale ce decurg din raportul juridic de muncă, obligaţii care formează în totalitatea lor 
disciplina muncii. 

Abaterea disciplinară presupune două condiţii: calitatea de salariat şi încălcarea unei îndatoriri de 
serviciu. 

Subiect al abaterii disciplinare poate fi numai persoana încadrată în muncă, şi care prestează munca 
în temeiul unui raport juridic de muncă. Sfera abaterii disciplinare este restrânsă numai la acele fapte de 
conduită prin care se violează obligațiile legale de serviciu. 

Sanctiunea ce se aplica pentru săvârşirea abaterii disciplinare este sancţiunea disciplinară 
(avertismentul, mustrarea, retrogradarea etc.), iar ca formă a răspunderii juridice, se stabileşte, de 
asemenea, răspunderea disciplinară. 

Ca un aspect al răspunderii disciplinare poate interveni răspunderea materială în cadrul căreia se 
pune problema reparării unei daune materiale cauzate unităţii de o persoană încadrată în muncă. 


D) FAPTELE ILICTTE CIVILE 

Trebuie să precizăm ca legislaţia noastră nu defineşte sfera, sau conţinutul de fapt ilicit civil. 
Doctrina, însă, a precizat că prin această expresie trebuie să înțelegem orice faptă umană care a cauzat 
unei persoane un prejudiciu. Acest prejudiciu poate consta fie în violarea unui drept subiectiv garantat 
prin lege altei persoane, fie în nesocotirea unei obligaţii personale legal asumată. În primul caz, este 
vorba de delictul civil, care dă naştere răspunderii civile delictuale, iar în cel de-al doilea caz, de faptul 
ilicit, ce dă naştere răspunderii civile contractuale. 

Delictul civil apare întotdeauna ca un fapt păgubitor. 

Prejudiciul civil poate fi comis atât de persoane fizice, cât şi de persoane juridice, iar sancţiunea ce 
se aplica este de regulă obligaţia de a repara prejudiciul produs. În principiu, delictul civil antrenează 
răspunderea autorului său, dar în anumite cazuri poate antrena şi răspunderea altor persoane. 


3. SUBIECTELE RASPUNDERII JURIDICE 

Subiect al răspunderii juridice este persoana împotriva căreia se exercită constrângerea de către stat 
prin aplicarea de sancțiuni juridice. Calitatea de subiect al răspunderii juridice intervine în toate cazurile 
când are loc săvârşirea unei fapte ilicite. În mod cu totul excepţional, răspunderea intervine şi pentru 
anumite persoane fără ca acestea să fi săvârşit fapte ilicite. Este vorba de "răspunderea pentru fapta 
altuia”, pentru fapta animalelor sau pentru fapta lucrurilor. În acest caz, fapta păgubitoare este săvârşită 
nu de subiectul care răspunde, ci de persoana aflată sub ocrotirea sa, ori de animalele sau lucrurile 
proprietate a sa. 

Subiect al răspunderii juridice poate fi atât o persoană fizică, cât şi anumite colectivități. 


A) PERSOANA FIZICĂ 

Pentru ca o persoană să fie considerată subiect al răspunderii, trebuie să îndeplinească următoarele 
condiții fundamentale: să aibă capacitatea de a răspunde şi să acționeze în mod liber. 

a) Capacitatea de a răspunde exprimă aptitudinea persoanei fizice de a da seamă în fața organelor 
jurisdictionale pentru faptele ilicite săvârşite de ea şi de a suporta consecințele juridice pe care aplicarea 
constrângerii de stat, sub forma sanctiunii juridice, le presupune ca necesare şi inevitabile. 

Capacitatea de a răspunde presupune capacitatea de a înţelege şi a voi, adică, un complex de atribute 
naturale cu care este înzestrat individul normal din punct de vedere psihofizic. 

În acelaşi timp, capacitatea de a răspunde presupune un complex de atribute juridice — respectiv 
existența unor drepturi şi mai cu seamă a unor obligaţii — instituite şi reglementate pentru a fi dobândite, 
sau pentru a fi impuse celor care încalcă ordinea de drept. În acest fel, capacitatea de a răspunde apare 
ca un complex de atribute naturale şi juridice, în cadrul căruia existența primelor le condiționează pe 
cele din urmă. 

Capacitatea de a răspunde este, deci, o formă specifică a capacităţii juridice, care nu se confundă nici 
cu capacitatea de folosinţă, nici cu cea de exerciţiu. După cum se ştie, capacitatea de folosință conferă 
persoanei calitatea de subiect de drept, iar capacitatea de exercițiu posibilitatea de a-şi exercita aceste 
drepturi, devenind subiect al diferitelor categorii de raporturi juridice. Spre deosebire de acestea, 
capacitatea de a răspunde atribuie subiecților de drepturi calitatea de a deveni subiecți pasivi ai 
răspunderii juridice, respectiv ai raportului juridic de constrângere. 

b) O altă condiție pentru ca o persoană să devină subiect al răspunderii juridice o constituie faptul ca 
ea să acționeze în mod liber. 

A fi liber înseamnă a acţiona în cunoştinţă de cauză, a-ți propune anumite scopuri realizabile şi în 
acelaşi timp a decide ce acţiuni sunt necesare pentru îndeplinirea lor. 

Faptele ilicite săvârşite sunt sancţionate tocmai pentru ca persoana a acţionat în mod liber, având 
latitudinea de a înțelege legile obiective ale naturii şi societății şi posibilitatea de a-şi fixa scopuri 
concordante acestora. 


B) SUBIECTELE COLECTIVE 

Sunt cele cărora legea le recunoaşte posibilitatea de a intra în raporturi juridice. În ştiinţa dreptului, 
această problemă a fost dezbătută mai ales sub două aspecte. 

a) daca persoana juridică (respectiv organul administraţiei de stat) este constituită din toți muncitorii 
şi funcționarii, ori numai din organul de conducere; 

b) dacă răspunderea organizaţiei este atrasă de faptele tuturor muncitorilor şi funcţionarilor sau 
numai de faptele conducerii. 

Pe noi ne interesează în special cel de al doilea aspect al acestor zbateri. 

În legătură cu răspunderea organizaţiilor, în literatura juridică din tara noastră au fost exprimate în 
special două păreri. 

Una care susține că numai faptele organului de conducere al persoanei juridice sunt faptele persoanei 
Juridice însăşi, şi alta care susține că fapta oricărui angajat ori membru al organizației atrage răpunderea 
acesteia ca pentru fapta proprie. 

Autorii care susțin că numai faptele organului de conducere sunt faptele persoanei juridice deduc 
acest argument din dispoziţiile art. 35 din Decretul nr. 31 / 1954, care arată că faptele organului sunt 
faptele persoanei juridice însăşi. Printr-o interpretare per a contrario, ei consideră că faptele celorlalți 
muncitori şi funcționari ori membri ai organizaţiei, care nu fac parte din organul de conducere al 
persoanei juridice, nu sunt faptele persoanei juridice însăşi. Este adevărat — arată aceşti autori — că 
persoana juridică răspunde şi pentru faptele celorlalți angajați ori membri, dar nu ca pentru faptă 
proprie, ci pentru altul, în calitate de comitent. 

Această opinie a fost criticată, pe bună dreptate, de profesorul T. Drăganu, care, făcând o paralelă 
între actele şi faptele juridice materiale, constată că faptele materiale sunt săvârşite în cele mai multe 
cazuri nu de organele de conducere, ci de ceilalți muncitori şi funcționari. Or, dacă actele normative în 
vigoare dau în competența unui muncitor sau funcţionar săvârşirea unor fapte materiale, aşa după cum 
pentru acelaşi motiv actele organului de conducere sunt actele persoanei juridice însăşi, tot astfel şi 
faptele materiale săvârşite de muncitori şi funcţionari sunt faptele persoanei juridice însăşi. Cu alte 
cuvinte, daca actele juridice sunt actele persoanei juridice, când emană de la organul competent, atunci 
şi faptele materiale ale persoanelor competente sunt faptele persoanei juridice însăşi. Dat fiind faptul ca 
persoanele competente să săvârşească fapte materiale sunt — de regulă — muncitorii şi funcționarii 
subordonați conducerii unităţii, trebuie să tragem concluzia că faptele acestora sunt faptele persoanei 
Juridice însăşi. 

Subiectele colective pot să răspundă numai din punct de vedere civil şi administrativ. Ele nu pot fi 
subiecte ale răspunderii penale şi ale răspunderii disciplinare, întrucât ambele operează numai față de 
persoanele fizice. 

Cazurile cele mai frecvente când colectivitátile apar ca subiecte ale răspunderii juridice le întâlnim în 
dreptul civil, în domeniul contractual. Acesta este un lucru firesc, întrucât marea majoritate a 
subiectelor colective sunt organizații cu profil economic. Indiferent de forma răspunderii (civilă sau 
administrativă, contractuală sau delictuală), la care sunt supuse subiectele colective, sancțiunile 
susceptibile de a fi aplicate faţă de acestea sunt numai de ordin patrimonial. 


4. VINOVÁTIA —- CONDIŢIE A RĂSPUNDERII JURIDICE 

Vinovátia este starea subiectivă ce caracterizează pe autorul faptei ilicite în momentul încălcării 
normelor de drept. Ea exprimă o atitudine psihică negativă faţă de interesele şi valorile sociale protejate 
prin normele de drept. 

În cazul vinovátiei, săvârşirea faptei ilicite, înainte de a deveni realitate, apare pe planul conştiinţei 
agentului sub forma unei idei de comportament. Apariţia acestei idei este urmată de hotărârea realizării 
ei practice. După luarea hotărârii săvârşirii faptei ilicite, manifestarea de conştiinţă se transformă în 
manifestare de voinţă, care impulsionează şi declanşează energia necesară traducerii în fapt a hotărârii 
respective. 

Se poate spune ca vinovăția presupune o atitudine a conştiinţei în raport de urmările faptei şi se 
manifestă ca o legătură existentă între conştiinţa agentului şi urmările efectiv produse prin fapta sa. 

Un individ aflat în deplinătatea facultăţilor sale mintale este în măsură să conceapă şi să aprecieze 
caracterul ilicit al acţiunii sale şi urmările negative aferente ei. 

Cu toate că existenţa omului în viața socială este determinată în mod relativ, el are posibilitatea sá 
aleagă între mai multe feluri de a acţiona, respectiv este liber. 

Aceşti doi factori — rațiunea şi libertatea — specifici ființei umane, sunt în acelaşi timp factorii prin 
care se explică ideea de vinovăţie. 

Vinovátia exprimă voinţa expresă a agentului de a acţiona sau nu într-un anumit fel, ori indiferența 
acestuia faţă de eventualitatea producerii consecinţelor negative ale faptei sale. 

Pentru a putea vorbi de vinovăţie nu este suficient ca voinţa individului să fi fost numai conştientă, ci 
se cere ca ea să fie liberă. Prin libertatea voinţei înțelegem posibilitatea de a hotărî în cunoştinţă de 
cauză în vederea realizării unui scop determinat. O voinţă conştientă şi liberă presupune prevederea 
rezultatului acțiunii, cunoaşterea legăturii cauzale între acțiune şi rezultat, precum şi semnificația 
socială a acţiunii respective . 

Constiinta se caracterizează în special prin doi factori: unul de prevedere, altul de reprezentare. Ea 
presupune ca autorul unei fapte ilicite prevede consecinţele concrete, posibile să se producă de pe urma 
faptei sale, şi îşi reprezintă, în plan mintal, relația cauzală inevitabilă dintre actul său de conduită şi un 
rezultat material ce se datorează acestui act. Indiferent dacă din punctul de vedere subiectiv agentul 
acceptă şi doreşte producerea urmărilor negative, le priveşte cu indiferență ori, prevăzându-le ca 
posibile, speră, în mod uşuratic, să nu se producă, sau exclude posibilitatea producerii lor printr-o lipsă 
de prevedere ce-i este imputabilă, atitudinea sa psihică are o semnificație socială întrucât ea reflectă 
contradictia dintre interesele sale înguste şi interesele sociale apărate de ordinea de drept, a căror 
respectare este indispensabilă pentru desfăşurarea normală a convietuirii sociale. 

Conţinutul psihologic şi cel social-politic al vinovátiei sunt inseparabile unul de altul, această unitate 
a lor dând semnificație juridică vinovátiei. 

Vinovátia se poate prezenta sub două forme: intenția şi culpa. 


A) INTENŢIA 

O întâlnim uneori şi sub numele de dol. Ea exprimă o anumită ambiantá, spirituală şi morală, care 
precede şi însoţeşte săvârşirea unui act ilicit. 

În literatura juridică se consideră că intenţia are semnificaţie complexă, ea constituind, de regulă, nu 
numai cunoaşterea de către agent a circumstanțelor de fapt, care formează conţinutul propriu-zis al 
faptei, ci şi conştiinţa că fapta respectivă prezintă un pericol social. 


Intenția, ca formă a vinovátiei, se caracterizează printr-un complex de factori psihici între care 
cunoaşterea caracterului antisocial al faptei şi acceptarea urmărilor ei negative au un rol esenţial şi 
definitoriu. 


B) CULPA 

Este acea formă a vinovátiei în care autorul unei fapte ilicite nu prevede consecinţele faptei sale, deşi 
trebuia să le prevadă, sau prevăzându-le, speră în mod uşuratic că ele nu se vor produce. Principalele 
modalități ale culpei sunt următoarele: imprudenta, neglijenta, nepriceperea şi neatentia. 

a) Imprudenta este una din modalităţile cele mai des întâlnite şi constă într-un act pozitiv despre 
care, în mod normal, trebuia sá se prevadă că poate avea consecinţe ilicite. Imprudenta apare 
întotdeauna acolo unde lipseşte diligenta. Referitor la limitele diligentei trebuie să distingem două 
categorii de indivizi: cei obişnuiţi (nepregátiti din punctul de vedere a unui domeniu de activitate) şi 
specialiştii sau profesioniştii cărora li se poate reproşa o imprudentá atunci când nu respectă cerințele 
generale ale practicii profesiunii sau specialitátii în care lucrează. 

b) Neglijenta, ca modalitate a culpei, constă în omiterea de a lua precautiile cerute de îndeplinirea 
unei obligaţii a agentului. Neglijenta se poate realiza numai în legătură cu întreprinderea unor acte 
pozitive pe care o persoană avea datoria să le facă. 

c) Nepriceperea reprezintă inaptitudinea de a exercita în mod concret o profesie sau o activitate care 
presupune cunoaşterea unor principii, reguli sau procedee tehnice şi o anumită abilitate profesională, un 
anumit nivel de cunoştinţe de specialitate, o anumită pricepere în Intrebuintarea unor mijloace adecvate 
activității sau specialităţi respective. 

d) Neatentia este, de asemenea, o modalitate a culpei, importantă prin aceea că agentul nu s-a 
străduit să vadă sau să înțeleagă ceea ce în mod normal putea şi trebuia să vadă sau să înţeleagă. 
Agentul va fi întotdeauna în culpă atunci când neobservarea sau neintelegerea unor împrejurări care au 
dus la săvârşirea faptului se datorează lipsei sale de atenţie. 

